
[bookmark: _Toc236908486]Introducere
Coleopterele saproxilice sunt insecte dependente de lemnul mort pe picior sau căzut pe sol în cel puțin un ciclu de viață (ou, larvă, pupă, adult), cu un rol important în procesele ecologice din ecosistemele forestiere (Cálix et al., 2018). Prezența comunităților de coleoptere saproxilice în ecosistemele forestiere reprezintă un indicator de reziliență a pădurilor la schimbări de mediu. Printre altele, aceste specii sunt implicate în procesele de descompunere și reciclare a nutrienților, asigură habitat pentru alte specii și servicii ecosistemice, precum cele de polenizare (Grove, 2002). De asemenea, insectele saproxilice acționează ca agenți de dispersie, de exemplu, pentru fungi, bacterii, acarieni, nematode. Comunitățile de coleoptere saproxilice contribuie și la menținerea unor populații numeroase de specii insectivore, fiind pradă pentru specii precum lilieci, păsări, alte nevertebrate, care, la rândul lor, asigură controlul populațiilor de insecte dăunătoare (Tsikas and Karanikola, 2022).
Datorită dependenței de lemnul mort, comunitățile de coleoptere saproxilice sunt influențate de cantitatea, calitatea și distribuția lemnului mort în ecosisteme forestiere (Haeler et al., 2024). Astfel, administrarea pădurilor reprezintă unul dintre cei mai importanți factori de control, putând asigura habitate favorabile sau, dimpotrivă, provoca dispariția locală a unor specii (Zumr et al., 2021). Activități precum exploatarea arborilor bătrâni, extragerea selectivă a unor specii, exploatarea arborilor debilitați, evacuarea lemnului mort din pădurile de foioase, aplicarea de tratamente chimice, dar și afectarea unor suprafețe mari de către calamități (de exemplu, alunecări de teren, incendii), pot duce la scăderea dramatică a abundenței unor specii de coleoptere saproxilice, uneori chiar la pierderea în totalitate a acestor comunități. Pădurile fără comunități de coleoptere saproxilice au o biodiversitate redusă și sunt mai expuse calamităților naturale, precum incendiile sau atacurile insectelor dăunătoare (Cálix et al., 2018; Cizek et al., 2025; Dragomir, 2025; Köhl et al., 2020; Mirea et al., 2024; Murariu and Maican, 2021).
Coleopterele saproxilice au cerințe stricte de habitat, de la speciile de arbori pe care se dezvoltă, până la microhabitatele de pe lemnul mort sau viu, cantitatea de lumină sau gradul de antropizare. Aceste cerințe diferă de la specie la specie, astfel că pădurile cu diversitate mare de coleoptere saproxilice au o structură complexă și sunt de regulă foarte puțin alterate de procese antropice (von Oheimb et al., 2007). 
Coleopterele saproxilice au o diversitate mare în Europa, peste 4000 de specii (Cálix et al., 2018), dar cele mai multe sunt specii rare, astfel că numărul lor poate fi mult mai mare, mai ales în țările unde cercetarea entomologică este limitată. De exemplu, în Franța, unde cercetarea legată de aceste specii este dezvoltată, s-au raportat circa 2500 de specii (Rougerie et al., 2015), pe când din România, o țară unde cercetarea se realizează sporadic, s-au raportat circa 200 de specii (Gîdei and Popescu, 2014, 2012; Murariu and Maican, 2021).
Din punct de vedere al statutului de protecție, la nivel european, prin Directiva Habitate sunt protejate 21 de specii saproxilice, din care 12 se găsesc și în România (Boros schneideri, Buprestis splendens, Cerambyx cerdo, Cucujus cinnaberinus, Limoniscus violaceus, Lucanus cervus, Morimus funereus, Osmoderma eremita complex, Pseudogaurotina excellens, Rhysodes sulcatus, Rosalia alpina și Stephanopachys substriatus). În plus, speciile saproxilice sunt protejate indirect prin Regulamentul 1991/2024 privind restaurarea naturii și de modificare a Regulamentului (UE) 2022/869. Acest regulament are prevederi speciale pentru lemnul mort pe picior și căzut pe sol (Köhl et al., 2020; Parlamentul European și Consiliul Uniunii Europene, 2024). 
În România, în cursul procesului de aderare la Uniunea Europeană, speciile saproxilice au trecut de la statutul de specii dăunătoare (Marcu and Simon, 1992; Pindaru et al., 2026), la cel de specii protejate. De asemenea, legislația a fost până de curând ambiguă, favorizând mai degrabă eliminarea acestor specii sau a habitatelor lor (Dragomir, 2025). Din fericire, prevederile respective au fost aplicate incidental, astfel că nu au apărut extincții locale. În ultimii ani, percepția asupra lemnului mort s-a îmbunătățit și în industria silvică, culminând în 2024 cu adoptarea unui Cod Silvic prin care se promovează silvicultura apropiată de natură, conservarea diversității biologice și prioritatea obiectivelor de conservare ale ariilor naturale protejate (Dragomir, 2025), dar și a legii protecției arborilor remarcabili, aplicabilă în zonele din afara fondului forestier național (Hartel et al., 2023). O sinteză importantă a cercetărilor din România asupra rolului lemnului mort pentru insectele saproxilice a fost realizată de Dragomir (2025).
Planul național de acțiune pentru îmbunătățirea stării de conservare a coleopterelor saproxilice protejate vizează cinci specii de insecte saproxilice (Rosalia alpina, Osmoderma eremita complex, Cerambyx cerdo, Morimus funereus și Lucanus cervus), incluse în anexa nr. II a Directivei Habitate (specii a căror conservare necesită desemnarea de arii speciale de conservare). Rosalia alpina, Cerambyx cerdo și Osmoderma eremita complex sunt incluse și în anexa nr. IV a Directivei Habitate (specii care au nevoie de protecție strictă) (EEC, 1992). Aceste specii sunt protejate și prin legislația națională, fiind incluse în anexele nr. 3 și 4 A din Ordonanța de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, aprobată cu modificări și completări prin Legea nr. 49/2011, cu modificările și completările ulterioare. 
Planul național de acțiune pentru îmbunătățirea stării de conservare a coleopterelor saproxilice protejate (Rosalia alpina, Osmoderma eremita complex, Cerambyx cerdo, Morimus funereus și Lucanus cervus) a fost elaborat în cadrul proiectului LIFE ROsalia LIFE19 NAT/RO/000023 Conservation of saproxylic beetles in the Carpathians, finanțat de Uniunea Europeană și cofinanțat de Ministerul Mediului, Apelor și Pădurilor. LIFE ROsalia a fost derulat între 2020 și 2026 de Agenția Națională pentru Mediu și Arii Protejate - Direcția Județeană de Mediu Vrancea, Universitatea din București Centrul de Cercetare a Mediului și pentru Efectuarea Studiilor de Impact, RNP ROMSILVA Administrația Parcului Natural Putna-Vrancea și Asociația pentru Conservarea Diversității Biologice.
Planul național de acțiune pentru îmbunătățirea stării de conservare a coleopterelor saproxilice protejate are drept scop coordonarea măsurilor de protecție pentru cele cinci specii la nivel național. Planul de acțiune este elaborat în baza prevederilor art. 31, alin. (4) și (5) din Ordonanța de urgență a Guvernului nr. 57/2007, aprobată cu modificări și completări prin Legea nr. 49/2011, cu modificările și completările ulterioare și are aplicabilitate în principal în siturile Natura 2000 și alte arii naturale protejate, sub coordonarea autorității publice centrale pentru protecția mediului și pădurilor. Acțiunile generale se pot aplica și în afara ariilor naturale protejate de către entitățile indicate în plan (de exemplu, măsurile de conștientizare, creșterea capacității instituționale, cercetarea). Totodată, în cazul în care se constată de către Ministerul Mediului, Apelor și Pădurilor degradarea stării de conservare a unei specii țintă la nivel de regiune biogeografică, măsurile se aplică și în afara ariilor naturale protejate.
Obligativitatea aplicării măsurilor de protecție și conservare în vederea atingerii și menținerii unui statut favorabil de conservare pe teritoriul României pentru fiecare dintre cele cinci specii de insecte saproxilice țintă este instituită și de Directiva Habitate (EEC, 1992). Art. 6 al acestei directive prevede că, pentru speciile de importanță comunitară (speciile amenințate cu dispariția, vulnerabile, rare sau endemice) incluse în anexa nr. II și/sau anexele IV sau V, trebuie adoptate măsuri de conservare și/sau planuri de gestionare adecvate.
Măsurile detaliate în planul de acțiune se aplică în funcție de speciile saproxilice protejate pentru care a fost declarată aria protejată și starea de conservare locală a speciilor sau habitatelor acestora. Măsurile selectate se includ în planurile de management ale ariilor naturale protejate sau se aprobă ca set de măsuri minime de conservare ale ariilor naturale protejate. Măsurile specifice ce trebuie aplicate într-o arie protejată sunt decise de autoritatea publică centrală pentru protecția mediului odată cu aprobarea planului de management sau a setului de măsuri minime de conservare ale ariilor naturale protejate. Administratorii ariilor naturale protejate pot aplica măsurile din planul de acțiune și în lipsa menționării lor în planul de management sau în setul de măsuri minime de conservare, cu condiția obținerii acordului autorității publice centrale pentru protecția mediului.

Caracteristicile coleopterelor saproxilice vizate de planul de acțiune
[bookmark: _Toc66269875][bookmark: _Toc196201680][bookmark: _Toc196201703][bookmark: _Toc236908488]Rosalia alpina (Linnaeus, 1758)
Croitorul fagului sau croitorul alpin (Rosalia alpina (Linnaeus, 1758)) este un coleopter de dimensiuni mari din familia Cerambycidae (Figura 1), ce poate fi ușor recunoscut datorită coloritului albastru-catifea sau gri-albăstrui (Gîdei and Popescu, 2014). Este specie protejată în Uniunea Europeană și în România, fiind inclusă în anexele nr. II și IV ale Directivei Habitate (specie care necesită desemnarea de arii speciale de conservare și protecție strictă, cod Natura 2000 - 1087), în anexa nr. II a Convenției de la Berna (specii de faună strict protejate) și în anexele nr. 3 și 4A ale Ordonanței de urgență a Guvernului nr. 57/2007, aprobată cu modificări și completări prin Legea nr. 49/2011, cu modificările și completările ulterioare. De asemenea, este inclusă și în anexa nr. I a Rezoluției 6 a Convenției de la Berna, specii care necesită măsuri specifice de conservare sub numele greșit de Rosalia alpine (Council of Europe, 2011).
Exemplarele adulte au lungimi cuprinse în general între 14 – 40 mm fără antene și o lățime de 5 – 26 mm, masculii fiind puțin mai mari decât femelele și cu antenele mult mai lungi decât corpul (Mirea et al., 2026a). Pe corp, antene și picioare au o pubescență deasă, fină și scurtă care dă coloritul de fond (peri albastru-catifea de diferite nuanțe) și marcajul specific (peri negri). Antenele au câte o tufă apicală de peri lungi și negri. Unele exemplare au o pată catifelată neagră, semicirculară, pe segmentul corpului situat imediat după cap (pronot). Pe elitre (aripile externe tari) au de obicei 6 pete negre dispuse simetric. La multe exemplare, petele centrale se unesc și formează o bandă neagră. Larva, de culoare alb-crem, prezintă un corp elongat de aproximativ 40 mm lungime și 9 mm lățime, aproape cilindric, cu părțile dorsale și ventrale ușor aplatizate, chitinoase. Are capul de obicei retras în protorace, cu piesele bucale bine sclerotizate. Picioarele sunt bine definite (Campanaro et al., 2017; Gîdei and Popescu, 2014; Panin and Săvulescu, 1961).
Croitorul fagului este o specie saproxilică, xilofagă, dependentă de lemn cu putregai. Adulții și larvele trăiesc în special pe fag, dar pot fi întâlniți și pe alte specii de foioase (de exemplu, paltin, ulm, carpen, tei). Pentru reproducere, preferă arborii maturi, proaspăt morți sau în curs de uscare, relativ izolați (însoriți, în luminișuri, la lizieră, în pajiști împădurite) și fără tufărișuri înalte în jurul lor. Arborii colonizați au, de regulă, scoarța mai groasă în comparație cu arborii necolonizați (Fusu et al., 2015; Gîdei and Popescu, 2014).

[bookmark: _Ref202448619]Figura 1 a) mascul și femelă de Rosalia alpina (Bosso, 2009), b) habitat tip din Munții Vrancei, c) larvă Rosalia alpina (© CC BY 3.0 US, Gyorgy Csoka)

[bookmark: _Ref164672461]Figura 2 Harta distribuției potențiale a speciei Rosalia alpina în România (Mirea et al., 2024)
Adulții ies din stadiul de larvă din mai până în septembrie. În România, maximul local al densității poate fi atins din iunie până spre finalul lunii august, în funcție de altitudine și de condițiile climatice din anul respectiv (Fusu et al., 2015). După ieșirea din stadiul de larvă, adulții trăiesc circa 2-3 săptămâni, timp în care zboară mai ales ziua, în zilele însorite și lipsite de precipitații. În general, adulții zboară pe distanțe mici, câțiva metri, fiind însă înregistrate și deplasări excepționale mai lungi, de circa 1,5 km (Campanaro et al., 2017; Russo et al., 2011). După împerechere, femelele depun ouă mai ales în crăpăturile arborilor proaspăt morți sau în curs de uscare, de obicei în zone fără scoarță și însorite. După eclozarea ouălor, larvele se mută treptat tot mai adânc în lemn, formând galerii până la 10 cm adâncime. Ies din lemn la 2-3 ani după eclozare, în funcție de temperatura exterioară și calitatea lemnului avut la dispoziție. În anul de emergență, larvele se mută spre exteriorul arborelui și formează găuri de emergență de 3-8 mm lățime, de unde vara vor zbura în stadiul de adult (Campanaro et al., 2017; Panin and Săvulescu, 1961).
Croitorul fagului se întâlnește în regiunile cu păduri de foioase din centrul și sudul Europei (Campanaro et al., 2017; Chatenet, 2017). În România, distribuția speciei este predominant asociată pădurilor de fag, regăsindu-se în special în zona Carpaților și a Munților Măcinului (Figura 2), dar apare și în zona colinară și de câmpie (Fusu et al., 2015; Gîdei and Popescu, 2014; Murariu and Maican, 2021; Panin and Săvulescu, 1961).
Conform datelor din formularele standard Natura 2000 asociate ariilor naturale protejate din România, în anul 2025, specia a fost raportată în 44 de arii speciale de conservare/situri de importanță comunitară (European Environment Agency, 2025).
Starea de conservare a speciei Rosalia alpina în România, evaluată pe regiuni biogeografice în cadrul raportării prevăzute la art. 17 din Directiva Habitate pentru perioada 2019–2024, este prezentată în Tabelele 1–5. Arealul speciei în România însumează aproximativ 50.500 km², concentrat în regiunile alpină (27.500 km²) și continentală (22.200 km²), cărora li se adaugă o suprafață restrânsă în regiunea stepică (800 km²). În toate cele trei regiuni, arealul este egal cu arealul de referință favorabil, iar populația națională, estimată la circa 16.900 de celule de grid 1×1 km, corespunde populației de referință favorabile. Habitatul este considerat suficient ca suprafață și calitate în toate regiunile. Prin urmare, starea generală de conservare este favorabilă (FV), cu tendință stabilă, în regiunile alpină și continentală, care concentrează cvasitotalitatea arealului și a populației naționale, și se menține neschimbată față de ciclul anterior de raportare. În regiunea stepică, unde specia a fost raportată pentru prima dată în acest ciclu, perspectivele viitoare sunt slabe pentru toți cei trei parametri, iar starea de conservare este nefavorabilă-inadecvată (U1). Diferențele față de raportarea anterioară sunt atribuite modificării nivelului de cunoaștere, nu unor schimbări reale ale populației.
Tabelul 1 Arealul speciei Rosalia alpina în România, pe regiuni biogeografice (Art. 17, 2019–2024)
	Regiunea biogeografică
	Suprafața arealului (km²)
	Pondere din total național (%)
	Tendința
	ARF minim (km²)
	ARF maxim (km²)

	Alpină (ALP)
	27.500
	21,67
	S – stabilă
	27.500
	28.032,62

	Continentală (CON)
	22.200
	21,01
	S – stabilă
	22.200
	22.629,97

	Stepică (STE)
	800
	100
	Unk – necunoscută
	800
	800


Tabelul 2 Populația speciei Rosalia alpina în România, pe regiuni biogeografice (Art. 17, 2019–2024)
	Regiunea biogeografică
	Minim
	Maxim
	Valoarea cea mai probabilă
	Unitatea de măsură
	Pondere din total național (%)
	Tendința
	PRF minim
	PRF maxim

	Alpină (ALP)
	N/A
	N/A
	8.300
	celule de grid 1×1 km
	58,80
	S – stabilă
	8.300
	8.727,66

	Continentală (CON)
	N/A
	N/A
	8.100
	celule de grid 1×1 km
	86,36
	S – stabilă
	8.100
	8.517,35

	Stepică (STE)
	N/A
	N/A
	500
	celule de grid 1×1 km
	100
	Unk – necunoscută
	500
	500


Tabelul 3 Habitatul speciei Rosalia alpina în România, pe regiuni biogeografice (Art. 17, 2019–2024)
	Regiunea biogeografică
	Suprafața habitatului ocupat suficientă
	Calitatea habitatului ocupat suficientă
	Suprafața habitatului neocupat suficientă
	Starea de conservare
	Tendința

	Alpină (ALP)
	da
	Yes
	necunoscut
	FV – favorabilă
	S – stabilă

	Continentală (CON)
	da
	Yes
	necunoscut
	FV – favorabilă
	S – stabilă

	Stepică (STE)
	da
	Yes
	necunoscut
	U1 – nefavorabilă-inadecvată
	Unk – necunoscută


Tabelul 4 Perspectivele viitoare ale speciei Rosalia alpina în România, pe regiuni biogeografice (Art. 17, 2019–2024)
	Regiunea biogeografică
	Perspectivele arealului
	Perspectivele populației
	Perspectivele habitatului
	Starea de conservare

	Alpină (ALP)
	bune
	bune
	bune
	FV – favorabilă

	Continentală (CON)
	bune
	bune
	bune
	FV – favorabilă

	Stepică (STE)
	slabe
	slabe
	slabe
	U1 – nefavorabilă-inadecvată


Tabelul 5 Evaluarea generală a stării de conservare a speciei Rosalia alpina în România, pe regiuni biogeografice (Art. 17, 2019–2024)
	Regiunea biogeografică
	Starea de conservare actuală
	Tendința stării actuale
	Starea de conservare anterioară
	Tendința stării anterioare
	Natura schimbării – stare
	Natura schimbării – tendință

	Alpină (ALP)
	FV – favorabilă
	S – stabilă
	FV – favorabilă
	S – stabilă
	modificare a nivelului de cunoaștere
	modificare a nivelului de cunoaștere

	Continentală (CON)
	FV – favorabilă
	S – stabilă
	FV – favorabilă
	Unk – necunoscută
	modificare a nivelului de cunoaștere
	modificare a nivelului de cunoaștere

	Stepică (STE)
	U1 – nefavorabilă-inadecvată
	Unk – necunoscută
	N/A
	–
	prima raportare
	prima raportare


Sursa: Agenția Europeană de Mediu – EIONET, instrumentul de raportare pentru art. 17, evaluări la nivel de stat membru, România, perioada de raportare 2019–2024 (date extrase la 29 iulie 2026). Abrevieri: ARF – arealul de referință favorabil; PRF – populația de referință favorabilă; FV – favorabilă; U1 – nefavorabilă-inadecvată; U2 – nefavorabilă-rea; XX – necunoscută; N/A – nu se aplică/nu a fost raportat.
[bookmark: _Toc196201681][bookmark: _Toc196201704][bookmark: _Toc236908489]Cerambyx cerdo Linnaeus, 1758
Croitorul mare al stejarului (Cerambyx cerdo Linnaeus, 1758), un coleopter din familia Cerambycidae, este cea mai mare specie de croitor din România (Panin and Săvulescu, 1961). Este specie protejată în Uniunea Europeană și în România, fiind inclusă în anexele nr. II și IV ale Directivei Habitate (specie care necesită desemnarea de arii speciale de conservare și protecție strictă, cod Natura 2000 - 1088), în anexa nr. II a Convenției de la Berna, și în anexele nr. 3 și 4 A ale Ordonanței de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice (Council of Europe, 1979; EEC, 1992). Este inclusă și în anexa nr. I a Rezoluției 6 a Convenției de la Berna, specii care necesită măsuri specifice de conservare (Council of Europe, 2011).
Poate atinge o lungime de 17-56 mm și o lățime de 8-14 mm. Antenele la masculi depășesc cu mult corpul, iar la femele ajung până la vârful elitrelor. Femelele se deosebesc de masculi și prin prezența ovipozitorului. Are un colorit general negricios, cu elitrele roșcat-maronii spre vârfuri (Figura 3). Capul are mandibule puternice, cu rugozitate transversală evidentă. Corpul este alungit și robust. Abdomenul prezintă o pubescență fină și rară. Pronotul este robust și lucios și are excrescențe laterale ca niște țepi. Elitrele au rugozități care le fac să apară punctate, însă devin netede spre vârfuri. Vârful elitrei este prelungit într-un spin sutural (spațiul care rămâne între marginile interne ale elitrelor) (Fusu et al., 2015; Gîdei and Popescu, 2014; Panin and Săvulescu, 1961; Redolfi De Zan et al., 2017). Larvele au în general culoarea crem-alb-gălbui și picioarele scurte, dar definite. Larvele complet crescute au 70-90 mm lungime, 18-20 mm lățime. Capul este alb-gălbui, cu o gură puternic sclerotizată, negru-maroniu și mandibule negre. Pronotul larvei este prevăzut cu scut sclerotizat (Redolfi De Zan et al., 2017).
Croitorul mare al stejarului este o specie polifagă, xilofagă și saproxilică, care preferă stejarii cu scoarța groasă, bătrâni și cu diametrul mare, dar colonizează și alte specii de foioase, precum ulmul, castanul, frasinul, salcia, platanul, fagul. Colonizează în principal arborii pe picior din zone relativ însorite, mai rar lemnul căzut pe sol. Arborii colonizați au găuri de emergență mari, cu interior roșiatic, mai ales dacă au fost folosite recent (Fusu et al., 2015; Gîdei and Popescu, 2014; Panin and Săvulescu, 1961; Redolfi De Zan et al., 2017).
[image: A close-up of a bug  AI-generated content may be incorrect.]
[bookmark: _Ref232877989]Figura 3 a) mascul și femelă de Cerambyx cerdo (© Didier Descouens, CC BY 3.0 Attribution 3.0 Unported), b) habitat tip din Munții Vrancei, c) larvă de Cerambyx cerdo (© František Kovařík)
Arborii supraviețuiesc mulți ani după ce au fost colonizați, creând habitate pentru alte specii. Adulții ies din găurile de emergență din mai până în septembrie și supraviețuiesc circa 15 zile. Depun ponta în lemn de stejar viu, în trunchiuri sau ramuri groase. Larvele se dezvoltă în 3-4 ani. Adulții se pot dispersa pe distanțe lungi, zburând mai ales după apus, ei fiind crepusculari și nocturni. Ziua se ascund în scoarță, scorburi sau coronamentul arborilor. Poate atinge densități mari atunci când colonizează arbori favorabili (arbori însoriți, de peste 60 cm grosime) (Drag and Cizek, 2018; Panin and Săvulescu, 1961; Redolfi De Zan et al., 2017; Torres-Vila, 2017).

[bookmark: _Ref150341681]
Figura 4 Harta distribuției potențiale a speciei Cerambyx cerdo în România (Mirea et al., 2024)
Croitorul mare al stejarului este prezent în diferite tipuri de habitate forestiere cu specii de foioase, în Europa, Africa de Nord și Asia. În Africa de Nord, specia se întâlnește în Algeria, Maroc și Tunisia, iar în Asia este prezentă în Armenia, Azerbaidjan, Georgia, Turcia, Iran, Irak, Liban, Israel, Palestina, Iordania. În Europa se întâlnește în aproape toate țările, din sudul Suediei până în țările mediteraneene, și din Marea Britanie până în Belarus, Moldova și Ucraina, inclusiv în Insulele Baleare (Chatenet, 2017; Redolfi De Zan et al., 2017).
În România, arealul croitorului mare al stejarului relevă o asociere mare cu zonele cu păduri de stejar (Figura 4), dar specia se întâlnește sporadic și în alte tipuri de habitate forestiere, inclusiv în parcuri urbane (Ionescu and Hodor, 2023; Mirea et al., 2024). Conform datelor din formularele standard Natura 2000, în mai 2025, specia era raportată din 57 de situri Natura 2000 (SCI/SAC/SPA).
Starea de conservare a speciei Cerambyx cerdo în România, evaluată pe regiuni biogeografice în cadrul raportării prevăzute la art. 17 din Directiva Habitate pentru perioada 2019–2024, este prezentată în Tabelele 6–10. Specia este evaluată în patru regiuni biogeografice, cu un areal național de circa 51.200 km², cel mai extins fiind cel din regiunea continentală (33.800 km²). Arealul este stabil în toate regiunile și egal cu arealul de referință favorabil, iar habitatul speciei este suficient ca suprafață și calitate, cu stare favorabilă (FV) și tendință stabilă în toate cele patru regiuni. Limita inferioară a intervalului populațional raportat se situează însă sub populația de referință favorabilă în fiecare regiune (de exemplu, 13.200 față de 23.500 de celule de grid 1×1 km în regiunea continentală), iar perspectivele viitoare sunt slabe pentru populație și habitat în toate cele patru regiuni și pentru areal în trei dintre ele (excepție făcând regiunea stepică). În consecință, starea generală de conservare este nefavorabilă-inadecvată (U1) în toate regiunile, cu tendință stabilă și identică cu evaluarea din ciclul anterior de raportare; diferențele consemnate sunt atribuite nivelului de cunoaștere.
Tabelul 6 Arealul speciei Cerambyx cerdo în România, pe regiuni biogeografice (Art. 17, 2019–2024)
	Regiunea biogeografică
	Suprafața arealului (km²)
	Pondere din total național (%)
	Tendința
	ARF minim (km²)
	ARF maxim (km²)

	Alpină (ALP)
	9.500
	19,96
	S – stabilă
	9.500
	9.684

	Continentală (CON)
	33.800
	14,90
	S – stabilă
	33.800
	34.454,64

	Panonică (PAN)
	2.200
	3,65
	S – stabilă
	2.200
	2.242,61

	Stepică (STE)
	5.700
	100
	S – stabilă
	5.700
	5.810,40


Tabelul 7 Populația speciei Cerambyx cerdo în România, pe regiuni biogeografice (Art. 17, 2019–2024)
	Regiunea biogeografică
	Minim
	Maxim
	Valoarea cea mai probabilă
	Unitatea de măsură
	Pondere din total național (%)
	Tendința
	PRF minim
	PRF maxim

	Alpină (ALP)
	2.600
	9.500
	N/A
	celule de grid 1×1 km
	77,95
	S – stabilă
	6.050
	6.361,72

	Continentală (CON)
	13.200
	33.800
	N/A
	celule de grid 1×1 km
	67,72
	S – stabilă
	23.500
	24.710,83

	Panonică (PAN)
	1.100
	2.200
	N/A
	celule de grid 1×1 km
	32,16
	S – stabilă
	1.650
	1.735,02

	Stepică (STE)
	2.400
	5.700
	N/A
	celule de grid 1×1 km
	100
	S – stabilă
	4.050
	4.258,68


Tabelul 8 Habitatul speciei Cerambyx cerdo în România, pe regiuni biogeografice (Art. 17, 2019–2024)
	Regiunea biogeografică
	Suprafața habitatului ocupat suficientă
	Calitatea habitatului ocupat suficientă
	Suprafața habitatului neocupat suficientă
	Starea de conservare
	Tendința

	Alpină (ALP)
	da
	Yes
	necunoscut
	FV – favorabilă
	S – stabilă

	Continentală (CON)
	da
	Yes
	necunoscut
	FV – favorabilă
	S – stabilă

	Panonică (PAN)
	da
	Yes
	necunoscut
	FV – favorabilă
	S – stabilă

	Stepică (STE)
	da
	Yes
	necunoscut
	FV – favorabilă
	S – stabilă


Tabelul 9 Perspectivele viitoare ale speciei Cerambyx cerdo în România, pe regiuni biogeografice (Art. 17, 2019–2024)
	Regiunea biogeografică
	Perspectivele arealului
	Perspectivele populației
	Perspectivele habitatului
	Starea de conservare

	Alpină (ALP)
	slabe
	slabe
	slabe
	U1 – nefavorabilă-inadecvată

	Continentală (CON)
	slabe
	slabe
	slabe
	U1 – nefavorabilă-inadecvată

	Panonică (PAN)
	slabe
	slabe
	slabe
	U1 – nefavorabilă-inadecvată

	Stepică (STE)
	bune
	slabe
	slabe
	U1 – nefavorabilă-inadecvată


Tabelul 10 Evaluarea generală a stării de conservare a speciei Cerambyx cerdo în România, pe regiuni biogeografice (Art. 17, 2019–2024)
	Regiunea biogeografică
	Starea de conservare actuală
	Tendința stării actuale
	Starea de conservare anterioară
	Tendința stării anterioare
	Natura schimbării – stare
	Natura schimbării – tendință

	Alpină (ALP)
	U1 – nefavorabilă-inadecvată
	S – stabilă
	U1 – nefavorabilă-inadecvată
	S – stabilă
	modificare a nivelului de cunoaștere
	modificare a nivelului de cunoaștere

	Continentală (CON)
	U1 – nefavorabilă-inadecvată
	S – stabilă
	U1 – nefavorabilă-inadecvată
	S – stabilă
	modificare a nivelului de cunoaștere
	modificare a nivelului de cunoaștere

	Panonică (PAN)
	U1 – nefavorabilă-inadecvată
	S – stabilă
	U1 – nefavorabilă-inadecvată
	S – stabilă
	modificare a nivelului de cunoaștere
	modificare a nivelului de cunoaștere

	Stepică (STE)
	U1 – nefavorabilă-inadecvată
	S – stabilă
	U1 – nefavorabilă-inadecvată
	S – stabilă
	modificare a nivelului de cunoaștere
	modificare a nivelului de cunoaștere


Sursa: Agenția Europeană de Mediu – EIONET, instrumentul de raportare pentru art.17, evaluări la nivel de stat membru, România, perioada de raportare 2019–2024 (date extrase la 29 iulie 2026). Abrevieri: ARF – arealul de referință favorabil; PRF – populația de referință favorabilă; FV – favorabilă; U1 – nefavorabilă-inadecvată; U2 – nefavorabilă-rea; XX – necunoscută; N/A – nu se aplică/nu a fost raportat.
[bookmark: _Toc196201682][bookmark: _Toc196201705][bookmark: _Toc236908490]Osmoderma eremita complex (Osmoderma barnabita Motschulsky, 1845)
Gândacul sihastru este un coleopter saproxilic de dimensiuni mari din familia Scarabaeidae. Până recent, se considera că în România se întâlnește Osmoderma eremita (Scopoli, 1763) (Gîdei and Popescu, 2012; Panin, 1957). Ulterior, specia a fost reîncadrată taxonomic ca Osmoderma barnabita Motschulsky, 1845, parte a complexului Osmoderma eremita menționat în anexele Directivei Habitate (Audisio et al., 2009; Fusu et al., 2015; Hănceanu et al., 2025). Pentru coerență cu Directiva Habitate, în planul de acțiune ne vom referi la specia din România ca Osmoderma eremita complex. Este specie protejată prin Directiva Habitate (specie care necesită desemnarea de arii speciale de conservare și protecție strictă, cod Natura 2000 - 1084, listată în anexele nr. II și IV), Convenția de la Berna (anexa nr. II, specii de faună strict protejate) și Ordonanța de urgență a Guvernului nr. 57/2007, aprobată cu modificări și completări prin Legea nr. 49/2011, cu modificările și completările ulterioare (anexele nr. 3 și 4 A) (Council of Europe, 1979; EEC, 1992). Este inclusă și în anexa nr. I a Rezoluției 6 a Convenției de la Berna, specii care necesită măsuri specifice de conservare, sub numele Osmoderma eremita (Council of Europe, 2011).
Corpul gândacului sihastru este relativ masiv, aproape oval, mai mult sau mai puțin aplatizat dorsal, cu lungimi de 26-36 mm și lățime maximă de până la 20 mm. Capul este mai mic decât corpul, cu clipeusul (partea de jos a feței) mai lat decât lung și prezintă două antene scurte și groase. Protoracele sau pronotul (segmentul corpului situat imediat după cap) este mai îngust decât elitrele, cu marginile laterale uniform arcuite. La masculi, pronotul are formă convexă. La femele, pronotul are o formă rotunjită. Ultimul segment abdominal (pigidiul) este mare și pronunțat convex la masculi, iar la femele este mai mic și doar puțin convex (Mirea et al., 2026a) (Figura 5). Exemplarele mature au culoare neagră până la brun închis, deseori strălucitoare, cu irizații metalice verzui (Fusu et al., 2015; Maurizi et al., 2017; Panin, 1957). Larvele sunt caracterizate printr-un cap robust, îndreptat în jos, de culoare roșu-portocaliu și un corp mare (între 65-75 mm), de culoare alb-albăstruie în formă de „C”. Picioarele sunt galben-maronii și relativ scurte. Adulții încep să iasă din stadiul de larvă din iulie până în septembrie. Trăiesc circa 1 lună, timp în care se împerechează și femela depune ouăle în cavități cu putregai.
[image: A close-up of a beetle  AI-generated content may be incorrect.]
[bookmark: _Ref202448860]Figura 5 a) mascul și femelă de Osmoderma spp. (Maurizi et al., 2017), b) habitat tip din Munții Vrancei, c) larvă de Osmoderma spp. (Maurizi et al., 2017)
Larvele se dezvoltă circa 2–4 ani, în funcție de cantitatea de lemn mort disponibilă și climat. La 1-2 zile de la emergență, masculii încep să emane feromoni cu un miros puternic de fructe fermentate (piersici, prune, caise) pentru a atrage femelele. Rămân de obicei lângă arborele de emergență, dar unele exemplare pot zbura și la circa 500-1000 m distanță. Sunt specii active mai ales ziua, activitatea maximă înregistrându-se după-amiază (Fusu et al., 2015; Gîdei and Popescu, 2012; Maurizi et al., 2017; Smolis et al., 2023).
Gândacul sihastru este o specie fitofagă și saproxilică, dependentă de prezența arborilor scorburoși, cu putregai bogat în substanțe organice. Preferă arborii pe picior din zone relativ însorite, dar poate coloniza și lemnul căzut pe sol. Se poate întâlni până la peste 1400 m, pe o varietate mare de arbori: fag, stejar, paltin, carpen, salcie, plop etc. (Maurizi et al., 2017; Mirea et al., 2026b; Panin, 1957; Ranius, 2002; Ranius et al., 2005; Smolis et al., 2023). Genul Osmoderma include patru specii în Europa. Osmoderma eremita este prevalentă în cea mai mare parte a Europei occidentale, Osmoderma barnabita este prezentă în Europa de Est, Osmoderma cristinae are arealul în nordul Siciliei, iar Osmoderma lassallei în Turcia europeană și Grecia (Audisio et al., 2009; Maurizi et al., 2017; Ranius et al., 2005).

[bookmark: _Ref202448888]Figura 6 Harta distribuției potențiale a speciei Osmoderma eremita complex în România (Mirea et al., 2024)
În România, specia se întâlnește în Carpați și Subcarpați, dar și în regiunile de podiș și câmpie, în păduri de foioase, rar în pășuni împădurite, parcuri sau livezi (Figura 6). Habitatul lor variază de la nivelul mării, în păduri de stejar, până la peste 1400 m, în pădurile montane de fag. Specia colonizează de obicei arbori bătrâni cu cavități cu putregai bogat în substanțe organice, dar și arbori morți sau în proces de descompunere, adaptându-se la diverse condiții de mediu și de altitudine. Deși preferă pădurile bătrâne, se poate întâlni și în păduri mai tinere, dacă există arbori cu cavități în care se poate aduna detritus. Este o specie cu densități mici, care nu sapă galerii în arbori, astfel că nu provoacă daune economice lemnului (Fusu et al., 2015; Hănceanu et al., 2025; Mirea et al., 2024; Murariu and Maican, 2021). A fost raportată în România doar în 18 arii speciale de conservare (SCI/SAC), parte a rețelei Natura 2000 (European Environment Agency, 2025).
Starea de conservare a speciei Osmoderma barnabita în România, evaluată pe regiuni biogeografice în cadrul raportării prevăzute la art. 17 din Directiva Habitate pentru perioada 2019–2024, este prezentată în Tabelele 11–15.
Gândacul sihastru are cel mai restrâns areal dintre speciile vizate de plan, aproximativ 12.200 km², și cea mai mică populație estimată, circa 5.100 de celule de grid 1×1 km, ceea ce concordă cu numărul redus de situri Natura 2000 în care a fost raportat. Atât arealul, cât și populația sunt stabile în toate cele trei regiuni și corespund valorilor de referință favorabile. Starea generală de conservare este favorabilă (FV) în regiunile alpină și continentală, unde toți cei trei parametri au perspective bune, și nefavorabilă-inadecvată (U1) în regiunea stepică, unde habitatul este evaluat ca nefavorabil-inadecvat, cu tendință incertă, iar perspectivele sunt slabe. Întrucât în regiunea stepică starea anterioară era necunoscută (XX), evaluarea actuală reprezintă o precizare datorată nivelului de cunoaștere, și nu o deteriorare reală a stării speciei.
Tabelul 11 Arealul speciei Osmoderma barnabita în România, pe regiuni biogeografice (Art. 17, 2019–2024)
	Regiunea biogeografică
	Suprafața arealului (km²)
	Pondere din total național (%)
	Tendința
	ARF minim (km²)
	ARF maxim (km²)

	Alpină (ALP)
	4.600
	29,03
	S – stabilă
	4.600
	4.689,09

	Continentală (CON)
	6.500
	2,96
	S – stabilă
	6.500
	6.625,89

	Stepică (STE)
	1.100
	100
	S – stabilă
	1.100
	1.121,30


Tabelul 12 Populația speciei Osmoderma barnabita în România, pe regiuni biogeografice (Art. 17, 2019–2024)
	Regiunea biogeografică
	Minim
	Maxim
	Valoarea cea mai probabilă
	Unitatea de măsură
	Pondere din total național (%)
	Tendința
	PRF minim
	PRF maxim

	Alpină (ALP)
	N/A
	N/A
	1.400
	celule de grid 1×1 km
	82,89
	S – stabilă
	1.400
	1.472,13

	Continentală (CON)
	N/A
	N/A
	3.000
	celule de grid 1×1 km
	20,01
	S – stabilă
	3.000
	3.154,57

	Stepică (STE)
	N/A
	N/A
	700
	celule de grid 1×1 km
	100
	S – stabilă
	700
	736,07


Tabelul 13 Habitatul speciei Osmoderma barnabita în România, pe regiuni biogeografice (Art. 17, 2019–2024)
	Regiunea biogeografică
	Suprafața habitatului ocupat suficientă
	Calitatea habitatului ocupat suficientă
	Suprafața habitatului neocupat suficientă
	Starea de conservare
	Tendința

	Alpină (ALP)
	da
	Yes
	necunoscut
	FV – favorabilă
	S – stabilă

	Continentală (CON)
	da
	Yes
	necunoscut
	FV – favorabilă
	S – stabilă

	Stepică (STE)
	da
	Yes
	necunoscut
	U1 – nefavorabilă-inadecvată
	U – incertă


Tabelul 14 Perspectivele viitoare ale speciei Osmoderma barnabita în România, pe regiuni biogeografice (Art. 17, 2019–2024)
	Regiunea biogeografică
	Perspectivele arealului
	Perspectivele populației
	Perspectivele habitatului
	Starea de conservare

	Alpină (ALP)
	bune
	bune
	bune
	FV – favorabilă

	Continentală (CON)
	bune
	bune
	bune
	FV – favorabilă

	Stepică (STE)
	slabe
	slabe
	slabe
	U1 – nefavorabilă-inadecvată


Tabelul 15 Evaluarea generală a stării de conservare a speciei Osmoderma barnabita în România, pe regiuni biogeografice (Art.17, 2019–2024)
	Regiunea biogeografică
	Starea de conservare actuală
	Tendința stării actuale
	Starea de conservare anterioară
	Tendința stării anterioare
	Natura schimbării – stare
	Natura schimbării – tendință

	Alpină (ALP)
	FV – favorabilă
	S – stabilă
	FV – favorabilă
	S – stabilă
	modificare a nivelului de cunoaștere
	modificare a nivelului de cunoaștere

	Continentală (CON)
	FV – favorabilă
	S – stabilă
	FV – favorabilă
	S – stabilă
	modificare a nivelului de cunoaștere
	modificare a nivelului de cunoaștere

	Stepică (STE)
	U1 – nefavorabilă-inadecvată
	S – stabilă
	XX – necunoscută
	–
	modificare a nivelului de cunoaștere
	modificare a nivelului de cunoaștere


Sursa: Agenția Europeană de Mediu – EIONET, instrumentul de raportare pentru art. 17, evaluări la nivel de stat membru, România, perioada de raportare 2019–2024 (date extrase la 29 iulie 2026). Abrevieri: ARF – arealul de referință favorabil; PRF – populația de referință favorabilă; FV – favorabilă; U1 – nefavorabilă-inadecvată; U2 – nefavorabilă-rea; XX – necunoscută; N/A – nu se aplică/nu a fost raportat.
[bookmark: _Toc66269878][bookmark: _Toc196201683][bookmark: _Toc196201706][bookmark: _Toc236908491]Morimus funereus Mulsant, 1863
Croitorul cenușiu sau croitorul de piatră este un coleopter din familia Cerambycidae, de dimensiuni medii, cu colorit gri și marcaje negre, care nu zboară (Panin and Săvulescu, 1961). Specia are o taxonomie complexă, în România fiind prezent Morimus asper (Sulzer, 1776) ssp. funereus Mulsant, 1863. În Directiva Habitate, acesta este sinonimizat cu Morimus funereus Mulsant, 1863 (Fusu et al., 2015; Gîdei and Popescu, 2014; Manu et al., 2019). În acest Plan de Acțiune vom numi specia prezentă în România Morimus funereus, taxon care acoperă complexul Morimus asper sensu lato. Este specie protejată, inclusă în Directiva Habitate (anexa nr. II, cod Natura 2000 - 6908) și în Ordonanța de urgență a Guvernului nr. 57/2007, aprobată cu modificări și completări prin Legea nr. 49/2011, cu modificările și completările ulterioare (anexa nr. 3, Morimus asper funereus). Este inclusă și în anexa nr. I a Rezoluției 6 a Convenției de la Berna, specii care necesită măsuri specifice de conservare (Council of Europe, 2011).
Adulții au lungimi de 15-40 mm și un corp elongat oval acoperit de o pubescență cenușie-argintie, ce acoperă în întregime corpul negru. Are partea anterioară a capului îndreptată abrupt în jos și formează cu vertexul un unghi aproape drept. Pronotul este punctat și prezintă rugozități neuniforme, având lateral câte un dinte puternic dezvoltat, iar marginea anterioară și posterioară sunt prevăzute cu franjuri de perișori aurii. Elitrele sunt unite, convexe, de culoare cenușie, cu granulație fină și lucioasă, având un marcaj specific alcătuit din patru pete negre, dispuse simetric. Aceste pete sunt uneori mai puțin vizibile la exemplarele de culoare cenușie închisă. La masculi, antenele sunt mult mai lungi decât corpul, iar la femele de obicei depășesc doar cu puțin lungimea corpului. Larva este de culoare albă, cu capul sclerificat, cu antene foarte mici și corp fără picioare (Figura 7). Dezvoltarea larvelor are loc în lemnul trunchiurilor și buturugilor și durează 3-4 ani. Femela creează găuri în scoarța arborilor și depune câte un ou în fiecare dintre acestea, în timp ce masculul o protejează pentru a descuraja alți masculi.
[image: A close-up of two bugs  AI-generated content may be incorrect.]
[bookmark: _Ref202448986]Figura 7 a) mascul și femelă de Morimus funereus (© Lech Borowiec), b) habitat tip din Munții Vrancei, c) larvă de Morimus funereus (Doychev et al., 2017)
Adulții au dispersie limitată (20-400 m), astfel că arealul acestuia este puternic fragmentat. Pot fi observați din aprilie până în septembrie. Croitorul cenușiu este activ în principal seara și noaptea, dar specia poate fi activă și pe timpul zilei, în funcție de condițiile climatice (Fusu et al., 2015; Hardersen et al., 2017; Panin and Săvulescu, 1961; Seibold et al., 2018). În condiții meteorologice nefavorabile, adulții se ascund sub scoarța arborilor sau în găurile din pământ. Masculii sunt observați mai frecvent decât femelele. Spre deosebire de alte specii de coleoptere saproxilice, pot trăi chiar și doi ani, astfel că adulții ajung să se hrănească cu seva arborilor (Fusu et al., 2015; Hardersen et al., 2017; Panin and Săvulescu, 1961).
Distribuția speciei este strâns asociată cu prezența pădurilor de foioase și mixte, preferând habitatele cu arbori bătrâni de stejar, fag sau castan, dar poate utiliza aproape orice specie de foioase, uneori chiar și conifere, precum bradul (Fusu et al., 2015; Panin and Săvulescu, 1961). Abundențe mai mari se întâlnesc în pădurile de fag și stejar, în special în zonele calde și umede. Morimus funereus este întâlnit în principal în regiunile sudice, centrale și est-europene, cu populații semnificative observate în țări precum Italia, Grecia, Bulgaria și România (Hardersen et al., 2017), până la altitudini de circa 1800 m (Leonarduzzi et al., 2017). În România, a fost semnalat inclusiv în zona Mării Negre, în pădurea Caraorman (Figura 8) (Fusu et al., 2015). Conform datelor din formularele standard Natura 2000, în România a fost raportat în 45 de arii speciale de conservare (SAC/SCI) (European Environment Agency, 2025).

[bookmark: _Ref202449043]Figura 8 Harta distribuției potențiale a speciei Morimus funereus în România (Mirea et al., 2024)
Starea de conservare a speciei Morimus funereus în România, evaluată pe regiuni biogeografice în cadrul raportării prevăzute la art. 17 din Directiva Habitate pentru perioada 2019–2024, este prezentată în Tabelele 16–20.
Croitorul cenușiu ocupă un areal național de circa 34.800 km², repartizat în regiunile continentală (19.100 km²), alpină (13.300 km²) și stepică (2.400 km²). Arealul este stabil și egal cu arealul de referință favorabil în toate cele trei regiuni, iar habitatul speciei este suficient ca suprafață și calitate, cu stare favorabilă (FV) și tendință stabilă. Limita inferioară a intervalului populațional raportat rămâne sub populația de referință favorabilă în fiecare regiune, iar perspectivele pentru populație și habitat sunt slabe în toate regiunile (perspectivele arealului sunt slabe doar în regiunea alpină). Rezultă o stare generală de conservare nefavorabilă-inadecvată (U1) în toate cele trei regiuni, cu tendință stabilă și identică cu cea din ciclul anterior de raportare.
Tabelul 16 Arealul speciei Morimus funereus în România, pe regiuni biogeografice (Art. 17, 2019–2024)
	Regiunea biogeografică
	Suprafața arealului (km²)
	Pondere din total național (%)
	Tendința
	ARF minim (km²)
	ARF maxim (km²)

	Alpină (ALP)
	13.300
	34,46
	S – stabilă
	13.300
	13.557,59

	Continentală (CON)
	19.100
	9,51
	S – stabilă
	19.100
	19.469,93

	Stepică (STE)
	2.400
	100
	S – stabilă
	2.400
	2.446,48


Tabelul 17 Populația speciei Morimus funereus în România, pe regiuni biogeografice (Art. 17, 2019–2024)
	Regiunea biogeografică
	Minim
	Maxim
	Valoarea cea mai probabilă
	Unitatea de măsură
	Pondere din total național (%)
	Tendința
	PRF minim
	PRF maxim

	Alpină (ALP)
	4.300
	13.300
	N/A
	celule de grid 1×1 km
	95,41
	S – stabilă
	8.800
	9.253,42

	Continentală (CON)
	9.200
	19.100
	N/A
	celule de grid 1×1 km
	93,54
	S – stabilă
	14.150
	14.879,07

	Stepică (STE)
	1.300
	2.400
	N/A
	celule de grid 1×1 km
	100
	S – stabilă
	1.850
	1.945,32


Tabelul 18 Habitatul speciei Morimus funereus în România, pe regiuni biogeografice (Art. 17, 2019–2024)
	Regiunea biogeografică
	Suprafața habitatului ocupat suficientă
	Calitatea habitatului ocupat suficientă
	Suprafața habitatului neocupat suficientă
	Starea de conservare
	Tendința

	Alpină (ALP)
	da
	Yes
	necunoscut
	FV – favorabilă
	S – stabilă

	Continentală (CON)
	da
	Yes
	necunoscut
	FV – favorabilă
	S – stabilă

	Stepică (STE)
	da
	Yes
	necunoscut
	FV – favorabilă
	S – stabilă


Tabelul 19 Perspectivele viitoare ale speciei Morimus funereus în România, pe regiuni biogeografice (Art. 17, 2019–2024)
	Regiunea biogeografică
	Perspectivele arealului
	Perspectivele populației
	Perspectivele habitatului
	Starea de conservare

	Alpină (ALP)
	slabe
	slabe
	slabe
	U1 – nefavorabilă-inadecvată

	Continentală (CON)
	bune
	slabe
	slabe
	U1 – nefavorabilă-inadecvată

	Stepică (STE)
	bune
	slabe
	slabe
	U1 – nefavorabilă-inadecvată


Tabelul 20 Evaluarea generală a stării de conservare a speciei Morimus funereus în România, pe regiuni biogeografice (Art. 17, 2019–2024)
	Regiunea biogeografică
	Starea de conservare actuală
	Tendința stării actuale
	Starea de conservare anterioară
	Tendința stării anterioare
	Natura schimbării – stare
	Natura schimbării – tendință

	Alpină (ALP)
	U1 – nefavorabilă-inadecvată
	S – stabilă
	U1 – nefavorabilă-inadecvată
	S – stabilă
	modificare a nivelului de cunoaștere
	modificare a nivelului de cunoaștere

	Continentală (CON)
	U1 – nefavorabilă-inadecvată
	S – stabilă
	U1 – nefavorabilă-inadecvată
	S – stabilă
	modificare a nivelului de cunoaștere
	modificare a nivelului de cunoaștere

	Stepică (STE)
	U1 – nefavorabilă-inadecvată
	S – stabilă
	U1 – nefavorabilă-inadecvată
	S – stabilă
	modificare a nivelului de cunoaștere
	modificare a nivelului de cunoaștere


Sursa: Agenția Europeană de Mediu – EIONET, instrumentul de raportare pentru art. 17, evaluări la nivel de stat membru, România, perioada de raportare 2019–2024 (date extrase la 29 iulie 2026). Abrevieri: ARF – arealul de referință favorabil; PRF – populația de referință favorabilă; FV – favorabilă; U1 – nefavorabilă-inadecvată; U2 – nefavorabilă-rea; XX – necunoscută; N/A – nu se aplică/nu a fost raportat.
[bookmark: _Toc196201684][bookmark: _Toc196201707][bookmark: _Toc236908492]Lucanus cervus (Linnaeus, 1758)
Rădașca, un coleopter din familia Lucanidae, este o specie de dimensiuni mari, masculii având lungimi de 25-89 mm, iar femelele de 25-49 mm (Bardiani et al., 2017; Chatenet, 2017; Popa et al., 2023). Este specie protejată prin Directiva Habitate (anexa nr. II, cod Natura 2000 - 1083) și prin Ordonanța de urgență a Guvernului nr. 57/2007, aprobată cu modificări și completări prin Legea nr. 49/2011, cu modificările și completările ulterioare (anexa nr. 3). Este inclusă în anexa nr. III a Convenției de la Berna (specii de faună protejată) și în anexa nr. 1 a Rezoluției 6 a Convenției de la Berna (specii ce necesită măsuri specifice de protecție a habitatelor) (Council of Europe, 2011, 1979).
Specia prezintă dimorfism sexual accentuat. Masculii sunt ușor de observat datorită mandibulelor lungi, asemănătoare unor clești sau coarne. Totuși, nu toți masculii au mandibulele foarte lungi, astfel că întâlnim masculi cu mandibule lungi (majori) și masculi cu mandibule mici (minori) (Bardiani et al., 2017; Gîdei and Popescu, 2012). Femela are mandibule mici, de lungime mai mică decât antenele. Masculii de rădașcă au, de obicei, elitrele și mandibulele de culoare roșiatică, pe când femelele au un colorit mai negricios și uniform. Masculul are capul masiv, mai lat decât pronotul. Tibiile picioarelor anterioare sunt lungi și subțiri. Femelele au capul mai mic, cu pronotul mult mai lat comparativ cu capul și mandibulele mici. Prezintă rugozități punctate dese pe suprafața capului. Tibiile anterioare sunt mai late și mai scurte, adaptate pentru săpat. Ambele sexe prezintă ochi rotunjiți și convecși. Și la mascul, și la femelă, marginea anterioară a pronotului este prevăzută cu peri țepoși. Femelele depun ouăle în galerii săpate în sol (70-100 cm adâncime), foarte aproape de habitate cu surse de hrană (rădăcini, lemn căzut pe sol, aparținând tuturor speciilor de foioase, mai rar speciilor de conifere, precum pinul). Larvele de rădașcă pot ajunge în ultimul stadiu larvar până la 10-11 cm lungime. Acestea au o culoare albicioasă, sunt moi, aproximativ în formă de „C” în vedere laterală, fără pliuri transversale în segmentele abdominale și cu o fantă anală longitudinală. Capul este mare, de culoare maro-roșcată până la portocaliu, mai sclerificat decât corpul, cu aparatul bucal și picioarele toracice bine dezvoltate, fiind lipsit de picioare abdominale (Figura 9). Larvele migrează în lemnul din care se hrănesc și se dezvoltă între 3 și 6 ani. În ultimul an, înainte de emergență, se mută din nou în sol, de unde iese în stadiul de adult din iunie până la sfârșitul lunii august. Masculii apar cu o săptămână înaintea femelelor. Adulții supraviețuiesc până la 3 luni (Bardiani et al., 2017; Gîdei and Popescu, 2012; Moise et al., 2022; Panin and Săvulescu, 1961).
Rădașca are o distribuție geografică extinsă la nivelul Europei, fiind prezentă pe aproape întreg continentul, cu excepția zonelor nordice din Norvegia, Finlanda și nordul Suediei. Specia se regăsește în principal în pădurile de foioase, pe o varietate de arbori, inclusiv pe stejar, tei, fag, salcie, plop negru, frasin, castan sălbatic, cireș sălbatic și nuc comun (Bardiani et al., 2017; Chatenet, 2017).

[image: A close-up of a bug  AI-generated content may be incorrect.]
[bookmark: _Ref202449114]Figura 9 a) mascul și femelă de Lucanus cervus (© Didier Descouens CC BY SA International 4.0 License), b) habitat tip din Munții Vrancei, c) larvă Lucanus cervus (© Anaxibia CC BY SA International 4.0 License)
În Bulgaria, specia a fost raportată chiar și la altitudini de 1700 m (Doychev et al., 2017). În România este frecventă în toată țara, cu excepția zonei alpine înalte, cu preponderență în pădurile de foioase (Figura 10). Specia este prezentă și în pădurile Letea și Caraorman (Fusu et al., 2015; Panin and Săvulescu, 1961). Specia a fost identificată în 91 de arii speciale de conservare (SAC/SCI), parte a rețelei Natura 2000 (European Environment Agency, 2025).

[bookmark: _Ref202449162]Figura 10 Harta de distribuție potențială a speciei Lucanus cervus în România (Mirea et al., 2024)
Starea de conservare a speciei Lucanus cervus în România, evaluată pe regiuni biogeografice în cadrul raportării prevăzute la art. 17 din Directiva Habitate pentru perioada 2019–2024, este prezentată în Tabelele 21–25.
Rădașca este singura dintre cele cinci specii cu stare de conservare favorabilă (FV) în toate regiunile biogeografice în care este prezentă. Are totodată cel mai extins areal, circa 145.200 km², și cea mai numeroasă populație, aproximativ 45.800 de celule de grid 1×1 km, ambele concentrate în regiunea continentală (96.200 km², respectiv 32.300 de celule de grid). Arealul este în creștere în regiunile alpină, continentală și panonică și stabil în regiunile stepică și a Mării Negre. Populația este stabilă în toate cele cinci regiuni, iar habitatul este suficient ca suprafață și calitate, cu stare favorabilă și tendință stabilă. Perspectivele viitoare sunt bune pentru toți cei trei parametri, în toate regiunile, iar evaluarea generală se menține neschimbată față de ciclul anterior de raportare.

Tabelul 21 Arealul speciei Lucanus cervus în România, pe regiuni biogeografice (Art. 17, 2019–2024)
	Regiunea biogeografică
	Suprafața arealului (km²)
	Pondere din total național (%)
	Tendința
	ARF minim (km²)
	ARF maxim (km²)

	Alpină (ALP)
	26.000
	10,27
	I – în creștere
	26.000
	26.503,57

	Continentală (CON)
	96.200
	11,66
	I – în creștere
	96.200
	98.063,20

	Panonică (PAN)
	9.400
	9,50
	I – în creștere
	9.400
	9.582,06

	Stepică (STE)
	12.300
	100
	S – stabilă
	12.300
	12.538,23

	Marea Neagră (BLS)
	1.300
	30,23
	S – stabilă
	1.300
	1.325,18


Tabelul 22 Populația speciei Lucanus cervus în România, pe regiuni biogeografice (Art. 17, 2019–2024)
	Regiunea biogeografică
	Minim
	Maxim
	Valoarea cea mai probabilă
	Unitatea de măsură
	Pondere din total național (%)
	Tendința
	PRF minim
	PRF maxim

	Alpină (ALP)
	N/A
	N/A
	5.300
	celule de grid 1×1 km
	46,64
	S – stabilă
	5.300
	5.573,08

	Continentală (CON)
	N/A
	N/A
	32.300
	celule de grid 1×1 km
	27,46
	S – stabilă
	32.300
	33.964,25

	Panonică (PAN)
	N/A
	N/A
	3.100
	celule de grid 1×1 km
	27,57
	S – stabilă
	3.100
	3.259,73

	Stepică (STE)
	N/A
	N/A
	4.700
	celule de grid 1×1 km
	100
	S – stabilă
	4.700
	4.942,17

	Marea Neagră (BLS)
	N/A
	N/A
	400
	celule de grid 1×1 km
	81,63
	S – stabilă
	400
	420,61


Tabelul 23 Habitatul speciei Lucanus cervus în România, pe regiuni biogeografice (Art. 17, 2019–2024)
	Regiunea biogeografică
	Suprafața habitatului ocupat suficientă
	Calitatea habitatului ocupat suficientă
	Suprafața habitatului neocupat suficientă
	Starea de conservare
	Tendința

	Alpină (ALP)
	da
	Yes
	necunoscut
	FV – favorabilă
	S – stabilă

	Continentală (CON)
	da
	Yes
	necunoscut
	FV – favorabilă
	S – stabilă

	Panonică (PAN)
	da
	Yes
	necunoscut
	FV – favorabilă
	S – stabilă

	Stepică (STE)
	da
	Yes
	necunoscut
	FV – favorabilă
	S – stabilă

	Marea Neagră (BLS)
	da
	Yes
	necunoscut
	FV – favorabilă
	S – stabilă


Tabelul 24 Perspectivele viitoare ale speciei Lucanus cervus în România, pe regiuni biogeografice (Art. 17, 2019–2024)
	Regiunea biogeografică
	Perspectivele arealului
	Perspectivele populației
	Perspectivele habitatului
	Starea de conservare

	Alpină (ALP)
	bune
	bune
	bune
	FV – favorabilă

	Continentală (CON)
	bune
	bune
	bune
	FV – favorabilă

	Panonică (PAN)
	bune
	bune
	bune
	FV – favorabilă

	Stepică (STE)
	bune
	bune
	bune
	FV – favorabilă

	Marea Neagră (BLS)
	bune
	bune
	bune
	FV – favorabilă


Tabelul 25 Evaluarea generală a stării de conservare a speciei Lucanus cervus în România, pe regiuni biogeografice (Art. 17, 2019–2024)
	Regiunea biogeografică
	Starea de conservare actuală
	Tendința stării actuale
	Starea de conservare anterioară
	Tendința stării anterioare
	Natura schimbării – stare
	Natura schimbării – tendință

	Alpină (ALP)
	FV – favorabilă
	I – în creștere
	FV – favorabilă
	S – stabilă
	modificare a nivelului de cunoaștere
	modificare a nivelului de cunoaștere

	Continentală (CON)
	FV – favorabilă
	I – în creștere
	FV – favorabilă
	S – stabilă
	modificare a nivelului de cunoaștere
	modificare a nivelului de cunoaștere

	Panonică (PAN)
	FV – favorabilă
	I – în creștere
	FV – favorabilă
	S – stabilă
	modificare a nivelului de cunoaștere
	modificare a nivelului de cunoaștere

	Stepică (STE)
	FV – favorabilă
	S – stabilă
	FV – favorabilă
	S – stabilă
	fără modificare
	fără modificare

	Marea Neagră (BLS)
	FV – favorabilă
	S – stabilă
	FV – favorabilă
	Unk – necunoscută
	fără modificare
	fără modificare


Sursa: Agenția Europeană de Mediu – EIONET, instrumentul de raportare pentru art. 17, evaluări la nivel de stat membru, România, perioada de raportare 2019–2024 (date extrase la 29 iulie 2026). Abrevieri: ARF – arealul de referință favorabil; PRF – populația de referință favorabilă; FV – favorabilă; U1 – nefavorabilă-inadecvată; U2 – nefavorabilă-rea; XX – necunoscută; N/A – nu se aplică/nu a fost raportat.

[bookmark: _Toc236908493]Acte normative ce guvernează managementul speciilor de coleoptere saproxilice protejate
Planurile de acțiune pentru specii sunt instrumente ce asigură coordonarea măsurilor de conservare la nivel european, național și regional. În România, planurile de acțiune pentru specii sunt realizate în baza art. 31 alin. (4) și (5) din Ordonanța de urgență a Guvernului nr. 57/2007, aprobată cu modificări și completări prin Legea nr. 49/2011, cu modificările și completările ulterioare , care indică:
„Art. 31
(4) În scopul protecției și conservării speciilor, se elaborează planuri de acțiune naționale/regionale pentru fiecare specie, documente care conțin măsuri de acțiune și conservare, în conformitate cu planurile de acțiune pentru specii, agreate la nivel internațional/european.
(5) Planurile prevăzute la alin. (4) se aprobă prin ordin al conducătorului autorității publice centrale pentru protecția mediului și pădurilor.”
Măsurile de conservare pentru specii saproxilice agreate la nivel european sunt incluse în Lista Roșie Europeană a Speciilor Saproxilice, editată de IUCN (Cálix et al., 2018).
Planurile de acțiune aprobate conform art. 31 alin.(5) din Ordonanța de urgență a Guvernului nr. 57/2007, aprobată cu modificări și completări prin Legea nr. 49/2011, cu modificările și completările ulterioare, se aplică în principal în siturile Natura 2000, sub coordonarea autorității publice centrale pentru protecția mediului și a pădurilor. Acțiunile generale se aplică și în afara ariilor naturale protejate de către entitățile indicate în plan (de exemplu, măsurile de conștientizare, creșterea capacității instituționale, cercetare). În cazul în care se constată de către Ministerul Mediului, Apelor și Pădurilor degradarea stării de conservare a unei specii țintă la nivel de regiune biogeografică, măsurile se aplică și în afara ariilor naturale protejate.
Obligativitatea aplicării de măsuri de protecție și conservare în vederea atingerii și menținerii unui statut favorabil de conservare pe teritoriul României pentru fiecare dintre cele cinci specii de insecte saproxilice țintă este instituită prin Directiva Habitate (EEC, 1992). Astfel, Directiva Habitate (EEC, 1992) precizează că pentru speciile de importanță comunitară (speciile amenințate cu dispariția, vulnerabile, rare sau endemice) din anexa nr. II și/sau anexele nr. IV sau V trebuie adoptate măsuri de conservare și/sau planuri de gestionare adecvate (art. 6). Pentru speciile de animale din anexa nr. IV (Osmoderma eremita complex, Cerambyx cerdo, Rosalia alpina) trebuie instituite măsuri riguroase de protecție, cum ar fi interzicerea capturării și uciderii deliberate, perturbării deliberate a speciilor respective, distrugerii deliberate sau culegerii ouălor din natură, deteriorării sau distrugerii ariilor de reproducere sau de odihnă, deținerii, transportului, vânzării sau schimbului. Capturarea speciei, chiar și în scopul cercetării, se face prin derogare aprobată de autoritatea publică centrală pentru protecția mediului și a pădurilor. Speciilor enumerate doar în anexa nr. II (Morimus funereus și Lucanus cervus) li se aplică măsurile de mai sus în siturile Natura 2000 desemnate pentru protecția lor (EEC, 1992).
Ordonanța de urgență a Guvernului nr. 57/2007, aprobată cu modificări și completări prin Legea nr. 49/2011, cu modificările și completările ulterioare, cu modificările și completările ulterioare, integrează prevederile Directivei Habitate în sistemul legislativ național și introduce restricții suplimentare, interzicând derularea de activități antropice în zonele cu protecție strictă din parcurile naționale și naturale (Ordonanța de urgență a Guvernului nr. 57/2007, aprobată cu modificări și completări prin Legea nr. 49/2011, cu modificările și completările ulterioare, art. 22 alin.(3)), cu excepția activităților de cercetare, educație ecologică și ecoturism. În zonele de protecție integrală din parcurile naționale și naturale se pot derula alte activități doar dacă sunt realizate în scopul reconstrucției ecologice și al reabilitării unor ecosisteme necorespunzătoare sau degradate, după obținerea avizelor indicate în lege.
Conservarea speciilor saproxilice prin măsuri de restaurare are potențialul de a fi prioritară în următorii ani, având în vedere prevederile Regulamentului 1991/2024 privind restaurarea naturii și de modificare a Regulamentului (UE) 2022/869 (Parlamentul European și Consiliul Uniunii Europene, 2024). Astfel, Regulamentul 1991/2024 are prevederi speciale pentru lemnul mort pe picior și căzut pe sol. 
„(62) Se impune instituirea unor măsuri de restaurare pentru a spori biodiversitatea ecosistemelor forestiere din întreaga Uniune, inclusiv pe suprafețele care nu sunt acoperite de tipurile de habitate care intră în domeniul de aplicare al Directivei 92/43/CEE. În absența unei metode comune de evaluare a stării ecosistemelor forestiere care ar permite stabilirea unor obiective specifice de restaurare a ecosistemelor forestiere, ar trebui să fie instituită o obligație generală de îmbunătățire a biodiversității în ecosistemele forestiere și să fie evaluată îndeplinirea acestei obligații pe baza indicelui privind păsările comune din păduri și a unei selecții dintre alți indicatori, lemnul mort pe picior, lemnul mort căzut, ponderea pădurilor cu structură plurienă, conectivitatea pădurilor, stocul de carbon organic, ponderea pădurilor în care predomină specii indigene de arbori și diversitatea speciilor de arbori.”
Art. 12
„(3) Statele membre trebuie să înregistreze o tendință crescătoare la nivel național în cazul a cel puțin șase din următorii șapte indicatori pentru ecosistemele forestiere, astfel cum se precizează în anexa VI, selectați în funcție de capacitatea lor de a demonstra ameliorarea biodiversității ecosistemelor forestiere în statul membru în cauză. Tendința se măsoară în perioada cuprinsă între 18 august 2024 și 31 decembrie 2030 și, ulterior, la fiecare șase ani, până la atingerea nivelurilor satisfăcătoare stabilite în conformitate cu articolul 14 alineatul (5):
(a) lemnul mort pe picior;
(b) lemnul mort căzut;
Zonele cu protecție strictă definite de Ordonanța de urgență a Guvernului nr. 57/2007, aprobată cu modificări și completări prin Legea nr. 49/2011, cu modificările și completările ulterioare, nu au același regim cu zonele prioritare pentru biodiversitate menționate de Strategia UE privind biodiversitatea pentru 2030 sub numele de zone de protecție strictă (Comisia Europeană, 2020). Strategia are ca obiectiv ca zonele prioritare pentru biodiversitate să reprezinte 10% din teritoriul terestru și, respectiv, marin al României. Zonel prioritare pentru biodiversitate au regim de management de nonintervenție sau de management activ, conform prevederilor Ordonanței de urgență a Guvernului nr. 25/2026 pentru modificarea şi completarea Ordonanţei de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice. Ministerul Mediului, Apelor și Pădurilor are în derulare un proiect privind identificarea acestor situri (Identificarea zonelor potențiale de non-intervenție (protecție strictă) în habitate naturale terestre și marine, în vederea punerii în aplicare a Strategiei UE privind biodiversitatea pentru 2030, Planului Național de Redresare și Reziliență, reformei R.2 – Reforma sistemului de management al ariilor naturale protejate, măsura de investiții I 3.2). 
Directiva Habitate (art. 16) și Ordonanța de urgență a Guvernului nr. 57/2007, aprobată cu modificări și completări prin Legea nr. 49/2011, cu modificările și completările ulterioare, (art. 38) prevăd posibilitatea limitării aplicării măsurilor de protecție și conservare (art. 12, 13, 14 și 15 Directiva Habitate și respectiv art.33 alin. (1) - (4) și art. 37 alin.(1) Ordonanța de urgență a Guvernului nr. 57/2007, aprobată cu modificări și completări prin Legea nr. 49/2011, cu modificările și completările ulterioare), dacă nu se aduce atingere statutului favorabil de conservare și nu există alternativă satisfăcătoare la derogare, de exemplu, pentru a evita daunele grave asupra pădurilor (EEC, 1992). Totuși, speciile incluse în acest plan nu generează daune grave asupra pădurilor, astfel că derogările în sensul eliminării sau reducerii efectivelor pot fi obținute numai după demonstrarea, dincolo de orice îndoială rezonabilă, a existenței daunelor și lipsei de alternative.
Având în vedere că cea mai mare parte a arealului acestor specii se află în fondul forestier național, proprietate privată sau publică, administrarea pădurii are cea mai mare influență asupra stării de conservare. În cazurile excepționale în care prevederile legale din zona silvică sunt contrare obiectivelor de protecție a speciilor saproxilice, legislația europeană primează (de exemplu, Directiva Habitate și Regulamentul 1991/2024). Soluțiile pentru rezolvarea acestor neconcordanțe diferă de la caz la caz, având întotdeauna ca obiectiv principal asigurarea statutului favorabil de conservare pentru speciile și habitatele incluse în anexele nr. II și/sau IV ale Directivei Habitate.
Cel mai important act normativ din domeniul silvic este Legea nr. 331/2024 privind Codul silvic, care indică la art. 6 lit. (i) că gestionarea pădurilor se face prin promovarea tipurilor naturale de pădure și asigurarea diversității biologice a pădurii. Acest principiu trebuie respectat și la realizarea amenajamentului silvic (art. 63 alin.(4) lit.c)), care, începând cu 2025, se realizează pentru 20 de ani, cu excepția pădurilor de plop, salcie sau alte specii repede crescătoare unde vom avea amenajamente pe 5 sau 10 ani. Rezultă că măsurile din amenajamentul silvic vor avea un impact pe termen lung asupra biodiversității, motiv pentru care, în cadrul evaluării de mediu/evaluării adecvate trebuie verificată temeinic contribuția acestora la starea de conservare a coleopterelor saproxilice protejate.
Noul Cod silvic include o secțiune dedicată conservării biodiversității (secțiunea a 6-a), cu forme și modalități de conservare și ameliorare a biodiversității (art. 83). Acesta prevede:
”(2) Conservarea și ameliorarea biodiversității pădurilor se realizează prin:
a) adoptarea de măsuri specifice silviculturii apropiate de natură;
b) adoptarea de măsuri pentru crearea și/sau menținerea peisajului forestier mozaicat;
c) asigurarea conectivității ecologice, inclusiv prin coridoare ecologice;
d) menținerea de lemn mort pe picior și pe sol în limitele ecologice necesare;
e) menținerea și protejarea arborilor-habitat;
f) constituirea de insule de îmbătrânire ca arborete sau părți de arborete;
g) menținerea unui procent cât mai ridicat de păduri regenerate natural din sămânță;
h) menținerea sau, după caz, crearea unor culoare de vegetație forestieră în lungul cursurilor de apă;
i) menținerea unui nivel ridicat de diversitate a speciilor de floră și faună sălbatică prin ocrotirea elementelor de biodiversitate cu valoare deosebită definite prin normele tehnice.”
Articolul face referire la normele tehnice din silvicultură ce vor fi elaborate în conformitate cu art. 66 alin. (2), care devin astfel definitorii pentru asigurarea diversității biologice a pădurii.
Totodată, art. 89 indică faptul că:
„(1) Conservarea și ameliorarea biodiversității pădurilor se realizează în concordanță cu obiectivele de conservare, în mod unitar la nivel național, în baza măsurilor de gestionare aprobate prin normele tehnice.
(2) Obiectivele de conservare pentru pădurile situate în arii naturale protejate se stabilesc având în vedere cu prioritate menținerea sau restabilirea stării de conservare favorabilă a habitatelor naturale. Amenajamentul silvic al acestor păduri este instrument de planificare pentru atingerea obiectivelor ariilor naturale protejate.
(3) În procesul de amenajare a pădurilor situate în arii naturale protejate prevederile planurilor de management sau, după caz, setul de măsuri minime de conservare ale ariilor naturale protejate cu care acestea se suprapun sunt prioritare în raport cu prevederile normelor tehnice.
(4) Amenajamentele silvice pentru terenurile din FFN incluse în arii naturale protejate preiau și implementează măsurile de management din planurile de management aprobate sau măsurile minime de conservare dacă nu există planuri de management aprobate și se armonizează prin încadrarea în categorii funcționale specifice și stabilirea de soluții tehnice corespunzătoare.
(5) Amenajamentele silvice elaborate pentru pădurile situate în arii naturale protejate stau la baza acordării, pentru restricțiile impuse de măsurile prevăzute la alin. (4), a compensațiilor aferente aplicării măsurilor de conservare din planurile de management ale ariilor naturale protejate; compensațiile reprezintă contravaloarea produselor/serviciilor pe care proprietarii nu le recoltează sau de care nu beneficiază, după caz.”
Titlul III Capitolul V Secțiunea a 4-a, art. 79 și 80 stabilesc responsabilități pentru proprietarii de pădure în ceea ce privește starea de sănătate a pădurilor. Conform Codului silvic, supravegherea stării de sănătate a pădurilor și stabilirea lucrărilor necesare pentru prevenirea și combaterea bolilor sunt obligatorii pentru deținătorii de fond forestier. În acest scop, administratorii de fond forestier (ocoale silvice) realizează lucrările de depistare și prognoză a bolilor și atacurilor dăunătorilor pădurii, în conformitate cu normele tehnice privind protecția pădurilor împotriva bolilor și dăunătorilor. Ordinul ministrului mediului, apelor și pădurilor nr. 1285/2026 pentru aprobarea Normelor tehnice privind protecția pădurilor împotriva bolilor și dăunătorilor și a Ghidului privind protecția pădurilor împotriva bolilor și dăunătorilor stabilește cadrul tehnic pentru supravegherea stării de sănătate a pădurilor, depistarea, prognoza, prevenirea și combaterea bolilor și dăunătorilor forestieri. Spre deosebire de reglementarea anterioară, aprobată  prin Ordinul ministrului agriculturii, pădurilor, apelor și mediului nr. 454/2003, care includea Cerambyx cerdo între speciile de insecte xilofage pentru care erau prevăzute măsuri de depistare, prevenire și combatere, noul cadru normativ nu mai tratează acaeastă specie ca dăunător forestier ce face obiectul măsurilor de combatere. Această abordare este în concordanță cu statutul actual al speciei Cerambyx cerdo, de specie de interes comunitar care beneficiază de protecție stictă, potrivit Ordonanței de urgență a Guvernului nr. 57/2007, aprobată cu modificări și completări prin Legea nr. 49/2011, cu modificările și completările ulterioare. Lucrările trebuie să obțină avizele necesare de la autoritatea competentă pentru protecția mediului, care, la rândul ei, trebuie să asigure compatibilitatea cu legislația națională și europeană privind conservarea speciilor și habitatelor (de exemplu, capturarea/uciderea Cerambyx cerdo în orice stadiu se poate face prin derogare de la prevederile Ordonanței de urgență a Guvernului nr. 57/2007, aprobată cu modificări și completări prin Legea nr. 49/2011, cu modificările și completările ulterioare).
Ordinul ministrului mediului, apelor și pădurilor nr. 2536/2022 pentru aprobarea Normelor tehnice privind amenajarea pădurilor și a Ghidului de bune practici privind amenajarea pădurilor (Ministerul Mediului, Apelor și Pădurilor 2022c) permite includerea în amenajamentele silvice a unor măsuri pentru conservarea biodiversității, inclusiv păstrarea de lemn mort și a microhabitatelor speciilor de insecte.
În plus, conservarea biodiversității este unul dintre obiectivele de gospodărire prioritare avute în vedere la amenajarea pădurilor care au ca obiective de conservare protecția biodiversității: menținerea unei diversități mari de specii de arbori la nivelul fiecărui arboret prin promovarea speciilor adaptate condițiilor staționale locale, păstrarea arborilor morți (pe picior și la sol) cu prilejul efectuării tăierilor de regenerare și a lucrărilor de îngrijire și conducere, păstrarea unor arbori pentru biodiversitate ca buchete, grupe de arbori sau porțiuni și mai mari, reprezentative sub raportul biodiversității (Ministerul Mediului, Apelor și Pădurilor 2022c). Așadar, normativul oferă suport pentru includerea tuturor măsurilor de conservare a insectelor saproxilice menționate în acest plan în amenajarea și gestionarea pădurilor din România.
Ordinul ministrului mediului, apelor și pădurilor nr. 1285/2026 stabilește cadrul tehnic și juridic referitor la măsurile de protecție a pădurilor împotriva dăunătorilor, indică speciile de insecte dăunătoare și modul în care se face monitorizarea acestora la nivel de arboret, precum și metodele de combatere. De asemenea, clasifică insectele în funcție de modul lor de acțiune asupra arborilor: insecte xilofage, defoliatori, minatori, gândaci de scoarță, insecte de sol (Ministerul Agriculturii, Pădurilor, Apelor și Mediului 2003). Acest ordin include specia Cerambyx cerdo, dar, cum s-a precizat, măsurile de combatere și supraveghere pot fi aplicate după obținerea derogării de la prevederile restrictive ale Ordonanței de urgență a Guvernului nr. 57/2007, aprobată cu modificări și completări prin Legea nr. 49/2011, cu modificările și completările ulterioare. De altfel, dacă măsurile de combatere afectează negativ orice altă specie din anexa nr. IV(A) a Directivei Habitate, administratorul fondului forestier trebuie să obțină derogarea solicitată de lege. 
Ordinul  ministrului mediului, apelor și pădurilor nr. 2534/2022 pentru aprobarea Normelor tehnice privind îngrijirea și conducerea arboretelor și a Ghidului de bune practici privind îngrijirea și conducerea arboretelor stabilește la modul general soluții silvotehnice pentru arborete afectate de factori destabilizatori, inclusiv dăunători (Ministerul Mediului, Apelor și Pădurilor 2022a). În raport cu conservarea lemnului mort, ghidul indică faptul că lemnul mort joacă un rol esențial în menținerea biodiversității forestiere și prevede păstrarea arborilor uscați pe picior și a lemnului căzut la sol, în special în zonele de protecție și conservare, limitarea extragerii lemnului mort în afara cazurilor în care acesta reprezintă un pericol pentru sănătatea pădurii sau pentru siguranța publică și promovarea habitatelor naturale prin menținerea structurii mozaicate a pădurii, care include lemn mort în diferite stadii de descompunere (Ministerul Mediului, Apelor și Pădurilor 2022a).
Pentru conservarea microhabitatelor pentru insecte saproxilice, normele tehnice recomandă identificarea și conservarea arborilor-habitat (arbori bătrâni, scorburoși, cu cavități sau cu semne de degradare naturală), evitarea tăierilor în perioadele critice pentru fauna dependentă de microhabitate, cum ar fi sezonul de reproducere și implementarea măsurilor de conservare în amenajament (Ministerul Mediului, Apelor și Pădurilor 2022a).
Habitatele insectelor saproxilice sunt dependente de tipul de tratamente silvice aplicate, cele mai comune din România fiind (Ministerul Mediului, Apelor și Pădurilor 2022b):
- Tratamentul codrului grădinărit. Vizează o structură plurienă a pădurii prin tăiere selectivă și este intensă ca frecvență a intervențiilor. Se aplică în principal în brădetele, brădeto-făgetele, dar și în făgete, stejărete și goruneto-făgete. Se promovează extragerea arborilor debilitați, răniți sau afectați de insecte, arbori ce sunt importanți pentru insectele saproxilice.
- Tratamentul tăierilor progresive. Tratamentele cu tăieri repetate în scopul asigurării regenerării naturale la adăpostul arboretului matur (tăieri în ochiuri, tăieri progresive în ochiuri). Se poate aplica în marea majoritate a pădurilor, mai ales a celor de amestec: molideto-brădete, molideto-făgete, brădeto-făgete, făgete, amestecuri de fag cu rășinoase, goruneto-făgete, șleauri și alte cvercete pure sau amestecate, laricete și pinete.
- Tratamentul tăierilor succesive. Recoltarea treptată a materialului lemnos se realizează prin aplicarea de tăieri succesive distribuite uniform, cu scopul răririi arboretului matur/bătrân și favorizării instalării naturale a semințișului. Se aplică îndeosebi în arboretele cu specii cu temperament de umbră (fag, brad). Sunt recoltați în principal arborii rău conformați, bolnavi, cu vitalitate scăzută, astfel că metoda poate avea efecte negative asupra insectelor saproxilice protejate.
- Tratamentul codrului cvasigrădinărit. Reprezintă o combinație între codrul grădinărit și tratamentul tăierilor progresive. Se caracterizează prin realizarea de tăieri grupate în formă de ochiuri, însă impune lăsarea pe timp îndelungat (30-40 de ani) în arboret a arborilor de valoare, cu conformație și vigoare bune. Este un tratament cu tăieri repetate, cu o perioadă de regenerare lungă, cuprinsă între 40 și 60 de ani. Semințișului instalat și elementelor de arboret tinere li se aplică tăieri de îngrijire, în funcție de stadiul de dezvoltare. Acest tratament este recomandat în păduri cu specii de umbră, îndeosebi în arboretele constituite din brad, fag și amestecuri de rășinoase cu fag. Tratamentul poate fi aplicat și în amestecuri de cvercinee cu alte specii.
- Tăieri de conservare. Acestea includ o gamă largă de lucrări silvice, relevante pentru insecte saproxilice, fiind lucrările de igienă, respectiv extragerea arborilor uscați sau în curs de uscare, rupți de vânt sau zăpadă, bolnavi, atacați de dăunători, afectați de poluare etc. În cazul în care aceste lucrări de igienă afectează speciile din anexa nr. IV a Directivei Habitate (Osmoderma eremita complex, Cerambyx cerdo, Rosalia alpina), este necesară obținerea unei derogări de la prevederile Directivei.

[bookmark: _Toc236908494]Presiuni și amenințări la adresa speciilor saproxilice și habitatelor acestora din România
Planurile de management ale ariilor naturale protejate sunt, în marea lor majoritate, sărace în informații referitoare la presiunile actuale și amenințările viitoare pentru aceste specii. În plus, în decembrie 2024, doar 75 de planuri de management includeau astfel de informații.
În ceea ce privește presiunile actuale, deteriorarea habitatelor favorabile pentru insectele saproxilice din cauza silviculturii (grupa B Silvicultură de presiuni, conform codului de nomenclatură al amenințărilor și presiunilor) este cea mai des întâlnită. Dintre cele 75 de arii naturale protejate care conțin informații despre speciile saproxilice, în 55 sunt indicate practicile silvice drept principală presiune. Foarte multe arii naturale protejate (61) menționează îndepărtarea arborilor uscați sau în curs de uscare drept presiune asupra speciilor saproxilice, urmată la mare distanță de categoriile altor activități silvice decât cele listate mai sus, exploatare forestieră fără replantare sau refacere naturală, folosirea biocidelor, hormonilor și chimicalelor (în pădure), curățarea pădurii și gestionarea și utilizarea pădurii și plantației (prezente în câte 18-12 arii naturale protejate). Restul presiunilor din clasa silviculturii sunt prezente mai rar, unele fiind eronat menționate (de exemplu, producția lemnoasă neintensivă, păstrarea lemnului mort și a arborilor bătrâni).
Următoarea categorie de presiuni, în funcție de numărul ariilor naturale protejate în care a fost identificată, este grupa F Folosirea resurselor biologice, altele decât agricultura și silvicultura. Aceste presiuni au fost identificate în 27 de arii naturale protejate, fiind legate de colectarea de animale (21 de arii naturale protejate), colectarea în scop de colecționare (5 arii naturale protejate), captura accidentală (2 arii naturale protejate) și colectarea de ciuperci, licheni, fructe de pădure (1 arie naturală protejată). Capturarea speciilor saproxilice este la un nivel redus, dar, având în vedere amploarea colectării de ciuperci și licheni, aceasta are potențialul de a afecta negativ habitatele speciilor saproxilice, deși este menționată ca presiune doar o singură dată. Și capturarea accidentală poate fi importantă la nivel local, în special dacă monitorizarea dăunătorilor forestieri se realizează cu capcane neselective.
Administratorii ariilor naturale protejate au identificat presiuni din grupa J (Modificări ale sistemului natural) în 14 arii naturale protejate. Aceste presiuni sunt legate de incendii, reducerea sau pierderea de caracteristici specifice habitatelor (presiune indirectă, puțin informativă), reducerea migrației, bariere de migrație, reducerea dispersiei, reducerea schimbului genetic, reducerea conectivității habitatelor, din cauze antropice. Presiunile legate de reducerea migrației, dispersiei, conectivității și schimbului genetic sunt toate legate de reducerea conectivității între arboretele favorabile insectelor saproxilice, o amenințare foarte importantă, cu impact mare în contextul capacității reduse de dispersie a acestor specii. Menționarea lor în puține arii naturale protejate se datorează, probabil, faptului că pierderea calității habitatelor a fost inclusă în grupa de amenințări Silvicultură.
Agricultura (grupa A de presiuni) este menționată în 12 arii naturale protejate, cea mai importantă fiind îndepărtarea gardurilor vii și a crângurilor sau tufișurilor (menționată în 5 arii naturale protejate). Restul presiunilor din această grupă sunt legate de creșterea animalelor, de pășunat, fără să fie evident de ce au fost selectate.
O altă presiune menționată în 11 arii naturale protejate este grupa D Rețele de comunicații. Din această grupă s-au selectat drumuri, poteci, căi ferate, trasee pentru ciclism și autostrăzi. În principiu, aceste presiuni sunt importante în zonele în care se construiesc noi căi de comunicații și pot fi legate de grupa J (reducerea capacității de dispersie). Aceste presiuni sunt și ele menționate în puține cazuri, comparativ cu potențialul de manifestare.
Altă grupă de presiuni, întâlnită în mai puțin de 10 arii naturale protejate, este grupa G Intruziuni și dezechilibre umane, din care sunt relevante curățarea copacilor, tăierea pentru siguranța publică, îndepărtarea de copaci de pe marginea drumului și activități recreative cu vehicule cu motor. Activitățile recreative cu vehicule cu motor (enduro, ATV, off-road) sunt foarte răspândite și pot afecta speciile saproxilice, îndeosebi Morimus funereus. Presiunile din clasa E (Urbanizare, dezvoltare rezidențială și comercială) sunt menționate în 8 arii naturale protejate, deși potențialul de manifestare este mare. Unele presiuni menționate din această clasă (depozitarea deșeurilor provenite din baze de agrement) nu sunt relevante pentru speciile saproxilice.
Foarte rar (sub 6 arii naturale protejate) sunt menționate presiunile din grupa H Poluare, I Specii invazive, alte probleme ale speciilor și genele, K Procesele naturale biotice și abiotice (fără catastrofe) și M Schimbări globale. Dintre acestea, presiunile legate de speciile invazive sunt subestimate, de exemplu, schimbarea compoziției în specii de arbori prin creșterea densității cenușerului (Ailanthus altissima) sau copleșirea habitatelor de specii precum Phytolacca americana, Phytolacca acinosa, Reynoutria japonica. De asemenea, speciile invazive pot determina indirect afectarea habitatelor, de exemplu, prin provocarea de tăieri de igienă ca urmare a atacurilor unor astfel de specii sau chiar uscarea în masă a arborilor.
Amenințările viitoare urmează aceeași tendință ca și presiunile actuale, dar au fost identificate doar în 62 de arii naturale protejate.
Din analiza planurilor de management și literaturii de specialitate, a experienței proiectului LIFE ROsalia, grupăm amenințările la adresa coleopterelor saproxilice protejate în patru categorii majore:
1. Reducerea suprafeței habitatelor favorabile pentru coleopterele saproxilice protejate;
2. Derularea de activități care diminuează populațiile de coleoptere saproxilice protejate;
3. Lipsa de corelare dintre actele ce guvernează managementul coleopterelor saproxilice protejate și habitatele acestora;
4. Cunoștințele reduse despre măsurile active de conservare ce pot fi promovate în vederea asigurării stării favorabile de conservare a coleopterelor saproxilice.
1. Reducerea suprafeței habitatelor favorabile pentru coleopterele saproxilice protejate
[bookmark: _Toc196201687][bookmark: _Toc196201710]Habitatele favorabile pentru coleopterele saproxilice sunt reprezentate de păduri, dar și de alte areale precum livezi, pășunile împădurite sau pășuni cu arbori (Cálix et al., 2018; Doychev et al., 2017; Gîdei and Popescu, 2014, 2012; Keller, 2011). Reducerea suprafețelor de habitate favorabile se realizează în principal prin (1) pierderea integrală (permanentă și temporară) a arborilor de pe o anumită suprafață și (2) pierderea arborilor (vii sau morți) ce se constituie ca microhabitat (Cálix et al., 2018). Deoarece există prevederi legale ce obligă administratorii fondului forestier să asigure continuitatea fondului forestier, probabilitatea ca la nivel național să se producă un colaps al ecosistemelor forestiere este mică. Totuși, local pot apărea situații de pierdere a populațiilor de coleoptere, provocând fragmentarea arealului la nivel național sau de regiune biogeografică. Un impact cu potențial mai mare asupra populației și distribuției speciilor de coleoptere, cu efect de degradare și fragmentare, este generat de exploatarea arborilor din pășunile cu arbori. Dincolo de faptul că arborii bătrâni din aceste ecosisteme reprezintă habitate excelente pentru coleopterele saproxilice, ei se constituie ca elemente structurale și funcționale ale unui coridor ecologic, îndeosebi când sunt prezente în proximitatea pădurilor (Dragomir, 2025; Kozák et al., 2023; Spînu et al., 2024).
În contextul prezentului plan de acțiune, fundamentat în baza obligațiilor legale de protecție a speciilor de interes pentru Uniunea Europeană, reducerea suprafeței habitatelor favorabile este abordată din perspectiva pierderii de microhabitate (atât din ecosistemele forestiere, cât și din pășunile cu arbori), respectiv eliminarea sistematică a arborilor bătrâni, scorburoși (arbori-habitat sau arbori de biodiversitate) prin intervenții mecanice. În cazul pădurilor, reducerea suprafeței habitatelor favorabile se manifestă prin reducerea numărului de arbori (vii sau morți), în principal prin lucrări silviculturale. Impactul lucrărilor de îngrijire și de regenerare a arboretelor din fondul forestier asupra insectelor saproxilice Rosalia alpina, Morimus funereus, Lucanus cervus, Osmoderma eremita complex și Cerambyx cerdo poate varia considerabil, în funcție de specificul intervențiilor și de caracteristicile habitatelor respective. Aceste specii sunt influențate direct de gestionarea pădurilor și de practicile silvice adoptate. De exemplu, lucrările de îngrijire, cum ar fi răriturile și curățirile, pot avea un impact multiplu asupra acestor insecte dacă duc la scăderea disponibilității habitatelor necesare pentru ciclul de viață. Mai mult, extragerea arborilor uscați sau morți din pădure, prin tăieri de igienă, limitează microhabitatele pentru reproducere. Fără lemnul mort și structuri specifice arboretelor naturale, multe dintre aceste specii suferă un declin populațional și/sau chiar extincția locală și, în final, afectează rețelele trofice din pădure și procesele ecologice precum descompunerea și reciclarea materiei organice (Cálix et al., 2018; Zumr et al., 2021; Dragomir, 2025).
2. Derularea de activități care diminuează populațiile de coleoptere saproxilice protejate
Activitățile antropice cu impact direct asupra populațiilor de coleoptere saproxilice protejate includ atât intervenții silvice, cât și alte activități economice sau de întreținere a terenurilor care modifică structura habitatelor. Tăierile de igienă, recoltarea arborilor morți sau în declin fiziologic, îndepărtarea lemnului mort de pe sol, curățarea arborilor scorburoși sau afectarea trunchiurilor căzute reduc drastic disponibilitatea resurselor esențiale pentru dezvoltarea larvelor și reproducerea speciilor precum Rosalia alpina, Lucanus cervus sau Osmoderma eremita complex (Bardiani et al., 2017; Campanaro et al., 2017; Maurizi et al., 2017). De asemenea, lucrările de întreținere a pășunilor cu arbori, precum exploatarea mecanizată a arborilor izolați sau scoaterea buturugilor, au un efect similar de eliminare a microhabitatelor specifice (Falk, 2014).
Un alt factor perturbator îl reprezintă utilizarea substanțelor chimice (de exemplu, insecticide sau tratamente fitosanitare), mai ales în zonele de tranziție dintre ecosistemele forestiere și terenurile agricole sau silvopastorale. Acestea pot avea efecte letale directe asupra insectelor adulte sau larvelor, dar și efecte indirecte asupra rețelelor trofice din care fac parte (Cálix et al., 2018).
Activitățile de accesibilizare a pădurilor pentru recreere, precum amenajarea potecilor turistice sau a traseelor de mountain bike, pot conduce la afectarea arborilor-habitat prin tasarea solului, expunerea rădăcinilor sau îndepărtarea lemnului mort de pe trasee (Cálix et al., 2018). În lipsa unor ghiduri clare de bune practici și a unei planificări care să țină cont de nevoile de conservare ale acestor specii, astfel de activități pot contribui la declinul populațiilor locale de coleoptere saproxilice.
3. Lipsa de corelare dintre actele ce guvernează managementul coleopterelor saproxilice protejate și habitatele acestora
Cadrul legal și administrativ prezent este constituit în jurul a două domenii (1) Silvicultura și (2) Conservarea biodiversității și managementul ariilor naturale protejate, ambele domenii beneficiind de legislație specifică și de structuri administrative dedicate, coordonate de Ministerul Mediului, Apelor și Pădurilor. În contextul prevalenței obiectivelor de conservare a biodiversității, silvicultura din România a abordat în ultimele decenii combaterea dăunătorilor ca un proces de management integrat al dăunătorilor (Dragomir, 2025). La nivel practic, deciziile tehnice erau asumate și implementate cu scopul prioritar de eliminare totală a insectelor dăunătoare, indiferent de impactul pe termen mediu și lung asupra ecosistemelor (Tomescu et al., 2011). Aceste abordări sunt semnificativ mai vizibile în contextul manifestării unor factori perturbatori, precum doborâturile de vânt sau secetele excesive. Din această perspectivă, practica silvică de creare a monoculturilor a produs arborete cu o rezistență scăzută la boli și dăunători (Marcu and Simon, 1992). Același efect de reducere a rezistenței la dăunători, îl produce și practica extragerii lemnului mort, a iescarilor sau a arborilor cu vitalitatea scăzută, elemente din arborete care se constituie ca habitat sau microhabitat pentru specii de insecte, amfibieni, păsări și mamifere, unele dintre ele jucând un rol important în combaterea biologică a dăunătorilor (Tomescu et al., 2011). În prezent, rolul lemnului mort în habitatele forestiere este reconsiderat, iar măsurile de „igienizare” a pădurii sunt tot mai puțin promovate în practica silvică (Dragomir, 2025). Considerând și apariția tot mai frecventă a insectelor invazive (Brodie et al., 2019; Forzieri et al., 2023), este tot mai clar că domeniul entomologiei forestiere ca sursă științifică de identificare și implementare a măsurilor de prevenție și combatere a insectelor dăunătoare are nevoie de o perspectivă ecosistemică și integrarea mai multor domenii. În acest sens, și legislația prezentă trebuie armonizată pentru a servi atât obiectivelor silviculturale, cât și celor de conservare a biodiversității.
4. Cunoștințele reduse despre măsurile active de conservare ce pot fi promovate în vederea asigurării stării favorabile de conservare a coleopterelor saproxilice
În ciuda importanței ecologice a coleopterelor saproxilice și a includerii unor specii în anexele Directivei Habitate (EEC, 1992), există în continuare lacune majore privind aplicarea măsurilor de conservare active specifice. Aceste lacune sunt evidente atât în rândul administratorilor fondului forestier, cât și în rândul autorităților responsabile cu implementarea politicilor de conservare. Majoritatea măsurilor existente sunt pasive (de exemplu, desemnarea de habitate de interes comunitar, limitarea exploatării lemnului mort în anumite zone) și nu sunt dublate de acțiuni concrete, care să sprijine menținerea sau refacerea structurilor habitatelor specifice. De asemenea, lipsesc ghiduri tehnice aplicabile și validate științific privind intervențiile benefice pentru speciile saproxilice, precum marcarea și menținerea arborilor de biodiversitate, crearea de habitate artificiale (de exemplu, stive de lemn, cutii cu rumeguș, arbori veteranizați), restaurarea pășunilor cu arbori bătrâni etc. Totodată, eforturile de monitorizare sunt limitate ca frecvență și acoperire, ceea ce împiedică o evaluare realistă a eficienței măsurilor aplicate. Cercetările recente sugerează că includerea măsurilor de conservare a coleopterelor saproxilice în planurile de management forestier și pastoral ar necesita instruirea specialiștilor în ecologie forestieră și entomologie, precum și integrarea acestor măsuri în obiectivele de gestionare adaptativă a ecosistemelor (Dragomir, 2025).

[bookmark: _Toc236908495]Măsuri de conservare a coleopterelor saproxilice protejate (croitorul fagului, croitorul mare al stejarului, croitorul cenușiu, gândacul sihastru și rădașca)
[bookmark: _Toc236908496]M1 Asigurarea de habitate favorabile pentru speciile de coleoptere saproxilice protejate
[bookmark: _Toc236908497]M1.1 Menținerea și protejarea pe termen lung a arborilor-habitat pentru coleopterele saproxilice protejate
Printre cele mai importante cauze ale declinului insectelor saproxilice se numără reducerea numărului de arbori viabili sau în descompunere cu microhabitate (Cálix et al., 2018; Larrieu et al., 2018; Murariu and Maican, 2021). Arborii maturi cu microhabitate care pot susține specii precum coleopterele saproxilice sunt numiți arbori pentru biodiversitate sau arbori-habitat (Vasile et al., 2024). Ei sunt definiți de Codul silvic ca „arbore cu atribute ecologice importante care, prin forma și caracteristicile sistemului radicelar, trunchiului, ramurilor și coroanei în ansamblu, constituie habitat pentru alte specii”. Sunt incluși aici arbori scorburoși, de regulă bătrâni (arbori veterani), care pot avea cuiburi de păsări, cavități de reproducere, lemn mort în coroană, coroane de mari dimensiuni etc. Dintre microhabitatele importante pentru coleopterele saproxilice amintim următoarele categorii: cavități (scorburi), vătămări și cicatrici, crengi uscate, excrescențe și deformări, fungi saproxilici, structuri epifitice și epixilice, exudat (Larrieu et al., 2018). Arborii pentru biodiversitate cu mai multe categorii de microhabitate și cu diametrul de peste 70 cm sunt importanți pentru toate speciile de coleoptere saproxilice protejate (Zumr et al., 2021).
[bookmark: _Hlk209282484]Pentru a asigura habitate favorabile coleopterelor saproxilice, în toate unitățile amenajistice de peste 1 ha și cu cel puțin 25% specii de foioase, se vor selecta, marca și păstra pe termen lung cel puțin 5 arbori pentru biodiversitate/ha, din cel puțin două specii de foioase, din care una este cea dominantă. De preferat, arborii pentru biodiversitate vor fi selectați dintre cei cu cel puțin 70 cm în diametru la 1,3 m de sol și cu cel puțin trei categorii de microhabitate. Calculul numărului de arbori necesari pentru biodiversitate se va face pe unitate amenajistică. În unitățile amenajistice între 0,5 - 1 ha se vor selecta minim 3 arbori pentru biodiversitate/ha, iar în unitățile amenajistice de sub 0,5 ha, minim 2 arbori pentru biodiversitate/ha, cu aceleași caracteristici ca în cazul celor din unitățile amenajistice de peste 1 ha.
De preferință, arborii vor fi dispuși grupat câte doi (cel mult 50 m distanță între arbori), cu cel mult 500 de metri între grupuri. Pentru asigurarea unei conectivități optime, administratorul ariei protejate se va asigura că distanța de 500 m între grupuri este menținută și între unitățile amenajistice, chiar dacă sunt administrate de ocoale silvice diferite. De asemenea, se va urmări menținerea acestei distanțe maxime și în cazul în care există arii naturale protejate cu graniță comună.
Arborii pentru biodiversitate se vor marca cu vopsea galbenă cu inițialele AH (arbore-habitat) și indicativ numeric, vor fi descriși prin fișa de descriere a microhabitatelor și li se va înregistra locația geografică. Selectarea arborilor, fișa de descriere a microhabitatelor și înregistrarea locațiilor se vor face de către administratorul fondului forestier sau, după caz, de proiectantul amenajamentului silvic aflat în revizuire, împreună cu administratorul ariei protejate. Documentația rezultată va fi înaintată către autoritatea competentă pentru protecția mediului și, la prima revizuire, inclusă în planul de management și amenajamentele silvice.
Arborii-habitat se vor monitoriza o dată la trei ani de administratorul ariei protejate împreună cu administratorul fondului forestier, urmărindu-se descrierea evoluției microhabitatelor, speciile asociate și starea acestora. Raportul de monitorizare va fi înaintat și către autoritatea competentă pentru protecția mediului. La revizuirea amenajamentului silvic, se vor actualiza informațiile (hărți, evidențe etc.) privind arborii pentru biodiversitate. Dacă se constată că arborii sunt doborâți, se vor selecta înlocuitori.
Specii țintă: Rosalia alpina, Morimus funereus, Cerambyx cerdo, Osmoderma eremita complex, Lucanus cervus
Perioadă implementare: 2026-2036
Responsabil implementare: administratori arii naturale protejate
Participanți: administrator fond forestier, Agenția Națională pentru Mediu și Arii Protejate, Garda Forestieră, Garda de Mediu, unități atestate să efectueze amenajamente silvice, entități cercetare-dezvoltare
Prioritate: Foarte mare
[bookmark: _Toc236908498]M1.2 Constituirea de insule de îmbătrânire ca arborete sau părți de arborete ca sursă de coleoptere saproxilice protejate
[bookmark: _Hlk209282792]În unitățile amenajistice constituite pe proprietăți mai mari de 10 hectare și pentru care se elaborează plan de amenajament silvic, dacă în urma planificării lucrărilor de regenerare, habitatele își vor reduce semnificativ favorabilitatea pentru coleopterele saproxilice protejate (de exemplu, recoltarea a mai mult de 20% din arborii aflați la vârsta exploatabilității), se vor păstra în cadrul unității amenajistice insule de îmbătrânire ca habitate sursă pentru recolonizarea în viitor a zonelor degradate.
Insulele de îmbătrânire se vor constitui din minimum 10 arbori (recomandat peste 40 cm în diametru), pe cât posibil cu microhabitate, plasați grupați în unitatea amenajistică unde se execută lucrarea sau într-o unitate amenajistică învecinată. Zona va fi exclusă de la extragerea masei lemnoase, cu recomandarea ca volumele rămase pe picior să fie compensate din alte unități amenajistice. De asemenea, zona va fi exclusă de la tăieri de igienă sau tăieri de conservare. Pe cât posibil, în jurul insulei de îmbătrânire se vor păstra și arbori-habitat constituiți conform indicațiilor din M1.1 și/sau arbori veteranizați conform indicațiilor din M1.4. De asemenea, în funcție de insectele saproxilice din zona afectată, se pot adăuga piese de lemn mort pe sol sau păstra lemn mort pe picior (M1.3) și instala cutii cu rumeguș (M1.5). În acest mod, chiar dacă volumul de masă lemnoasă extrasă ca urmare a lucrărilor silvice va fi mare, zona se poate reface rapid. Dacă arborii din insula de îmbătrânire nu au microhabitate, aceștia se pot veteraniza conform descrierii din măsura M1.4. Speciile din insula de îmbătrânire vor fi în principal speciile de foioase dominante în unitatea amenajistică în care se implementează măsura.
Arborii din insulele de îmbătrânire se vor marca cu vopsea galbenă cu inițialele AHIB (arbore-habitat insulă de îmbătrânire) și indicativul numeric. Aceștia vor fi descriși prin fișa de descriere a microhabitatelor și li se va înregistra locația geografică. Selectarea arborilor, fișa de descriere a microhabitatelor și înregistrarea locațiilor se vor face de către administratorul fondului forestier sau de către proiectantul amenajamentului silvic aflat în revizuire, împreună cu administratorul ariei protejate. Documentația rezultată va fi înaintată către autoritatea competentă pentru protecția mediului și, la prima revizuire, inclusă în planul de management și amenajamentele silvice.
Arborii se vor monitoriza o dată la trei ani de către administratorul ariei protejate împreună cu administratorul fondului forestier, urmărindu-se descrierea evoluției microhabitatelor, speciile asociate și starea acestora. Documentația de monitorizare va fi înaintată către autoritatea competentă pentru protecția mediului. La revizuirea amenajamentului silvic, se vor actualiza informațiile (hărți, evidențe etc.) privind arborii-habitat insulă de îmbătrânire. Dacă se constată că arborii sunt doborâți, se vor lăsa in situ.
Specii țintă: Rosalia alpina, Morimus funereus, Cerambyx cerdo, Osmoderma eremita complex, Lucanus cervus
Perioadă implementare: 2026-2036
Responsabil implementare: administratori arii naturale protejate
Participanți: administrator fond forestier, Agenția Națională pentru Mediu și Arii Protejate, Garda Forestieră, Garda de Mediu, unități atestate să efectueze amenajamente silvice, entități cercetare-dezvoltare
Prioritate: Mare
[bookmark: _Toc236908499]M1.3 Menținerea pe termen lung a unei cantități suficiente de lemn mort pe picior și căzut pe sol ca habitat pentru coleoptere saproxilice protejate
Lemnul mort pe picior și pe sol constituie un habitat cheie pentru insectele saproxilice, fiind habitat de reproducere pentru specii precum Rosalia alpina, Morimus funereus, Cerambyx cerdo și Lucanus cervus.
Pentru asigurarea habitatelor favorabile coleopterelor saproxilice, în fiecare unitate amenajistică cu cel puțin 25% specii de foioase și vârsta medie a arborilor de peste 70 de ani, se va asigura cel puțin 50 m³/ha de lemn mort. În unitățile amenajistice cu arbori cu vârste medii între 35 și 70 de ani se vor asigura 30 m³/ha de lemn mort, iar în cele cu vârste medii sub 35 de ani se vor asigura minimum 10 m³/ha de lemn mort. Cel puțin 30% din lemnul mort va fi pe picior, restul putând fi asigurat din lemnul căzut pe sol. Lemnul pe picior poate fi selectat și dintre indivizii cu viabilitate compromisă (rupți, puternic zdreliți, afectați de incendii, dezrădăcinați în parte).
Calculul volumului lemnului mort se face pe unitate amenajistică. Dacă volumul de lemn mort este mai mic decât cel prescris, se completează prin lucrări silvice planificate conform amenajamentului silvic sau prin aplicarea de măsuri de conservare a biodiversității solicitate de administratorul ariei naturale protejate.
Lemnul mort pe picior cu diametrul de peste 35 cm va fi păstrat cu prioritate. Lemnul trebuie să provină de la specia de foioase dominantă, la care se va adăuga cel puțin o a doua specie de foioase.
Lemnul mort pe picior trebuie să includă și minim 3 cioate/ha (foioase) cu înălțime de minim 4 m. Cioatele (iescari) trebuie să fie bine înrădăcinate și stabile, și trebuie prelucrate prin crearea de crăpături longitudinale la vârf, pentru a facilita pătrunderea apei în lemn. Pentru siguranța muncii, prelucrarea cioatelor trebuie planificată și pusă în aplicare numai de personal de specialitate, cu experiență și certificare în arboristică (de exemplu, alpiniști arboriști).
Lemnul mort căzut pe sol va fi adunat în stive de 1 × 0,5 m semiîngropate în sol sau lăsat in situ. Se va urmări crearea a cel puțin unei stive/ha. Stivele vor fi puse în lumină prin tăierea lăstărișului din jurul lor și vor fi plasate la distanțe de cel mult 50 de metri de un arbore pentru biodiversitate.
Lemnul mort pe picior, stivele și cioatele se vor marca cu vopsea galbenă cu inițialele LB (lemn mort pentru biodiversitate) și indicativ numeric, vor fi descrise prin fișa de descriere a stivelor pentru biodiversitate și li se va înregistra locația geografică. Punerea în operă, descrierea prin fișa de descriere și înregistrarea locațiilor se vor face de către administratorul fondului forestier împreună cu administratorul ariei protejate. Documentația va fi înaintată către autoritatea competentă pentru protecția mediului.
Având în vedere că necesită lemn proaspăt (maxim 3 ani de la căderea pe sol) și cu grosime mare, în ariile protejate în care se găsește Morimus funereus, se va verifica, la fiecare trei ani, existența a cel puțin 5 m³/ha de lemn mort proaspăt căzut pe sol. Dacă inventarierea indică o cantitate mai mică, se va urmări completarea acesteia prin lucrări silvice planificate conform amenajamentului silvic sau în urma unor acțiuni de conservare derulate de administratorul ariei naturale protejate.
Lemnul mort pe picior și căzut pe sol se va monitoriza o dată la trei ani de administratorul ariei protejate împreună cu administratorul fondului forestier, urmărindu-se descrierea evoluției microhabitatelor, speciile asociate și starea acestora. Dacă se constată că s-au degradat, piesele se vor înlocui. Rapoartele de monitorizare se vor înainta către autoritatea competentă pentru protecția mediului.

[bookmark: _Toc236908500]M1.4 Veteranizarea arborilor fără microhabitate pentru creșterea densității speciilor țintă și conectivității habitatelor
În zonele cu păduri echiene, aflate în stadiu de codru mijlociu, în care nu se poate asigura numărul minim de arbori pentru biodiversitate sau acolo unde obiectivul de conservare include și asigurarea unei mai bune conectivități între habitate sau creșterea locală a abundenței coleopterelor saproxilice protejate, se pot realiza lucrări specifice de creare și promovare a microhabitatelor insectelor saproxilice, precum veteranizarea arborilor debilitați. Veteranizarea presupune prelucrarea arborilor de vârstă medie în vederea accelerării creării de microhabitate caracteristice arborilor bătrâni, înlocuind sau completând arborii pentru biodiversitate până când pădurea va atinge stadiul succesional favorabil coleopterelor saproxilice protejate (Cizek et al., 2025). Lucrările specifice pentru crearea și promovarea microhabitatelor nu conduc la uscarea arborilor prelucrați. În timp, un arbore veteranizat va îndeplini funcții asemănătoare cu cele ale unui arbore bătrân și poate asigura conectivitatea pentru coleopterele saproxilice pe ~0,25 km² de habitate forestiere (luând în considerare o distanță medie de dispersie de 500 m pentru Cerambycidae și 150 m pentru Scarabaeidae).
Arborii care urmează a fi selectați în vederea veteranizării trebuie să prezinte caracteristici de favorabilitate pentru coleoptere saproxilice, mai exact, să aibă un diametru mare (diametrul recomandat de peste 60 cm), scoarță groasă (mai ales în cazul stejarilor), pe cât posibil, amplasați într-o zonă deschisă, expusă la soare. Acolo unde nu se găsesc arbori cu diametrul de peste 60 cm, se pot selecta și arbori cu diametre mai mici, lucrările de veteranizare urmând a fi adaptate (de exemplu, nu se vor executa cavități de tip cuib pentru a diminua riscul de rupere). Pe cât posibil, se vor selecta arborii debilitați care prezintă galerii de emergență.
Pentru a acționa ca un habitat care asigură conectivitatea (stepping stone), arborii pentru veteranizare trebuie să se afle la maximum 300 m de un arbore în care au fost identificate microhabitate favorabile speciilor țintă sau de un alt arbore selectat pentru veteranizare. Arborii trebuie să fie stabili și să nu prezinte urme evidente de uscare (lemnul trebuie să fie verde sau tare, în care cuțitul intră foarte greu în direcția fibrelor).
Pentru Rosalia alpina se vor selecta arbori maturi situați în zone deschise sau unde gradul de acoperire al coronamentului nu este ridicat (fag, paltin, ulm, carpen). Pentru Cerambyx cerdo se vor selecta arbori verzi, viabili, cu scoarță groasă, care să poată susține insecta pe durata stadiilor larvare mai lungi (stejari, ulm, castan, frasin, salcie, platan, fag). Diametrul acestor arbori ar trebui să fie de cel puțin 60 cm. Pentru Lucanus cervus este necesară selectarea de arbori viabili, cu rădăcini extinse, de preferință situați la baza versanților și în apropierea cioatelor (de exemplu, la sub 20 m de o cioată). Morimus funereus preferă zonele în care densitatea lemnului mort căzut pe sol este mare. Pentru Osmoderma eremita complex se vor selecta arbori cu diametre mari, debilitați, preferabil cu cavități cu lemn putred, dar nu uscați în totalitate. În același timp, gândacul sihastru apare și în zone de ecoton, la marginea pădurii, motiv pentru care se vor utiliza și arbori izolați din pajiști împădurite, situați până la 300 m de liziera pădurii. Dacă în aria protejată apar mai mult de o specie, atunci se vor selecta arbori și localizări care să atragă cât mai multe specii protejate.
Având în vedere că arborii veteranizați înlocuiesc sau completează arborii-habitat, se vor selecta minim 5 arbori/ha în unitățile amenajistice de peste 1 ha, minim 3 arbori/ha în unitățile amenajistice cu suprafețe între 0,5 - 1 ha și minim 2 arbori/ha cu suprafețe sub 0,5 ha.
La un arbore veteranizat se pot aplica următoarele lucrări:
1) crearea de cavități în partea superioară a trunchiului, suficient de mari pentru a găzdui ciocănitori sau lilieci;
2) crearea de țesut cicatricial și în descompunere prin alterarea scoarței și lemnului;
3) creșterea retenției de apă prin forarea unor găuri în ramurile groase și crearea de cavități de tip buzunar în partea inferioară a trunchiului, pentru retenția apei.
Aceste lucrări trebuie planificate și puse în aplicare de personal de specialitate, cu experiență și certificare în arboristică (de exemplu, alpiniști arboriști).

[bookmark: _Toc236908501]M1.5 Crearea de microhabitate artificiale pentru Osmoderma eremita complex
Osmoderma barnabita (Osmoderma eremita complex) este o specie care se reproduce numai în cavitățile cu detritus ale foioaselor, cu volum de cel puțin 2 L. Preferă fagul, stejarul, paltinul, carpenul și salcia cu diametrul mai mare de 30 cm, precum și cavitățile cu volum mai mare de 4 l (Maurizi et al., 2017; Ranius, 2002; Ranius et al., 2005).
În habitatele în care lipsesc astfel de arbori favorabili pentru gândacul sihastru sau în care sunt mai puțin de 5 arbori favorabili/ha, se pot instala cutii cu material vegetal în descompunere (wood mould box, WMB). Acestea imită habitatele arborilor scorburoși și oferă o cantitate mare de lemn mort pentru reproducerea speciei acolo unde există deficit. Pentru a fi eficiente, cutiile trebuie instalate în număr mai mare (minim 5 pe hectar) și la o distanță de maximum 300 m de un arbore veteranizat sau de un arbore în care a fost identificată deja o cavitate cu material vegetal în descompunere în care se poate dezvolta specia. Astfel de grupuri se pot monta și în habitate cu favorabilitate mică, cu scopul de a crește conectivitatea parcelelor favorabile (de exemplu, grupuri de 5 cutii la 1000 m între habitate favorabile/insulele de îmbătrânire/grupurile de arbori-habitat) (Maurizi et al., 2017; Mirea et al., 2021).
De regulă, cutiile se montează la o înălțime de aproximativ 4 m, pentru a nu fi deteriorate de animale precum cervide, urși sau porci mistreți. Amplasarea cutiilor se face doar pe arbori sănătoși, bine înrădăcinați, suficient de groși pentru a rezista intemperiilor și pentru a nu se rupe sub greutatea cutiilor. Montarea se face pe partea cea mai umbrită, pentru a menține un mediu relativ umed și stabil. Selectarea arborilor viabili și montarea vor fi realizate de personal de specialitate, cu experiență și certificare în arboristică (alpiniști arboriști).
WMB sunt structuri asemănătoare cutiilor de tip cuib de păsări, în formă de paralelipiped, cu dimensiuni recomandate de 70 cm înălțime, 40 cm lățime și 30 cm adâncime, realizate din lemn de 3 cm grosime și cu o capacitate de aprox. 50 l. Ele vor fi umplute cu 80% cu un amestec de material vegetal în descompunere (aproximativ 40 de litri). WMB-urile vor fi realizate din lemn de stejar sau fag natur și asamblate cu cuie, șuruburi și conectori, fără utilizarea adezivilor. Pe partea din față se va fora un orificiu de intrare cu diametrul de 5 cm (de exemplu, la 10 cm sub capacul superior). Peretele din față va fi scrijelit mecanic în vederea realizării unor linii de direcționare a insectelor către orificiul de acces. Partea superioară a cutiei (acoperișul) va fi dotată cu 2 balamale metalice, pentru a fi deschisă atunci când se vor face verificări. Capacul va depăși toate laturile cutiei cu 1 cm (pereții cutiei). Pe capac, pentru a permite pătrunderea apei din precipitații, în fiecare colț se vor realiza câteva găuri (diametru 10 mm). Pentru a facilita reținerea umezelii, în interiorul cutiei se va așeza o tavă de plastic puțin adâncă (Hilszczański et al., 2014; Jansson et al., 2009).
Instalarea cutiei pe arbori se va face cu ajutorul unor șufe (cablu de legare) din oțel galvanizat (grosime 4 mm) care vor înconjura arborele și care vor fi atașate de pereții laterali cu ajutorul unui resort elastic, prins în șuruburi cu „ochi”. Acest ansamblu va permite creșterea în diametru a arborelui fără a-l vătăma și fără a fi necesară ajustarea anuală.
Cutia va fi umplută cu un amestec compus dintr-un substrat utilizat în mod normal de coleopterele saproxilice. Amestecul recomandat este 60% rumeguș din specia arborelui gazdă (fag sau stejar), 30% frunze uscate ale plantei gazdă, 10% fân tocat mărunt, 500 g făină de lucernă, 500 g fulgi de ovăz și 5 L apă. Amestecul va fi realizat cu circa 6 luni înainte de a fi montată cutia și va fi depozitat pentru macerare în saci de polipropilenă sau în bazine mari (Hilszczański et al., 2014; Jansson et al., 2009).
Pentru eficiență mai mare, se pot adăuga feromoni pentru genul Osmoderma, respectiv dispersoare cu decalactonă (tifon îmbibat în decalactonă, sigilat într-un pliculeț de polietilenă). Dispersoarele artizanale emană feromon timp de maximum 1 lună, astfel că trebuie plasate în luna iulie. Dacă se utilizează feromoni racemici în dispenseri feromonali, eficiența crește la doi ani.

[bookmark: _Toc236908502]M2 Creșterea densității coleopterelor saproxilice protejate
[bookmark: _Toc236908503]M2.1 Creșterea densității coleopterelor saproxilice protejate prin transfer de indivizi din alte zone
În zonele în care s-au aplicat măsuri de restaurare ecologică, inclusiv cele care vizează accelerarea procesului de formare a lemnului mort (de exemplu, veteranizare, montare de cutii cu material vegetal, prelucrare de iescari, creare de stive de lemn), populația de coleoptere saproxilice poate fi crescută la un nivel viabil prin transferarea de indivizi în stadiul de larvă, ou sau pupă (Tranberg et al., 2025). Astfel de acțiuni poartă numele de consolidare populațională, atunci când specia țintă există în habitatul ce urmează a fi colonizat, reintroducere, atunci când specia țintă a dispărut din habitatul ce urmează a fi colonizat sau introducere, dacă specia țintă este introdusă într-un areal nou, pe care nu îl ocupa în trecut (IUCN/SSC, 2013; Ministerul Mediului, 2009). Transferul se poate face la 2-3 ani după lucrările care vizează accelerarea procesului de formare a lemnului mort (Tranberg et al., 2025). 
Modul de punere în operă a măsurii este dat de specia țintă. Pentru Rosalia alpina, se recomandă depozitarea de bușteni de fag cu diametru de minim 60 cm și lungime de minim 3 m, decojiți din loc în loc. Buștenii trebuie depozitați pentru colonizare în zone însorite între 1 iulie și 31 august, în arealul sursă. Buștenii colonizați vor fi transportați în zona de reconstrucție ecologică, unde trebuie depozitați în lumină și aproape de arborii pe care s-au efectuat lucrări de reconstrucție. Pentru eficiență, trebuie transferat un număr mare de bușteni. Aceeași tehnică se poate aplica și pentru Morimus funereus, doar că buștenii pot fi și din alte specii de foioase și pot avea și dimensiuni mai mici. Pentru Cerambyx cerdo se transferă bușteni (arbori proaspăt tăiați) care au deja urme de colonizare (găuri de emergență), fără a fi necesară depozitarea pe timpul verii în zona sursă. Măsura nu este potrivită pentru Lucanus cervus și Osmoderma eremita. Deoarece nu există studii privind numărul de larve de transferat și durata acțiunii, se va transfera un număr cât mai mare de bușteni colonizați în cel puțin 3 ani consecutivi.
În cazul în care trebuie luate măsuri compensatorii ca urmare a unor intervenții antropice (de exemplu, defrișări pentru autostrăzi), se poate recurge la extragerea buștenilor/arborilor proaspăt tăiați care adăpostesc larve, în vederea transferării acestora într-un areal ce necesită colonizare (Tranberg et al., 2025). Pentru Osmoderma eremita, se va efectua transferul de larve din detritusul din cavitatea din care provin. Astfel, dacă pentru o investiție este defrișată o zonă în care se află populații de interes conservativ ale speciei Osmoderma eremita complex, se pot selecta arbori cu cavități care să fie investigați pentru a detecta prezența larvelor acestei specii. Investigarea se face după tăierea arborelui prin cernerea materialului din cavități. Larvele găsite se pun în materialul cernut și se transferă cât mai rapid (1-2 zile) în cavități identificate în prealabil în zonele ce urmează a fi colonizate. Transportul se face în condiții de siguranță (temperatură moderată, umiditate medie) (Antonsson, 2002). În cazul speciei Lucanus cervus se pot transfera indivizi maturi (masculi și femele) (Bardiani et al., 2017).
Măsura poate fi aplicată numai în urma obținerii avizelor de derogare pentru colectarea speciilor Natura 2000 și a autorizației de mediu obținută prin procedura prezentată în Ordinul ministrului mediului nr. 979/2009 privind introducerea de specii alohtone, intervențiile asupra speciilor invazive, precum și reintroducerea speciilor indigene prevăzute în anexele nr. 4A și 4B la Ordonanța de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, pe teritoriul național (Ministerul Mediului, 2009). Este o măsură excepțională, care poate fi aplicată doar dacă rezultă, dincolo de orice dubiu rezonabil, că măsurile de creștere populațională prin intervenții asupra habitatelor nu pot asigura viabilitatea demografică a populației sau în cazul implementării unor măsuri compensatorii stabilite de autorități prin procedurile de reglementare.

[bookmark: _Toc236908504]M2.2 Reducerea impactului rampelor primare de depozitare a lemnului rotund asupra coleopterelor saproxilice
Depozitarea lemnului rotund în rampe primare pe durată mai mare în perioada în care adulții de coleoptere saproxilice (Rosalia alpina și Morimus funereus) depun ouă este o amenințare importantă. Lemnul proaspăt tăiat și depozitat acționează ca o capcană kairomonală (capcană ecologică), femelele să depună ponta, aceasta fiind ulterior distrusă în procesul de prelucrare a lemnului (Adamski et al., 2016; Campanaro et al., 2017; Hardersen et al., 2017).
Pentru a reduce această amenințare, în pădurile din ariile protejate desemnate pentru conservarea speciilor Rosalia alpina și Morimus funereus, se vor aplica următoarele măsuri: (1) evacuarea lemnului rotund de foioase (fag, stejar, gorun, paltin etc.) din rampele primare în cel mult 2 zile de la secționare, (2) acoperirea lemnului depozitat în rampele primare cu plase de umbrire și (3) amplasarea rampelor exclusiv în zonele umbrite. Pentru eficiență maximă, trebuie aplicate toate cele trei condiții. Măsurile se aplică între 15 iunie și 31 august.
De asemenea, între 15 iunie și 31 august, în zonele incluse în fondul forestier desemnate pentru conservarea speciilor Rosalia alpina și Morimus funereus nu se va depozita lemn de foc crăpat și secționat organizat în stive steri.

[bookmark: _Toc236908505]M3 Corelarea documentelor de gestionare a ariilor naturale protejate și fondului forestier suprapus acestora cu prevederile planului de acțiune
[bookmark: _Toc236908506]M3.1 Revizuirea planurilor de management, măsurilor minime de conservare și amenajamentelor silvice
Pentru aplicarea unitară și fără bariere a măsurilor de conservare, este necesară actualizarea planurilor de management și a măsurilor minime de conservare ale ariilor naturale protejate, precum și a amenajamentelor silvice realizate pentru fondul forestier suprapus acestora.
Primul document care trebuie revizuit este planul de management în vigoare. Dacă acesta este aplicabil pentru mai mult de 3 ani de la data intrării în vigoare a prezentului plan de acțiune, se va realiza sau revizui setul de măsuri minime de conservare ale ariilor naturale protejate pentru coleopterele saproxilice protejate. Planul de amenajament silvic se va revizui la expirarea valabilității acestuia. Administratorul ariei protejate va colabora cu gestionarul fondului forestier în activitatea de actualizare a planului de management sau a setului minim de măsuri de conservare. Planul de amenajament silvic trebuie să urmeze obiectivele din planul de management al ariei protejate.
Planul de management/setul minim de măsuri de conservare revizuite vor include, după caz:
· Prezentarea stării locale de conservare a coleopterelor saproxilice (specii prezente, distribuția în aria protejată, indici populaționali, presiuni și amenințări);
· Prezentarea importanței arborilor-habitat, lemnului mort și a microhabitatelor surogat (de exemplu, arbori veteranizați, cutii cu material vegetal, stive de lemn) pentru conservarea coleopterelor saproxilice;
· Inventarul arborilor-habitat din aria protejată (indicativ arbore, localizare, microhabitate, programul de monitorizare);
· Inventarul arborilor din insulele de îmbătrânire (indicativ arbore, localizare, microhabitate, programul de monitorizare);
· Estimarea cantităților și caracteristicilor lemnului mort pe sol și pe picior pe unitate amenajistică, inclusiv programul de monitorizare a acestuia;
· Inventarul elementelor surogat de habitat (arbori veteranizați, cutii cu material vegetal, stive de lemn) și programul de monitorizare a acestora.
· Prezentarea programului de monitorizare a coleopterelor saproxilice, program care trebuie să includă metode relevante de detecție (capcane neletale cu feromoni, camere de detecție pentru insecte etc.). Programul de monitorizare trebuie să fie robust statistic (transecte/zone de monitorizare cu observații repetate în cursul unui an la intervale regulate, care trebuie repetate anual, eșantionaj aleatoriu) și implementat de personal instruit. Datele trebuie analizate cu metode statistice probabilistice (de exemplu, modele ierarhizatoare, (Kéry and Kellner, 2024; Preda et al., 2020; Rozylowicz et al., 2024));
· Măsurile active de conservare a coleopterelor saproxilice (inclusiv cele din sfera educațională cu impact asupra stării de conservare a speciilor țintă);
· Descrierea modului de implementare a măsurilor active (caracteristici tehnice, localizare, indicatori de monitorizare a eficienței acestora, metodologia de monitorizare și raportare a eficienței).
La revizuire se vor utiliza informații obținute din aria protejată vizată, exemple din planuri de management aprobate și date din literatura de specialitate (articole în reviste cu peer-review). Este recomandat ca la revizuire să fie cooptați experți în evaluarea populațiilor de coleoptere saproxilice, proiectarea și implementarea măsurilor active de conservare pentru coleoptere saproxilice, și silvicultură apropiată de natură.

Participanți: administrator fond forestier, Agenția Națională pentru Mediu și Arii Protejate sau alte entități care au conform legii competențe de elaborare și aprobare a planurilor de management și a regulamentelor ariei naturale protejate, Garda Forestieră, Garda de Mediu, unități atestate să efectueze amenajamente silvice, entități cercetare-dezvoltare

[bookmark: _Toc236908507]M3.2 Detalierea condițiilor specifice în care se face combaterea bolilor și dăunătorilor, cu accent pe promovarea metodelor care nu reduc diversitatea și abundența speciilor saproxilice și habitatele asociate
Obiectivele de protecție a naturii trebuie să se afle în echilibru cu obiectivele sociale și economice, acolo unde legislația indică că resursele pot fi exploatate. Unele specii de insecte, altele decât coleopterele saproxilice protejate, pot produce daune pădurii, astfel că proprietarii și administratorii trebuie să ia măsuri de depistare, prognoză, prevenire și combatere. În ariile naturale protejate în care se găsesc coleopterele saproxilice vizate de acest plan de acțiune, administratorul fondului forestier trebuie să coopereze strâns cu administratorul ariei protejate pentru a identifica măsurile de combatere cele mai puțin vătămătoare, precum și procedura de implementare. Aceste măsuri, precum și modul de implementare și urmărire a impactului asupra coleopterelor saproxilice vor fi incluse în planul de management al ariei protejate și în amenajamentele suprapuse acesteia. Până la revizuirea planului de management, dar nu mai târziu de 3 ani de la intrarea în vigoare a acestui plan de acțiune, aceste informații vor fi incluse în măsurile minime de conservare revizuite.
Astfel, planurile de management ale ariilor naturale protejate și amenajamentele silvice suprapuse trebuie să includă prevederi adaptate obiectivelor de conservare ale ariilor naturale protejate privind prevenirea atacurilor și combaterea dăunătorilor. Prevederile vor include elemente precum restricțiile care se aplică în aria protejată respectivă în activitatea de combatere a dăunătorilor (inclusiv spațiale), procedeele tehnice strict interzise, procedeele tehnice care se pot aproba cu condiții, planul de monitorizare și refacere a populațiilor de insecte saproxilice protejate din zonele supuse lucrărilor. Pentru fiecare metodă ce poate fi aprobată cu condiții, se va menționa impactul asupra speciilor saproxilice protejate și modalitățile de refacere a habitatelor (inclusiv planificarea lucrărilor în timp). Impactul se va estima în mod realist, folosind date din literatura științifică recentă. Se va urmări recomandarea unor metode fizico-tehnice adaptate situației locale, cu impact redus dovedit științific (de exemplu, capcane feromonale și panouri adezive), descurajarea practicii de evacuare completă a lemnului din zona afectată și utilizarea de metode chimice numai în cazuri excepționale și pe suprafețe mici (de exemplu, pentru combaterea unor specii invazive agresive sau aflate pe lista de interes a Uniunii, conform Regulamentului (UE) 1143/2014). Modificarea planurilor de management ale ariilor naturale protejate și a amenajamentelor silvice se va efectua la prima revizuire, dar condițiile specifice se pot aproba de administratorul ariei protejate cât mai curând posibil. Se recomandă ca aceste măsuri/condiții să fie considerate și în procesul de certificare a managementului forestier (de exemplu, FSC sau PEFC).
Unele măsuri pot afecta direct speciile de coleoptere saproxilice protejate din anexa nr. IV (Osmoderma eremita complex, Cerambyx cerdo, Rosalia alpina), astfel că pentru orice activitate care duce la capturarea și uciderea deliberată, perturbarea deliberată a speciilor respective, distrugerea deliberată sau culegerea ouălor/larvelor din natură, deteriorarea sau distrugerea ariilor de reproducere sau de odihnă, trebuie obținută derogare de la autoritatea competentă pentru protecția mediului, conform prevederilor Directivei Habitate, art. 16, și Ordonanței de urgență a Guvernului nr. 57/2007, aprobată cu modificări și completări prin Legea nr. 49/2011, cu modificările și completările ulterioare, art. 38 (EEC, 1992).

[bookmark: _Toc236908508]M3.3 Actualizarea listei de specii saproxilice și a indicatorilor populaționali la nivel de sit Natura 2000
Distribuția insectelor saproxilice la nivel de sit Natura 2000, în principal a speciilor dificil de detectat și cu abundențe mici, este subestimată (Mirea et al., 2024; Ranius et al., 2005). În cadrul activităților curente de monitorizare, administratorii ariilor naturale protejate vor analiza prezența acestor specii utilizând metode științifice utilizate în entomologie, de exemplu, capcane interceptoare cu feromoni sau kairomoni și observații sistematice recurente. Pentru speciile care zboară, cele mai eficiente sunt capcanele interceptoare cu feromoni sau kairomoni, plasate în număr cât mai mare (Bardiani et al., 2017; Brodie et al., 2019; Hardersen et al., 2017; Maurizi et al., 2017; Redolfi De Zan et al., 2017). Acestea trebuie supravegheate constant și pregătite astfel încât să nu provoace rănirea sau moartea speciilor care sunt capturate (de exemplu, prin găurirea recipientului colector sau montarea unei plase deasupra nivelului feromonului/kairomonului). Activitățile de evaluare a prezenței și a indicilor populaționali trebuie să fie recurente (anuale) și pot fi asimilate activităților concrete de conservare dacă sunt utilizate ca nivel de referință (Before-After Control-Impact) pentru lucrări de conservare (Parkhurst et al., 2022; Popescu et al., 2012). Datele astfel obținute trebuie incluse în Formularul Standard Natura 2000 cât mai devreme, precum și în planul de management și planul de amenajament silvic la prima revizuire.
Actualizarea listei se va realiza înaintea revizuirii planului de management sau a setului minim de măsuri de conservare sau în procesul de elaborare a acestor documente.

[bookmark: _Toc236908509]M4 Creșterea nivelului de informare și a gradului de implicare a factorilor interesați în activități de conservare 
[bookmark: _Toc236908510]M4.1 Creșterea nivelului de cunoaștere și instruirea factorilor interesați privind ecologia coleopterelor saproxilice și managementul habitatelor ocupate de acestea
Biologia și distribuția coleopterelor saproxilice protejate sunt puțin cunoscute de practicienii care administrează ariile protejate și fondul forestier. Datele despre ecologia lor sunt în principal generale, anecdotice sau legate strict de managementul fondului forestier din trecut (de exemplu, specii precum Cerambyx cerdo sau Morimus funereus erau considerate dăunători biotici ai pădurilor). Ecologia acestor specii (distribuție, ciclu de viață, rol în ecosisteme) este mai puțin cunoscută, în principal datorită lipsei literaturii de specialitate, alta decât cea de taxonomie. Mai mult, în România se derulează foarte puține studii de ecologie a insectelor (Brodie et al., 2019; Mirea et al., 2024; Popa et al., 2023), marea majoritate a literaturii raportând doar distribuția unor specii în situri Natura 2000 (Manu et al., 2019). Aceeași situație există și în cazul managementului habitatelor ocupate de acestea, rezultatul fiind existența unui număr limitat de planuri de management cu măsuri concrete de conservare și a unui număr mic de proiecte de conservare cu astfel de măsuri (Mirea et al., 2021).
Pentru reducerea deficitului de cunoaștere, este necesară derularea de programe de instruire privind ecologia coleopterelor saproxilice și implementarea de măsuri de management cu factori interesați, cum ar fi: administratori de arii naturale protejate, personalul autorităților de mediu (de exemplu, Agenția Națională pentru Mediu și Arii Protejate, Garda de Mediu, Garda Forestieră), administratori de fond forestier și proiectanți în silvicultură (entități acreditate de autoritatea centrală pentru realizarea amenajamentelor silvice). Programele se pot efectua prin proiecte din fonduri europene (de exemplu, Programul Dezvoltare Durabilă și Programul Educație și Ocupare din Cadrul financiar multianual (CFM) 2021-2027), Fondul de Mediu, programe ale societăților profesionale (de exemplu, Coaliția Natura 2000, Asociația Română de Arboricultură), sau programe de perfecționare organizate de unități de învățământ (master, cursuri post-universitare). De exemplu, administrațiile ariilor naturale protejate pot include în proiectele realizate pentru Programul Dezvoltare Durabilă măsuri de perfecționare a personalului sau a administratorilor de fond forestier.
Instruirea factorilor interesați privind ecologia coleopterelor saproxilice și implementarea de măsuri de management a habitatelor ocupate de acestea trebuie completate cu editarea și publicarea de manuale tehnice ușor de înțeles de persoane fără expertiză în entomologie sau silvicultură, dar și cu derularea de programe de cercetare științifică fundamentală sau aplicată pe subiecte de ecologie a coleopterelor saproxilice sau de management al habitatelor. Aceste obiective trebuie respectate și la întocmirea normelor și ghidurilor tehnice pentru gestionarea durabilă a pădurilor, ce urmează a fi elaborate în procesul de aplicare a Codului silvic. 
Pentru a asigura replicabilitatea cercetărilor, toate aceste programe trebuie să se încheie cu publicații open-source, în reviste cu peer-review acolo unde e posibil, și prin publicarea de date deschise care respectă principiile FAIR (findability, accessibility, interoperability, and reusability) (Pernat et al., 2024; Salguero-Gómez et al., 2021; Svenningsen and Schigel, 2024).

[bookmark: _Toc236908511]M4.2 Instruirea factorilor interesați privind combaterea dăunătorilor prin metode care nu perturbă habitatele sau reduc densitatea coleopterelor saproxilice protejate
Combaterea dăunătorilor biotici în păduri și zonele agricole este strict reglementată de legislația română, de exemplu, măsurile silviculturale și chimice pentru specii precum Melolontha hippocastani, Amphimallon solstitialis, Polyphylla fullo, Gryllotalpa gryllotalpa, gândaci pocnitori (Marcu and Simon, 1992), dar norme din trecut indicau Cerambyx cerdo ca specie de combătut, în contradicție cu statutul de specie protejată. În prezent, specia nu mai este considerată drept specie de combătut.
Protecția fitosanitară a pădurii nu trebuie să intre în contradicție cu protecția coleopterelor saproxilice și a habitatelor acestora. Astfel, instituțiile care formează sau perfecționează personalul ce aplică astfel de metode trebuie să dezvolte cursuri ce descriu metode de combatere care nu au un impact negativ asupra speciilor protejate și să acceseze programe care permit formarea factorilor interesați. De exemplu, administrațiile ariilor naturale protejate pot include astfel de cursuri în proiectele realizate pentru Programul Dezvoltare Durabilă sau programe asemănătoare ca măsuri de perfecționare a personalului și a administratorilor fondului forestier suprapus ariilor naturale protejate.
Totodată, este recomandat ca grupurile de cercetare specializate să abordeze proiecte aplicative, care să testeze tehnici adaptate acestor scopuri, în principal metodele integrate de combatere a dăunătorilor, mai ales pe bază de feromoni (de exemplu, push and pull). După atingerea unui nivel rezonabil de consens, grupurile de cercetare interdisciplinare ar trebui să propună norme tehnice adaptate politicilor de mediu actuale.
Pentru o bună replicabilitate, toate aceste programe trebuie să se încheie cu publicații open-source, în reviste cu peer-review acolo unde e posibil, și cu date deschise care respectă principiile FAIR (Pernat et al., 2024; Salguero-Gómez et al., 2021; Svenningsen and Schigel, 2024).

[bookmark: _Toc236908512]M4.3 Implicarea publicului în managementul speciilor saproxilice
Cercetarea participativă (citizen science) nu este doar una dintre cele mai importante metode de creștere a conștientizării publicului, ci și o sursă importantă de date utilizabile în procesul de management (Gisondi et al., 2025; Pernat et al., 2024; Soutinho et al., 2025). De exemplu, publicul poate fi implicat în programele de monitorizare a populațiilor de insecte saproxilice sau în analiza dinamicii habitatelor. Implicarea se poate realiza direct, prin participarea la un program dedicat de monitorizare realizat de administratorii ariilor naturale protejate, sau indirect, prin colectarea incidentală de date (de exemplu, prin fotografii) și încărcarea acestora în aplicații citizen science, precum iNaturalist (https://www.inaturalist.org/). De asemenea, se pot realiza evenimente de colectare de date de tip bio blitz, cu turiști, localnici sau elevi (Meeus et al., 2023).
Pentru a crește implicarea publicului, administratorii de arii naturale protejate sau instituțiile de mediu ar trebui să publice materiale informative despre asemenea aplicații (de exemplu, secțiuni dedicate pe paginile web despre cum se poate implica concret publicul în asemenea activități), să realizeze constant informări despre aceste programe prin social media, să cointereseze publicul prin premii și recunoașterea individuală a contribuției, să publice rezultatele obținute și să recunoască meritul cercetării participative (Meeus et al., 2023).
O modalitate facilă de punere în practică este ca ariile protejate să creeze un proiect pe platforma inaturalist.org (care are peste 7 milioane de utilizatori la nivel mondial), de exemplu, proiectul ce colectează informațiile Parcului Natural Putna-Vrancea – https://www.inaturalist.org/projects/parcul-natural-putna-vrancea-putna-vrancea-natural-park. Administratorii pot descrie pe paginile proprii și pe social media, în mod constant, cum se pot înregistra turiștii în aplicație și cum pot încărca fotografii cu elemente de biodiversitate. Datele colectate să fie analizate anual și să premieze contribuțiile valoroase.
Reușita unei astfel de activități depinde de informarea unui număr cât mai mare de turiști cu privire la faptul că pot contribui (pagina web, postări continue pe social media, panouri informative în puncte cheie din ariile protejate) și recunoașterea valorii contribuțiilor prin premii și publicarea rezultatelor. Toate aceste activități sunt considerate măsuri active de conservare.

[bookmark: _Toc236908513]M4.4 Legiferarea și operaționalizarea de măsuri compensatorii pentru deținători/administratori terenuri în care se aplică măsurile de conservare pentru coleopterele saproxilice protejate
Aplicarea măsurilor de conservare pentru coleopterele saproxilice poate genera costuri suplimentare pentru proprietari sau poate reduce venitul potențial care ar putea fi generat de proprietate. Astfel, instituțiile care au în responsabilitate acordarea de compensații sau subvenții trebuie să identifice și să legifereze măsuri de compensare ca mijloc de promovare a conservării diversității biologice. Aceste măsuri de compensare pot fi sub formă de plăți Natura 2000, subvenții pentru management prietenos cu insectele saproxilice, plăți pentru inițierea de activități de conservare (plăți one-off, de exemplu, pentru lemnul scos din circuitul economic).
Legislația din România are prevederi care permit crearea unor astfel de măsuri. De exemplu, Codul silvic, la art. 84 prevede:
„Stimularea conservării biodiversității
(1) Proprietarii terenurilor din FFN, alții decât statul, care aplică măsurile cu caracter obligatoriu necesare pentru conservarea și ameliorarea biodiversității pădurilor, conform prevederilor art. 83 alin. (3), beneficiază de compensații financiare acordate de către stat pentru restricțiile impuse, conform metodologiei definite la art. 123 alin. (2).
(2) Proprietarii terenurilor din FFN, alții decât statul, care își asumă angajamente de mediu, conform dispozițiilor art. 83 alin. (4), prin care aplică măsuri de conservare a biodiversității beneficiază de stimulente financiare conform metodologiei definite la art. 123 alin. (2).”.
De asemenea, art. 89 alin. (4) și (5) prevăd:
„(4) Amenajamentele silvice pentru terenurile din FFN incluse în arii naturale protejate preiau și implementează măsurile de management din planurile de management aprobate sau măsurile minime de conservare dacă nu există planuri de management aprobate și se armonizează prin încadrarea în categorii funcționale specifice și stabilirea de soluții tehnice corespunzătoare.
(5) Amenajamentele silvice elaborate pentru pădurile situate în arii naturale protejate stau la baza acordării, pentru restricțiile impuse de măsurile prevăzute la alin. (4), a compensațiilor aferente aplicării măsurilor de conservare din planurile de management ale ariilor naturale protejate; compensațiile reprezintă contravaloarea produselor/serviciilor pe care proprietarii nu le recoltează sau de care nu beneficiază, după caz.”.
De asemenea, Ordonanța de urgență a Guvernului nr. 57/2007, aprobată cu modificări și completări prin Legea nr. 49/2011, cu modificările și completările ulterioare include prevederi care pot fi aplicate în misiunea de a proteja coleopterele saproxilice:
„Art. 26
(1) Pentru terenurile din arii naturale protejate deținute în regim de proprietate privată sau concesionate, proprietarii ori concesionarii vor primi compensații pentru respectarea prevederilor restrictive din planul de management al ariei naturale protejate ori pentru măsurile de conservare instituite potrivit alin. (2). Modalitatea de solicitare, de calcul și de acordare a compensațiilor se stabilește prin hotărâre a Guvernului, inițiată de autoritatea publică centrală pentru protecția mediului și pădurilor, în termen de 90 de zile de la data intrării în vigoare a legii de aprobare a prezentei ordonanțe de urgență. Compensațiile se vor acorda începând cu data intrării în vigoare a legii de aprobare a prezentei ordonanțe de urgență.
(2) Până la aprobarea planurilor de management, potrivit prevederilor art. 21 alin. (1) și (2), administratorii ariilor naturale protejate respective au obligația să stabilească un set de măsuri de conservare, pentru care este necesară acordarea de compensații, și să transmită aceste informații autorității publice centrale pentru protecția mediului și pădurilor, în termen de 6 luni de la preluarea administrării ariei naturale protejate.”

[bookmark: _Toc236908514]M5 Creșterea nivelului de cunoaștere a distribuției, biologiei și ecologiei coleopterelor saproxilice și a habitatelor ocupate de acestea
[bookmark: _Toc236908515]M5.1 Cartarea și monitorizarea distribuției și abundenței speciilor de coleoptere saproxilice protejate
Distribuția coleopterelor saproxilice protejate este încă destul de puțin cunoscută în România, mai ales în cazul speciei Osmoderma barnabita. Aceste goluri de cunoaștere se datorează mai multor factori, precum publicării selective a datelor colectate de cercetători (publicațiile de tip inventariere fiind considerate mai puțin importante, publicarea cu precădere doar a primei semnalări), neraportarea în baze de date publice a datelor colectate de administratorii ariilor naturale protejate sau ai pădurilor și detecția redusă a speciilor, cauzată de utilizarea pe scară largă a observațiilor incidentale. În plus, datele comparative de bună calitate sunt extrem de rare, astfel că managementul speciilor este realizat cu date incomplete sau neactualizate.
Astfel, pentru a reduce decalajul de cunoaștere, se vor proiecta și aplica programe de cartare a distribuției și de monitorizare a schimbărilor în distribuție, prin utilizarea de tehnici de detectare robuste, de exemplu: capcane neletale cu feromoni, camere foto/video cu diferiți senzori pentru detecție, algoritmi AI de recunoaștere a speciilor (August et al., 2025; Klink et al., 2022). Datele obținute vor fi publicate în Global Biodiversity Information Facility (Svenningsen and Schigel, 2024), în modul de publicare agreat de Ministerul Mediului, Apelor și Pădurilor. Datele vor avea caracteristici FAIR data - Findable, Accessible, Interoperable, Reusable (OpenAIRE, 2025; Svenningsen and Schigel, 2024). Coordonatele sensibile vor fi publicate cel puțin ca centroid de pixel 10 × 10 km. Pentru succesul acestei activități, nu vor fi acceptate la finanțare din fonduri naționale sau europene proiectele care nu au ca indicator de rezultat publicarea datelor în GBIF, cu caracteristici de tip FAIR data. Verificarea respectării principiilor FAIR data se va face prin unelte precum FAIRification https://www.go-fair.org/how-to-go-fair/.
Datele necesare pentru determinarea abundenței speciilor vor fi colectate cu metode validate științific. Se vor utiliza metode clasice sau robuste, cum sunt cele ierarhizatoare, care pot produce rezultate precum abundența sau ocupanța speciilor monitorizate (Kéry and Kellner, 2024; Preda et al., 2020; Rozylowicz et al., 2024). În unele situații (studiu pe suprafață mică, specii cu detectabilitate mare) se pot utiliza metode de capturare, marcare, recapturare (Altwegg et al., 2025). De asemenea, pe măsură ce tehnica va evolua, estimările populaționale prin utilizarea ADN-ului sau eADN vor deveni fezabile (Krovi et al., 2025). Aceste din urmă tehnici sunt recomandate și pentru aplicare experimentală (testarea robusteții, modificarea metodologiilor de lucru).
Specii țintă: Rosalia alpina, Morimus funereus, Cerambyx cerdo, Osmoderma eremita complex, Lucanus cervus
Perioadă implementare: 2026-2036
Responsabil implementare: Ministerul Mediului, Apelor și Pădurilor, nodul de publicare GBIF în România
Participanți: Agenția Națională pentru Mediu și Arii Protejate, entități cercetare-dezvoltare, administratori arii naturale protejate, administratori fond forestier, ONG-uri cu obiective de cercetare-dezvoltare
Prioritate: Mare
[bookmark: _Toc236908516]M5.2 Analiza ecologiei speciilor de coleoptere saproxilice și a răspunsului populațiilor la schimbări de mediu
Studiile privind ecologia speciilor de coleoptere saproxilice sunt rare în România, fiind mai ales observaționale, inclusiv pentru speciile considerate în trecut dăunătoare, precum Cerambyx cerdo. Date precum favorabilitatea habitatelor, selecția arborilor de către coleoptere, ecologia deplasărilor, home-range, relații interspecifice și intraspecifice, ecologia reproducerii lipsesc sau sunt extrem de limitate. Lista problemelor de ecologie și a răspunsului la schimbări de mediu este prezentată cu scop ilustrativ, subiectele ce pot fi abordate fiind extrem de diverse, depinzând în principal de deficitul local de cunoaștere, precum și de presiunile și amenințările locale.
Pentru a reduce decalajul de cunoaștere, se vor proiecta și aplica programe de studiu a ecologiei populațiilor și schimbărilor de mediu la nivel local, regional sau național, utilizând metode moderne și robuste (de exemplu, utilizarea VHF pentru studiul mișcărilor indivizilor, analize populaționale complexe, utilizarea tehnologiilor de teledetecție, analize genetice, testarea metodelor de conservare/protecție, evaluarea metodelor de conservare/protecție). Pe cât posibil, studiile vor investiga și răspunsul la schimbările de mediu, inclusiv prin simulări.
Rezultatele obținute vor fi publicate în publicații peer-reviewed, accesibile publicului fără plata unei taxe (open access). Dacă acest lucru nu este posibil, studiile vor fi făcute publice prin publicarea ultimei versiuni în format preprint. Datele și codurile utilizate în analize vor fi disponibile în format FAIR data, în publicația de bază (de exemplu, ca anexă) sau în baze de date precum Zenodo (OpenAIRE, 2025).
Specii țintă: Rosalia alpina, Morimus funereus, Cerambyx cerdo, Osmoderma eremita complex, Lucanus cervus
Perioadă implementare: 2026-2036
Responsabil implementare: Ministerul Mediului, Apelor și Pădurilor, nodul de publicare GBIF în România
Participanți: Agenția Națională pentru Mediu și Arii Protejate, entități cercetare-dezvoltare, administratori arii naturale protejate, administratori fond forestier, ONG-uri cu obiective de cercetare-dezvoltare
Prioritate: Mare
[bookmark: _Toc236908517]M5.3 Întărirea cooperării dintre entitățile implicate în managementul și cercetarea speciilor de coleoptere saproxilice din România și din străinătate
Entitățile din România implicate în managementul și cercetarea speciilor de coleoptere saproxilice sunt relativ izolate, ceea ce are repercusiuni asupra activităților de management și conservare. Astfel, în România se utilizează pe scară largă metodele tradiționale de cercetare și analiză a datelor, lipsite de acuratețe, nefiind valorificate tehnologiile moderne. De asemenea, entitățile din România sunt mai rar parte a consorțiilor de cercetare sau elaborare de politici publice, astfel că politicile europene nu țin cont de specificul ecosistemelor din România.
Pentru a crește reprezentarea României, este încurajată participarea la consorții de cercetare și la elaborarea de politici publice privind speciile saproxilice, astfel de activități putând face parte din activitățile de conservare finanțabile de entități din România (de exemplu, proiecte prin Programul Dezvoltare Durabilă sau programe omoloage sau succesoare). De asemenea, administrațiile de arii naturale protejate și entitățile de cercetare-dezvoltare, inclusiv ONG-uri, sunt încurajate să intre în consorții și să deruleze programe de cercetare pentru cercetători străini, prin finanțări din proiecte naționale/europene, surse proprii sau atrase de cercetătorii vizitatori.
Astfel de activități, inclusiv constituirea de consorții, se pot realiza și între entități din România.
Specii țintă: Rosalia alpina, Morimus funereus, Cerambyx cerdo, Osmoderma eremita complex, Lucanus cervus
Perioadă implementare: 2026-2036
Responsabil implementare: Ministerul Mediului, Apelor și Pădurilor, nodul de publicare GBIF în România
Participanți: Agenția Națională pentru Mediu și Arii Protejate, entități cercetare-dezvoltare, administratori arii naturale protejate, administratori fond forestier, ONG-uri cu obiective de cercetare-dezvoltare
Prioritate: Mare

[bookmark: _Toc236908518]Monitorizarea implementării și actualizarea planului de acțiune
[bookmark: _Toc196201689][bookmark: _Toc196201712]Planul național de acțiune pentru îmbunătățirea stării de conservare a coleopterelor saproxilice protejate se aplică pe o perioadă de 10 ani, începând cu data publicării ordinului de aprobare în Monitorul Oficial. Implementarea lui se realizează sub coordonarea Ministerului Mediului, Apelor și Pădurilor, prin direcția/serviciul biodiversitate.
Monitorizarea sistematică a implementării Planului național de acțiune pentru coleopterele saproxilice protejate are drept obiective:
· Evaluarea progresului în atingerea țintelor pentru fiecare măsură (M1–M5);
· Detectarea timpurie a blocajelor și a deviațiilor de la calendar;
· Adaptarea intervențiilor pe baza datelor reale;
· Asigurarea transparenței și responsabilizării tuturor actorilor implicați.
Monitorizarea se bazează pe următoarele principii:
Periodicitate: Monitorizare trienală structurată pe cicluri clare;
Măsurabilitate: Indicatori clari și cuantificabili pentru fiecare măsură;
Colaborare: Implicarea tuturor actorilor relevanți (autorități de mediu, administrații de arii naturale protejate, administratori de fond forestier, cercetători, ONG-uri, proprietari de terenuri);
Transparență: Acces deschis la date și raportări publice;
Adaptabilitate: Flexibilitate în ajustarea măsurilor bazată pe rezultatele monitorizării.
Stadiul implementării va fi monitorizat prin raportări structurate, primite de la administratorii ariilor naturale protejate conform calendarului stabilit. Astfel, în octombrie 2028, octombrie 2031, octombrie 2034 și octombrie 2036, Agenția Națională pentru Mediu și Arii Protejate sau instituția care îi va prelua atribuțiile va înainta Ministerului Mediului, Apelor și Pădurilor rapoarte de sinteză asupra implementării planului de acțiune, realizate pe baza raportărilor gestionarilor ariilor naturale protejate. Pe baza acestor rapoarte, Ministerul Mediului, Apelor și Pădurilor va adopta măsuri pentru atingerea obiectivelor (de exemplu, alocare de resurse, măsuri organizatorice).
Agenția Națională pentru Mediu și Arii Protejate, prin intermediul direcțiilor județene de mediu, va ține evidența implementării măsurilor din plan, prin intermediul rapoartelor gestionarilor ariilor naturale protejate/gestionarilor fondului forestier. Anual, direcțiile județene de mediu vor verifica stadiul implementării și vor efectua vizite pe teren pentru constatări și comunicare cu gestionarii ariilor naturale protejate/fondului forestier.
De asemenea, Garda de Mediu și Garda Forestieră, în cadrul activităților de verificare a conformării gestionarilor ariilor naturale protejate/fondului forestier cu prevederile legale (inclusiv prezentul plan), vor verifica și raporta către ANMAP: implementarea faptică a măsurilor pe teren; conformitatea cu documentele de management (planuri de management, amenajamente); respectarea restricțiilor și obligațiilor legale.
În vederea actualizării planului, Ministerul Mediului, Apelor și Pădurilor va contracta servicii independente de evaluare a implementării, precum și de elaborare a unui plan actualizat, inclusiv utilizând fonduri europene. Nu mai târziu de octombrie 2036, Ministerul Mediului, Apelor și Pădurilor va pune în dezbatere publică planul actualizat. Calendarul activităților de monitorizare este prezentat în Tabelul 26.
Tabelul 26 Calendarul activităților de monitorizare a Planului național de acțiune pentru îmbunătățirea stării de conservare a coleopterelor saproxilice protejate
	

	Acțiune
	Responsabil
	Destinatar

	Anual
	Monitorizare locală și raportare
	Administratori arii naturale protejate
	Direcții județene de mediu

	Anual
	Verificare rapoarte și vizite teren
	Direcții județene de mediu, Garda de Mediu, Garda Forestieră
	ANMAP

	Octombrie 2028
	Raport de sinteză național I
	ANMAP
	MMAP

	Octombrie 2031
	Raport de sinteză național II
	ANMAP
	MMAP

	Octombrie 2034
	Raport de sinteză național III
	ANMAP
	MMAP

	Octombrie 2036
	Raport de sinteză național final + evaluare independentă
	MMAP
	Public

	2036
	Dezbatere publică plan actualizat
	MMAP
	Public

	2037
	Aprobare plan actualizat
	MMAP
	-


În activitatea de avizare a activităților cu impact de mediu, inclusiv a celor care nu necesită parcurgerea completă a procedurilor, Agenția Națională pentru Mediu și Arii Protejate va verifica conformitatea lor cu prezentul plan și va face propuneri concrete de modificare a planurilor/proiectelor avizate acolo unde se constată o integrare insuficientă. Agenția Națională pentru Mediu și Arii Protejate va indica tuturor agenților economici/persoanelor fizice care solicită avize/acorduri pentru activități ce se suprapun ariilor naturale protejate în care se găsesc coleoptere saproxilice protejate, faptul că trebuie să respecte prevederile prezentului plan. Acest lucru se va face obligatoriu înainte de începerea revizuirii/elaborării planului de management al ariei protejate/setului minim de măsuri de conservare și amenajamentului silvic. La avizarea finală a acestor documente, Ministerul Mediului, Apelor și Pădurilor va verifica conformitatea lor cu planul național de acțiune și le va aproba doar după integrarea măsurilor de conservare a insectelor saproxilice.
Ministerul Mediului, Apelor și Pădurilor va colabora cu Ministerul Agriculturii și Dezvoltării Rurale la formularea de măsuri compensatorii. În mod concret, până la elaborarea următorului set de măsuri de silvomediu la nivel național, se vor propune măsuri compensatorii care să faciliteze implementarea planului de acțiune.
Ministerul Mediului, Apelor și Pădurilor va colabora cu Ministerul Investițiilor și Proiectelor Europene pentru includerea măsurilor din planul național printre activitățile eligibile pentru diferite surse de finanțare din fonduri europene. De asemenea, Ministerul Mediului, Apelor și Pădurilor va sprijini gestionarii ariilor naturale protejate și ai fondului forestier, entitățile de cercetare-dezvoltare și ONG-urile cu activitate în domeniu în vederea accesării de fonduri, cu precădere a celor europene. Ministerul Mediului, Apelor și Pădurilor va avea în vedere coordonarea de proiecte naționale, fără a exclude aplicarea la nivel local a unor proiecte care vizează implementarea de măsuri specifice.
Țintele și indicatorii de rezultat ai Planului național de acțiune pentru îmbunătățirea stării de conservare a coleopterelor saproxilice protejate sunt prezentate în Tabelul 27.
Tabelul 27 Ținte și indicatori de rezultat ai Planului național de acțiune pentru îmbunătățirea stării de conservare a coleopterelor saproxilice protejate
	Măsuri specifice
	Indicator de rezultat
	Ținte finale
	Responsabili

	M1.1 Menținerea și protejarea pe termen lung a arborilor-habitat pentru coleopterele saproxilice protejate
	Număr de situri Natura 2000 desemnate pentru coleoptere saproxilice cu arbori-habitat în minim 30% din unitățile amenajistice cu specii de foioase dominante
	45 de situri Natura 2000
	Gestionarii ariilor naturale protejate

	M1.2 Constituirea de insule de îmbătrânire ca arborete sau părți de arborete ca sursă de coleoptere saproxilice protejate
	Număr de situri Natura 2000 desemnate pentru coleoptere saproxilice cu insule de îmbătrânire constituite
	20 de situri Natura 2000
	Administratori arii naturale protejate

	M1.3 Menținerea pe termen lung a unei cantități suficiente de lemn mort pe picior și căzut pe sol ca habitat pentru coleoptere saproxilice protejate
	Număr de situri Natura 2000 desemnate pentru coleoptere saproxilice cu lemn mort în cantități suficiente
	45 de situri Natura 2000
	Administratori arii naturale protejate

	M1.4 Veteranizarea arborilor fără microhabitate pentru creșterea densității speciilor țintă și creșterea conectivității habitatelor
	Număr de situri Natura 2000 desemnate pentru coleoptere saproxilice cu arbori veteranizați
	20 de situri Natura 2000
	Administratori arii naturale protejate

	M1.5 Crearea de microhabitate artificiale pentru Osmoderma eremita complex
	Număr de situri Natura 2000 desemnate pentru coleoptere saproxilice cu microhabitate artificiale
	10 situri Natura 2000
	Administratori arii naturale protejate

	M2.1 Creșterea densității coleopterelor saproxilice protejate prin transfer de indivizi din alte zone
	Număr de proiecte de transfer coleopterelor saproxilice protejate derulate
	1 proiect derulat
	Administratori arii naturale protejate

	M2.2 Reducerea impactului rampelor primare de depozitare a lemnului rotund asupra coleopterelor saproxilice
	Număr de arii naturale protejate cu măsuri de reducere a impactului rampelor primare implementate
	45 de situri Natura 2000
	Administratori arii naturale protejate

	M3.1 Revizuirea planurilor de management, măsurilor minime de conservare și amenajamentelor silvice
	Număr de planuri de management, măsuri minime de conservare revizuite
	91 de planuri de management / documente măsuri de management revizuite
	Ministerul Mediului, Apelor și Pădurilor și alte entități care au conform legii competențe de elaborare și aprobare a planurilor de management și a regulamentelor ariei naturale protejate

	M3.2 Detalierea condițiilor specifice în care se face combaterea bolilor și dăunătorilor, cu accent pe promovarea metodelor care nu reduc diversitatea și abundența speciilor saproxilice și habitatele asociate
	Număr de planuri de management, măsuri minime de conservare cu detaliere condiții specifice combatere boli și dăunători forestieri
	20 de planuri de management / documente măsuri de management cu condiții detaliate
	Ministerul Mediului, Apelor și Pădurilor și alte entități care au conform legii competențe de elaborare și aprobare a planurilor de management și a regulamentelor ariei naturale protejate

	M3.3 Actualizarea listei de specii saproxilice și a indicatorilor populaționali la nivel de sit Natura 2000
	Număr de situri Natura 2000 cu date actualizate
	91 de situri Natura 2000
	Ministerul Mediului, Apelor și Pădurilor și alte entități care au conform legii competențe de elaborare și aprobare a planurilor de management și a regulamentelor ariei naturale protejate

	M4.1 Creșterea cunoașterii și instruirea factorilor interesați privind ecologia coleopterelor saproxilice și managementul habitatelor ocupate de acestea
	Număr de proiecte de cercetare fundamentală sau aplicativă sau proiecte de conservare derulate
	10 proiecte
	Ministerul Educației și Cercetării, Ministerul Mediului, Apelor și Pădurilor, ONG-uri de mediu

	M4.2 Instruirea factorilor interesați privind combaterea dăunătorilor prin metode care nu perturbă habitatele sau reduc densitatea coleopterelor saproxilice protejate
	Număr de persoane instruite
	200 de persoane
	Ministerul Educației și Cercetării, Ministerul Mediului, Apelor și Pădurilor, ONG-uri de mediu

	M4.3 Implicarea publicului în managementul speciilor saproxilice
	Număr de proiecte vizând implicarea publicului în managementul speciilor saproxilice
	10 proiecte
	Ministerul Educației și Cercetării, Ministerul Mediului, Apelor și Pădurilor, ONG-uri de mediu

	M4.4 Legiferarea și operaționalizarea de măsuri compensatorii pentru deținători/administratori terenuri în care se aplică măsurile de conservare pentru coleopterele saproxilice protejate
	Număr de propuneri măsuri compensatorii 
	1 propunere
	Ministerul Mediului, Apelor și Pădurilor

	M5.1 Cartarea și monitorizarea distribuției și abundenței speciilor de coleoptere saproxilice protejate
	Număr de situri Natura 2000 cu date actualizate
	91 de situri Natura 2000
	Ministerul Mediului, Apelor și Pădurilor, Ministerul Educației și Cercetării

	M5.2 Analiza ecologiei speciilor de coleoptere saproxilice și a răspunsului populațiilor la schimbări de mediu
	Număr de proiecte de cercetare fundamentală sau aplicativă sau proiecte de conservare derulate
	10 proiecte
	Ministerul Mediului, Apelor și Pădurilor, Ministerul Educației și Cercetării

	M5.3 Întărirea cooperării dintre entitățile implicate în managementul și cercetarea speciilor de coleoptere saproxilice din România și din străinătate
	Număr de proiecte de cercetare fundamentală sau aplicativă sau proiecte de conservare derulate în parteneriat 
	5 proiecte
	Ministerul Mediului, Apelor și Pădurilor, Ministerul Educației și Cercetării

	Monitorizarea implementării măsurilor de conservare
	Documentații privind implementarea măsurilor în arii naturale protejate 
	91 de documentații
	Administratori arii naturale protejate

	Monitorizarea implementării măsurilor de conservare
	Documentații privind monitorizarea lucrărilor de îmbunătățire a stării de conservare la nivel de arie protejată (trienale)
	91 de documentații
	Ministerul Mediului, Apelor și Pădurilor – Direcții de mediu județene

	Monitorizarea implementării măsurilor de conservare
	Evaluarea independentă a stadiului de implementare a planului
	1 evaluare
	Ministerul Mediului, Apelor și Pădurilor 



[bookmark: _Toc66269880]

[bookmark: _Toc236908519]Glosar de termeni

	Termeni specifici
	Descriere

	Apex
	cel mai îndepărtat punct sau margine a corpului

	Apical
	Margine terminală

	Apofiza prosternului
	Proeminență aflată între cavitățile coxale/coxele picioarelor anterioare 

	Articole antenale
	Subdiviziuni ale antenei

	Cavitate coxală
	Cavități de articulație în care se inseră coxele

	Clipeus/clipeu
	Zona inferioară/anterioară a feței

	Coxă
	Piesa bazală prin care piciorul se fixează de torace

	Decalactona
	Osmoderma produce natural un miros caracteristic, asemănător cu al caiselor uscate, datorat în mare parte γ-decalactonei.

	Elitre
	Aripi externe tari și chitinoase care protejează și acoperă aripile de zbor

	Epimerul mezosternului
	Porțiune laterală posterioară a sternitelor toracice

	Episternitul metasternului
	Porțiune laterală anterioară a sternitelor toracice

	Episternitul mezosternului
	Porțiune laterală anterioară a sternitelor toracice 

	Femur
	Segment alungit al piciorului

	Feromoni
	Hormon eliminat mai ales de insecte, ca mijloc de semnalizare. Sunt semnale chimice caracteristice speciilor, care permit comunicarea indivizilor aceleiași specii

	Fitofagă
	Se hrănește cu plante

	Găuri de emergență 
	Orificiile prin care ies insectele din lemn (din stadiul de pupă în stadiul de adult)

	Glabru
	Lipsit de peri

	Interspecific
	Interacțiunea dintre indivizii unor specii diferite

	Intraspecific
	Interacțiunea între indivizi din aceeași specie

	Kairomon
	Semnale chimice emise de un organism care stimulează un răspuns la un individ aparținând unei specii diferite

	Labium
	Parte a aparatului bucal

	Mandibulă
	Porțiunea de zdrobire sau de mestecat a aparatului bucal al insectelor

	Metastern
	A treia sternită a toracelui, complet vizibilă și pe fața ventrală

	Metatoracele
	Al treilea segment toracal, cu a treia pereche de picioare, a doua pereche de aripi și a doua pereche de spiracule

	Mezostern
	A doua sternită a toracelui, complet vizibilă și pe fața ventrală

	Mezotoracele
	Al doilea segment toracal, cu a doua pereche de picioare și prima pereche de aripi și prima pereche de spiracule

	Ovipozitor 
	Parte a aparatului reproductiv la femele

	Pedicel
	Cel de-al doilea articol al antenei

	Pigidiu
	Ultimul segment abdominal vizibil, de obicei expus, neacoperit complet de elitre

	Prostern
	Prima sternită a toracelui, complet vizibilă și pe fața ventrală

	Protoracele/Protorax/Pronot
	Primul segment toracal (toracele are întotdeauna 3 segmente) - de el este atașată prima pereche de picioare

	Pubescent
	Cu peri mici și deși

	Raster
	O structură ovală formată din sete scurte pe fața ventrală a ultimului segment abdominal la larve

	Saproxilice
	Nevertebrate care sunt dependente de lemnul mort sau în descompunere

	Scap
	Articolul bazal al antenei, antena fiind alcătuită dintr-un număr variabil de articole

	Sclerite
	Plăcile dure, externe ale exoscheletului

	Sclerotizat
	Cu straturi de chitină, dur, tare, puternic chitinizat

	Scutelul
	Porțiunea triunghiulară a toracelui dintre bazele elitrelor

	Semiochimice
	Substanțe chimice care mediază interacțiunile între organisme, fie în cadrul aceleiași specii (feromoni), fie între specii diferite (alelochimice)

	Sete
	Peri lungi și moi, peri mobili

	Spin sutural
	Spațiul care rămâne între marginile interne ale elitrelor

	Spiracule/stigme
	Deschideri laterale pe unde intră / iese aerul respirat

	Sternite
	Plăcile din partea ventrală a corpului unei insecte

	Tars
	Ultima piesă a piciorului, formată dintr-un număr variabil de articole, la capătul cărora se găsesc 1 sau 2 gheare

	Tergite
	Plăcile din partea dorsală a corpului unei insecte

	Tibie
	Piesă lungă a piciorului, ca un tub, ce poate fi prevăzută cu 1-2 pinteni

	Vertex
	Zona superioară a frunții

	Xerotermofilă
	Trăiește în climat cald și uscat

	Xilodetriticolă
	Insecte care se hrănesc cu lemn descompus

	Xilofagă
	Orice insectă sau organism care se hrănește cu lemn

[bookmark: _Toc196201690][bookmark: _Toc196201713][bookmark: _Toc236908521]Anexa nr. 1 Lista siturilor Natura 2000 care au raportat prezența coleopterelor saproxilice protejate în Formularele Standard (versiune mai 2025)
[bookmark: _Toc196201691][bookmark: _Toc196201714][bookmark: _Toc236908522]Rosalia alpina
	Nr. crt.
	Specie
	Cod sit Natura 2000
	Nume sit Natura 2000

	1. 
	Rosalia alpina
	ROSAC0015
	Buila - Vânturarița

	2. 
	Rosalia alpina
	ROSAC0026
	Cenaru

	3. 
	Rosalia alpina
	ROSAC0033
	Cheile Șugăului - Munticelu

	4. 
	Rosalia alpina
	ROSAC0036
	Cheile Vârghișului

	5. 
	Rosalia alpina
	ROSAC0046
	Cozia

	6. 
	Rosalia alpina
	ROSAC0069
	Domogled - Valea Cernei

	7. 
	Rosalia alpina
	ROSAC0085
	Frumoasa

	8. 
	Rosalia alpina
	ROSAC0120
	Muntele Tâmpa

	9. 
	Rosalia alpina
	ROSAC0122
	Munții Făgăraș

	10. 
	Rosalia alpina
	ROSAC0124
	Munții Maramureșului

	11. 
	Rosalia alpina
	ROSAC0129
	Nordul Gorjului de Vest

	12. 
	Rosalia alpina
	ROSAC0135
	Pădurea Bârnova - Repedea

	13. 
	Rosalia alpina
	ROSAC0137
	Pădurea Bogății

	14. 
	Rosalia alpina
	ROSAC0190
	Penteleu

	15. 
	Rosalia alpina
	ROSAC0194
	Piatra Craiului

	16. 
	Rosalia alpina
	ROSAC0208
	Putna - Vrancea

	17. 
	Rosalia alpina
	ROSAC0212
	Rarău - Giumalău

	18. 
	Rosalia alpina
	ROSAC0219
	Rusca Montană

	19. 
	Rosalia alpina
	ROSAC0322
	Muntele Șes

	20. 
	Rosalia alpina
	ROSAC0326
	Muscelele Argeșului

	21. 
	Rosalia alpina
	ROSAC0381
	Râul Târgului - Argeșel - Râușor

	22. 
	Rosalia alpina
	ROSAC0395
	Soveja

	23. 
	Rosalia alpina
	ROSCI0002
	Apuseni

	24. 
	Rosalia alpina
	ROSCI0013
	Bucegi

	25. 
	Rosalia alpina
	ROSCI0018
	Căldările Zăbalei

	26. 
	Rosalia alpina
	ROSCI0019
	Călimani - Gurghiu

	27. 
	Rosalia alpina
	ROSCI0023
	Cascada Mișina

	28. 
	Rosalia alpina
	ROSCI0031
	Cheile Nerei - Beușnița

	29. 
	Rosalia alpina
	ROSCI0038
	Ciucaș

	30. 
	Rosalia alpina
	ROSCI0063
	Defileul Jiului

	31. 
	Rosalia alpina
	ROSCI0075
	Pădurea Pătrăuți

	32. 
	Rosalia alpina
	ROSCI0087
	Grădiștea Muncelului - Cioclovina

	33. 
	Rosalia alpina
	ROSCI0097
	Lacul Negru

	34. 
	Rosalia alpina
	ROSCI0125
	Munții Rodnei

	35. 
	Rosalia alpina
	ROSCI0127
	Muntioru Ursoaia

	36. 
	Rosalia alpina
	ROSCI0206
	Porțile de Fier

	37. 
	Rosalia alpina
	ROSCI0207
	Postăvarul

	38. 
	Rosalia alpina
	ROSCI0217
	Retezat

	39. 
	Rosalia alpina
	ROSCI0264
	Valea Izei și Dealul Solovan

	40. 
	Rosalia alpina
	ROSCI0285
	Codrii seculari de la Strâmbu - Băiuț

	41. 
	Rosalia alpina
	ROSCI0324
	Munții Bihor

	42. 
	Rosalia alpina
	ROSCI0328
	Obcinele Bucovinei

	43. 
	Rosalia alpina
	ROSCI0332
	Coșava Mică

	44. 
	Rosalia alpina
	ROSCI0406
	Zarandul de Est



[bookmark: _Toc196201692][bookmark: _Toc196201715][bookmark: _Toc236908523]Cerambyx cerdo
	Nr. crt.
	Specie
	Cod sit Natura 2000
	Nume sit Natura 2000

	1. 
	Cerambyx cerdo
	ROSAC0011
	Braniștea Catârilor

	2. 
	Cerambyx cerdo
	ROSAC0015
	Buila - Vânturarița

	3. 
	Cerambyx cerdo
	ROSCI0019
	Călimani - Gurghiu

	4. 
	Cerambyx cerdo
	ROSCI0020
	Câmpia Careiului

	5. 
	Cerambyx cerdo
	ROSPA0020
	Cheile Nerei - Beușnița

	6. 
	Cerambyx cerdo
	ROSAC0032
	Cheile Rudăriei

	7. 
	Cerambyx cerdo
	ROSAC0039
	Ciuperceni - Desa

	8. 
	Cerambyx cerdo
	ROSAC0043
	Comana

	9. 
	Cerambyx cerdo
	ROSAC0046
	Cozia

	10. 
	Cerambyx cerdo
	ROSCI0296
	Dealurile Drăgășaniului

	11. 
	Cerambyx cerdo
	ROSCI0063
	Defileul Jiului

	12. 
	Cerambyx cerdo
	ROSAC0069
	Domogled - Valea Cernei

	13. 
	Cerambyx cerdo
	ROSAC0072
	Dunele de nisip de la Hanul Conachi

	14. 
	Cerambyx cerdo
	ROSAC0085
	Frumoasa

	15. 
	Cerambyx cerdo
	ROSCI0097
	Lacul Negru

	16. 
	Cerambyx cerdo
	ROSAC0103
	Lunca Buzăului

	17. 
	Cerambyx cerdo
	ROSAC0108
	Lunca Mureșului Inferior

	18. 
	Cerambyx cerdo
	ROSCI0123
	Munții Măcinului

	19. 
	Cerambyx cerdo
	ROSCI0127
	Muntioru Ursoaia

	20. 
	Cerambyx cerdo
	ROSAC0326
	Muscelele Argeșului

	21. 
	Cerambyx cerdo
	ROSAC0129
	Nordul Gorjului de Vest

	22. 
	Cerambyx cerdo
	ROSAC0135
	Pădurea Bârnova - Repedea

	23. 
	Cerambyx cerdo
	ROSAC0140
	Pădurea Călugărească

	24. 
	Cerambyx cerdo
	ROSAC0142
	Pădurea Dălhăuți

	25. 
	Cerambyx cerdo
	ROSCI0422
	Pădurea Dandara - Corneanca

	26. 
	Cerambyx cerdo
	ROSAC0143
	Pădurea de gorun și stejar de la Dosul Fânațului

	27. 
	Cerambyx cerdo
	ROSAC0147
	Pădurea de stejar pufos de la Mirăslău

	28. 
	Cerambyx cerdo
	ROSAC0151
	Pădurea Gârboavele

	29. 
	Cerambyx cerdo
	ROSCI0166
	Pădurea Reșca Hotărani

	30. 
	Cerambyx cerdo
	ROSAC0168
	Pădurea Sarului

	31. 
	Cerambyx cerdo
	ROSAC0172
	Pădurea și Valea Canaraua Fetii - Iortmac

	32. 
	Cerambyx cerdo
	ROSAC0173
	Pădurea Stârmina

	33. 
	Cerambyx cerdo
	ROSCI0426
	Pădurea Ștorobăneasa

	34. 
	Cerambyx cerdo
	ROSAC0174
	Pădurea Studinița

	35. 
	Cerambyx cerdo
	ROSCI0342
	Pădurea Târgu Mureș

	36. 
	Cerambyx cerdo
	ROSCI0177
	Pădurea Topana

	37. 
	Cerambyx cerdo
	ROSCI0182
	Pădurea Verdele

	38. 
	Cerambyx cerdo
	ROSCI0343
	Pădurile din Silvostepa Mostiștei

	39. 
	Cerambyx cerdo
	ROSAC0344
	Pădurile din Sudul Piemontului Cândești

	40. 
	Cerambyx cerdo
	ROSAC0354
	Platforma Cotmeana

	41. 
	Cerambyx cerdo
	ROSAC0198
	Platoul Mehedinți

	42. 
	Cerambyx cerdo
	ROSCI0201
	Podișul Nord Dobrogean

	43. 
	Cerambyx cerdo
	ROSCI0206
	Porțile de Fier

	44. 
	Cerambyx cerdo
	ROSAC0359
	Prigoria - Bengești

	45. 
	Cerambyx cerdo
	ROSAC0208
	Putna - Vrancea

	46. 
	Cerambyx cerdo
	ROSAC0366
	Râul Motru

	47. 
	Cerambyx cerdo
	ROSAC0376
	Râul Olt între Mărunței și Turnu Măgurele

	48. 
	Cerambyx cerdo
	ROSAC0214
	Râul Tur

	49. 
	Cerambyx cerdo
	ROSAC0386
	Râul Vedea

	50. 
	Cerambyx cerdo
	ROSAC0224
	Scroviștea

	51. 
	Cerambyx cerdo
	ROSAC0225
	Seaca - Optășani

	52. 
	Cerambyx cerdo
	ROSCI0226
	Semenic - Cheile Carașului

	53. 
	Cerambyx cerdo
	ROSAC0227
	Sighișoara - Târnava Mare

	54. 
	Cerambyx cerdo
	ROSAC0202
	Silvostepa Olteniei

	55. 
	Cerambyx cerdo
	ROSAC0270
	Vânători - Neamț

	56. 
	Cerambyx cerdo
	ROSAC0403
	Vânju Mare

	57. 
	Cerambyx cerdo
	ROSCI0406
	Zarandul de Est



[bookmark: _Toc196201693][bookmark: _Toc196201716][bookmark: _Toc236908524]Osmoderma eremita complex (Osmoderma barnabita)
	Nr. crt.
	Specie
	Cod sit Natura 2000
	Nume sit Natura 2000

	1. 
	Osmoderma eremita complex
	ROSAC0043
	Comana

	2. 
	Osmoderma eremita complex
	ROSAC0069
	Domogled - Valea Cernei

	3. 
	Osmoderma eremita complex
	ROSAC0122
	Munții Făgăraș

	4. 
	Osmoderma eremita complex
	ROSAC0129
	Nordul Gorjului de Vest

	5. 
	Osmoderma eremita complex
	ROSAC0151
	Pădurea Gârboavele

	6. 
	Osmoderma eremita complex
	ROSAC0208
	Putna - Vrancea

	7. 
	Osmoderma eremita complex
	ROSAC0227
	Sighișoara - Târnava Mare

	8. 
	Osmoderma eremita complex
	ROSAC0326
	Muscelele Argeșului

	9. 
	Osmoderma eremita complex
	ROSAC0359
	Prigoria - Bengești

	10. 
	Osmoderma eremita complex
	ROSCI0019
	Călimani - Gurghiu

	11. 
	Osmoderma eremita complex
	ROSCI0031
	Cheile Nerei - Beușnița

	12. 
	Osmoderma eremita complex
	ROSCI0063
	Defileul Jiului

	13. 
	Osmoderma eremita complex
	ROSCI0087
	Grădiștea Muncelului - Cioclovina

	14. 
	Osmoderma eremita complex
	ROSCI0123
	Munții Măcinului

	15. 
	Osmoderma eremita complex
	ROSCI0206
	Porțile de Fier

	16. 
	Osmoderma eremita complex
	ROSCI0236
	Strei - Hațeg

	17. 
	Osmoderma eremita complex
	ROSCI0268
	Valea Vâlsanului

	18. 
	Osmoderma eremita complex
	ROSCI0320
	Mociar



[bookmark: _Toc196201694][bookmark: _Toc196201717][bookmark: _Toc236908525]Lucanus cervus
	Nr. crt
	Specie
	Cod sit Natura 2000
	Nume sit Natura 2000

	1. 
	Lucanus cervus
	ROSAC0004
	Băgău

	2. 
	Lucanus cervus
	ROSAC0008
	Betfia

	3. 
	Lucanus cervus
	ROSAC0011
	Braniștea Catârilor

	4. 
	Lucanus cervus
	ROSAC0026
	Cenaru

	5. 
	Lucanus cervus
	ROSAC0043
	Comana

	6. 
	Lucanus cervus
	ROSAC0045
	Coridorul Jiului

	7. 
	Lucanus cervus
	ROSAC0046
	Cozia

	8. 
	Lucanus cervus
	ROSAC0048
	Crișul Alb

	9. 
	Lucanus cervus
	ROSAC0057
	Dealul Istrița

	10. 
	Lucanus cervus
	ROSAC0069
	Domogled - Valea Cernei

	11. 
	Lucanus cervus
	ROSAC0071
	Dumbrăveni - Valea Urluia - Lacul Vederoasa

	12. 
	Lucanus cervus
	ROSAC0098
	Lacul Pețea

	13. 
	Lucanus cervus
	ROSAC0099
	Lacul Știucilor - Sic - Puini - Bonțida

	14. 
	Lucanus cervus
	ROSAC0107
	Lunca Mircești

	15. 
	Lucanus cervus
	ROSAC0108
	Lunca Mureșului Inferior

	16. 
	Lucanus cervus
	ROSAC0122
	Munții Făgăraș

	17. 
	Lucanus cervus
	ROSAC0128
	Nordul Gorjului de Est

	18. 
	Lucanus cervus
	ROSAC0129
	Nordul Gorjului de Vest

	19. 
	Lucanus cervus
	ROSAC0135
	Pădurea Bârnova - Repedea

	20. 
	Lucanus cervus
	ROSAC0137
	Pădurea Bogății

	21. 
	Lucanus cervus
	ROSAC0140
	Pădurea Călugărească

	22. 
	Lucanus cervus
	ROSAC0142
	Pădurea Dălhăuți

	23. 
	Lucanus cervus
	ROSAC0147
	Pădurea de stejar pufos de la Mirăslău

	24. 
	Lucanus cervus
	ROSAC0149
	Pădurea Eseschioi - Lacul Bugeac

	25. 
	Lucanus cervus
	ROSAC0151
	Pădurea Gârboavele

	26. 
	Lucanus cervus
	ROSAC0157
	Pădurea Hagieni - Cotul Văii

	27. 
	Lucanus cervus
	ROSAC0161
	Pădurea Medeleni

	28. 
	Lucanus cervus
	ROSAC0162
	Lunca Siretului Inferior

	29. 
	Lucanus cervus
	ROSAC0164
	Pădurea Plopeni

	30. 
	Lucanus cervus
	ROSAC0168
	Pădurea Sarului

	31. 
	Lucanus cervus
	ROSAC0171
	Pădurea și pajiștile de la Mârzești

	32. 
	Lucanus cervus
	ROSAC0172
	Pădurea și Valea Canaraua Fetii - Iortmac

	33. 
	Lucanus cervus
	ROSAC0173
	Pădurea Stârmina

	34. 
	Lucanus cervus
	ROSAC0181
	Pădurea Uricani

	35. 
	Lucanus cervus
	ROSAC0183
	Pădurea Vlădila

	36. 
	Lucanus cervus
	ROSAC0186
	Pădurile de Stejar Pufos de pe Târnava Mare

	37. 
	Lucanus cervus
	ROSAC0198
	Platoul Mehedinți

	38. 
	Lucanus cervus
	ROSAC0202
	Silvostepa Olteniei

	39. 
	Lucanus cervus
	ROSAC0208
	Putna - Vrancea

	40. 
	Lucanus cervus
	ROSAC0212
	Rarău - Giumalău

	41. 
	Lucanus cervus
	ROSAC0214
	Râul Tur

	42. 
	Lucanus cervus
	ROSAC0218
	Dealul Mocrei - Rovina - Ineu

	43. 
	Lucanus cervus
	ROSAC0224
	Scroviștea

	44. 
	Lucanus cervus
	ROSAC0225
	Seaca - Optășani

	45. 
	Lucanus cervus
	ROSAC0227
	Sighișoara - Târnava Mare

	46. 
	Lucanus cervus
	ROSAC0233
	Someșul Rece

	47. 
	Lucanus cervus
	ROSAC0238
	Suatu - Cojocna - Crairât

	48. 
	Lucanus cervus
	ROSAC0253
	Trascău

	49. 
	Lucanus cervus
	ROSAC0263
	Valea Ierii

	50. 
	Lucanus cervus
	ROSAC0275
	Bârsău - Șomcuta

	51. 
	Lucanus cervus
	ROSAC0297
	Dealurile Târnavei Mici - Bicheș

	52. 
	Lucanus cervus
	ROSAC0304
	Hârtibaciu Sud - Vest

	53. 
	Lucanus cervus
	ROSAC0306
	Jiana

	54. 
	Lucanus cervus
	ROSAC0326
	Muscelele Argeșului

	55. 
	Lucanus cervus
	ROSAC0344
	Pădurile din Sudul Piemontului Cândești

	56. 
	Lucanus cervus
	ROSAC0350
	Lunca Teuzului

	57. 
	Lucanus cervus
	ROSAC0352
	Perșani

	58. 
	Lucanus cervus
	ROSAC0354
	Platforma Cotmeana

	59. 
	Lucanus cervus
	ROSAC0357
	Porumbeni

	60. 
	Lucanus cervus
	ROSAC0359
	Prigoria - Bengești

	61. 
	Lucanus cervus
	ROSAC0366
	Râul Motru

	62. 
	Lucanus cervus
	ROSAC0376
	Râul Olt între Mărunței și Turnu Măgurele

	63. 
	Lucanus cervus
	ROSAC0386
	Râul Vedea

	64. 
	Lucanus cervus
	ROSAC0403
	Vânju Mare

	65. 
	Lucanus cervus
	ROSCI0013
	Bucegi

	66. 
	Lucanus cervus
	ROSCI0019
	Călimani - Gurghiu

	67. 
	Lucanus cervus
	ROSCI0020
	Câmpia Careiului

	68. 
	Lucanus cervus
	ROSCI0031
	Cheile Nerei - Beușnița

	69. 
	Lucanus cervus
	ROSCI0063
	Defileul Jiului

	70. 
	Lucanus cervus
	ROSCI0123
	Munții Măcinului

	71. 
	Lucanus cervus
	ROSCI0125
	Munții Rodnei

	72. 
	Lucanus cervus
	ROSCI0154
	Pădurea Glodeni

	73. 
	Lucanus cervus
	ROSCI0166
	Pădurea Reșca Hotărani

	74. 
	Lucanus cervus
	ROSCI0177
	Pădurea Topana

	75. 
	Lucanus cervus
	ROSCI0184
	Pădurea Zamostea - Lunca

	76. 
	Lucanus cervus
	ROSCI0206
	Porțile de Fier

	77. 
	Lucanus cervus
	ROSCI0226
	Semenic - Cheile Carașului

	78. 
	Lucanus cervus
	ROSCI0264
	Valea Izei și Dealul Solovan

	79. 
	Lucanus cervus
	ROSCI0268
	Valea Vâlsanului

	80. 
	Lucanus cervus
	ROSCI0296
	Dealurile Drăgășaniului

	81. 
	Lucanus cervus
	ROSCI0303
	Hârtibaciu Sud - Est

	82. 
	Lucanus cervus
	ROSCI0341
	Pădurea și Lacul Stolnici

	83. 
	Lucanus cervus
	ROSCI0342
	Pădurea Târgu Mureș

	84. 
	Lucanus cervus
	ROSCI0343
	Pădurile din Silvostepa Mostiștei

	85. 
	Lucanus cervus
	ROSCI0406
	Zarandul de Est

	86. 
	Lucanus cervus
	ROSCI0407
	Zarandul de Vest

	87. 
	Lucanus cervus
	ROSCI0421
	Pădurea celor Două Veverițe

	88. 
	Lucanus cervus
	ROSCI0422
	Pădurea Dandara - Corneanca

	89. 
	Lucanus cervus
	ROSCI0423
	Pădurea Dorobanțul

	90. 
	Lucanus cervus
	ROSCI0426
	Pădurea Ștorobăneasa

	91. 
	Lucanus cervus
	ROSCI0432
	Prunișor



[bookmark: _Toc236908526]Morimus funereus
	Nr. crt.
	Specie
	Cod sit Natura 2000
	Nume sit Natura 2000

	1. 
	Morimus asper funereus
	ROSAC0168
	Pădurea Sarului

	2. 
	Morimus asper funereus
	ROSAC0225
	Seaca - Optășani

	3. 
	Morimus asper funereus
	ROSAC0147
	Pădurea de stejar pufos de la Mirăslău

	4. 
	Morimus asper funereus
	ROSAC0039
	Ciuperceni - Desa

	5. 
	Morimus asper funereus
	ROSAC0143
	Pădurea de gorun și stejar de la Dosul Fânațului

	6. 
	Morimus asper funereus
	ROSAC0208
	Putna - Vrancea

	7. 
	Morimus asper funereus
	ROSAC0306
	Jiana

	8. 
	Morimus asper funereus
	ROSAC0359
	Prigoria - Bengești

	9. 
	Morimus asper funereus
	ROSAC0366
	Râul Motru

	10. 
	Morimus asper funereus
	ROSCI0166
	Pădurea Reșca Hotărani

	11. 
	Morimus asper funereus
	ROSCI0184
	Pădurea Zamostea - Lunca

	12. 
	Morimus asper funereus
	ROSCI0211
	Podișul Secașelor

	13. 
	Morimus asper funereus
	ROSCI0343
	Pădurile din Silvostepa Mostiștei

	14. 
	Morimus asper funereus
	ROSCI0351
	Culmea Cucuieți

	15. 
	Morimus asper funereus
	ROSCI0421
	Pădurea celor Două Veverițe

	16. 
	Morimus asper funereus
	ROSCI0426
	Pădurea Ștorobăneasa

	17. 
	Morimus asper funereus
	ROSAC0140
	Pădurea Călugărească

	18. 
	Morimus asper funereus
	ROSCI0296
	Dealurile Drăgășaniului

	19. 
	Morimus asper funereus
	ROSAC0151
	Pădurea Gârboavele

	20. 
	Morimus asper funereus
	ROSCI0123
	Munții Măcinului

	21. 
	Morimus asper funereus
	ROSCI0268
	Valea Vâlsanului

	22. 
	Morimus asper funereus
	ROSAC0122
	Munții Făgăraș

	23. 
	Morimus asper funereus
	ROSCI0065
	Delta Dunării

	24. 
	Morimus asper funereus
	ROSAC0032
	Cheile Rudăriei

	25. 
	Morimus asper funereus
	ROSAC0283
	Cheile Doftanei

	26. 
	Morimus asper funereus
	ROSAC0171
	Pădurea și pajiștile de la Mârzești

	27. 
	Morimus asper funereus
	ROSAC0015
	Buila - Vânturarița

	28. 
	Morimus asper funereus
	ROSAC0173
	Pădurea Stârmina

	29. 
	Morimus asper funereus
	ROSAC0108
	Lunca Mureșului Inferior

	30. 
	Morimus asper funereus
	ROSAC0043
	Comana

	31. 
	Morimus asper funereus
	ROSCI0177
	Pădurea Topana

	32. 
	Morimus asper funereus
	ROSAC0135
	Pădurea Bârnova - Repedea

	33. 
	Morimus asper funereus
	ROSCI0226
	Semenic - Cheile Carașului

	34. 
	Morimus asper funereus
	ROSAC0046
	Cozia

	35. 
	Morimus asper funereus
	ROSAC0344
	Pădurile din Sudul Piemontului Cândești

	36. 
	Morimus asper funereus
	ROSAC0198
	Platoul Mehedinți

	37. 
	Morimus asper funereus
	ROSAC0386
	Râul Vedea

	38. 
	Morimus asper funereus
	ROSCI0063
	Defileul Jiului

	39. 
	Morimus asper funereus
	ROSCI0406
	Zarandul de Est

	40. 
	Morimus asper funereus
	ROSCI0031
	Cheile Nerei - Beușnița

	41. 
	Morimus asper funereus
	ROSAC0354
	Platforma Cotmeana

	42. 
	Morimus asper funereus
	ROSAC0069
	Domogled - Valea Cernei

	43. 
	Morimus asper funereus
	ROSAC0326
	Muscelele Argeșului

	44. 
	Morimus asper funereus
	ROSCI0201
	Podișul Nord Dobrogean

	45. 
	Morimus asper funereus
	ROSCI0206
	Porțile de Fier

[bookmark: _Toc236908528]Intervenții pentru realizare cavități ciocănitori
	Intervenție[footnoteRef:1] [1:  Se va executa un singur tip de cavitate per arbore, selectată în funcție de grosimea arborilor, pentru a evita ruperea acestora.
] 

	Lucrări necesare
	Specificații tehnice
	Observații

	



Realizare cavități de dimensiuni mici pentru ciocănitori 


	Decupare capac cavitate
	Înălțime 30 cm, Lățime 20-23 cm, Grosime minimă 5 cm.

	Capacul trebuie să fie cu ~5 cm mai lat decât cavitatea, pe toate laturile.

	
	Forare gaură în capac
	Diametru 4 cm
	Gaura trebuie amplasată în treimea superioară a capacului și trebuie să asigure comunicarea integrală cu cavitatea interioară.

	
	Realizare cavitate în trunchi
	Înălțime 20 cm, Lățime 10-13 cm, Adâncime 10-13 cm.

	Adâncimea cavității nu va depăși 1/3 din diametrul trunchiului. Cavitatea se realizează la minim 3 m înălțime față de sol.

	
	Montare capac peste cavitate
	Cavitatea va fi astupată prin prinderea capacului în minim 4 holșuruburi. 
	Capacul va fi poziționat cu gaura de intrare în partea superioară a cavității.
Pentru a preveni crăparea capacului, vor fi realizate găuri cu un burghiu de diametru corespunzător, înaintea introducerii holșuruburilor în capac.

	


Realizare cavități de dimensiuni medii pentru ciocănitori 
	Decupare capac cavitate
	Înălțime 40 cm, Lățime 25-28 cm, Grosime minimă 5 cm.

	Capacul trebuie să fie ~5 cm mai lat decât cavitatea, pe toate laturile.

	
	Forare gaură în capac
	Diametru 5-7 cm.
	Gaura trebuie amplasată în treimea superioară a capacului și trebuie să asigure comunicarea integrală cu cavitatea interioară.

	
	Realizare cavitate în trunchi
	Înălțime 30 cm, Lățime 15-18 cm, Adâncime 15-18 cm.

	Adâncimea cavității nu va depăși 1/3 din diametrul trunchiului. Cavitatea se realizează la minimum 4 m înălțime față de sol.

	
	Montare capac peste cavitate
	Cavitatea va fi astupată prin prinderea capacului în minim 4 holșuruburi. 
	Capacul va fi poziționat cu gaura de intrare în partea superioară a cavității.
Pentru a preveni crăparea capacului, vor fi realizate găuri cu un burghiu de diametru corespunzător înaintea introducerii holșuruburilor în capac.

	




Realizare cavități de dimensiuni mari pentru ciocănitori 
	Decupare capac cavitate
	Înălțime 40 cm, Lățime 25-28 cm, Grosime minimă 5 cm.

	Capacul trebuie să fie ~5 cm mai lat decât cavitatea (pe toate laturile).

	
	Forare gaură în capac
	Formă ovală, dimensiuni aprox. 10 cm înălțime, 6 cm lățime la mijloc.
	Gaura trebuie amplasată în treimea superioară a capacului și trebuie să asigure comunicarea integrală cu cavitatea interioară.

	
	Realizare cavitate în trunchi
	Înălțime 30 cm, Lățime 15-18 cm, Adâncime 15-18 cm.

	Adâncimea cavității nu va depăși 1/3 din diametrul trunchiului. Cavitatea se realizează la minimum 4 m înălțime față de sol.

	
	Montare capac peste cavitate
	Cavitatea va fi astupată prin prinderea capacului în minim 4 holșuruburi. 
	Capacul va fi poziționat cu gaura de intrare în partea superioară a cavității.
Pentru a preveni crăparea capacului, vor fi realizate găuri cu un burghiu de diametru corespunzător, înaintea introducerii holșuruburilor în capac.

	

Forare găuri în ramuri și trunchi 
	
Forare câte 3 găuri la baza unei ramuri sau pe trunchi

	
Diametru gaură 5-7 cm, adâncime 10 cm. Găurile dispuse la maximum 40 cm una față de alta.
	
Înălțime minimă față de sol: 3 m.
Lucrările vor fi executate pe câte 5 arbori pe zona de intervenție, cu 3 găuri pe fiecare arbore. Găurile vor fi forate la minimum 1 m deasupra cavității pentru ciocănitori, în linie cu aceasta.


[bookmark: _Toc236908529]Intervenții pentru realizare cavități lilieci
	Intervenție
	Lucrări necesare
	Specificații tehnice
	Observații

	





Realizare cavitate simplă pentru lilieci
	Decupare capac cavitate
	Înălțime 45 cm, Lățime 30 cm, Grosime minimă 5 cm.

	Capacul trebuie să fie ~5 cm mai lat decât cavitatea, pe toate laturile.

	
	Decupare fantă în capac
	Înălțime aprox. 3 cm, Lățime 20-30 cm.
	Fanta va fi amplasată pe orizontală în extremitatea inferioară a capacului (tăiere directă în marginea inferioară) și va avea rol de intrare pentru lilieci.

	
	Realizare cavitate în trunchi
	Înălțime 35 cm, Lățime 20 cm, Adâncime 7-10 cm.

	Cavitatea se realizează la minimum 4 m înălțime față de sol.

	
	Montare capac peste cavitate
	Cavitatea va fi astupată prin prinderea capacului în minim 4 holșuruburi. 
	Capacul va fi poziționat cu gaura de intrare în partea inferioară a cavității.
Pentru a preveni crăparea capacului, vor fi realizate găuri cu un burghiu de diametru corespunzător, înaintea introducerii holșuruburilor în capac.

	




Realizare cavitate dublă pentru lilieci
	Decupare capac cavitate
	Înălțime 35-40 cm, Lățime 30-35 cm, Grosime minimă 5 cm.

	Capacul trebuie să fie ~5 cm mai lat decât cavitatea, pe toate laturile.

	
	Decupare găuri de intrare
	2 intrări laterale în extremitățile inferioare fiecare de aprox. 3 × 3 cm (9 cm²)
	Deschiderile vor fi amplasate în extremitățile inferioare ale capacului (stânga și dreapta) și vor avea rol de intrare pentru lilieci în cele două cavități interioare.

	
	Realizare cavități în trunchi
	Înălțime 25-30 cm, Lățime 7,5-10 cm, Adâncime 5-10 cm.

	Cavitățile se realizează la minim 4 m înălțime față de sol. Între cele două cavități, peretele despărțitor va avea o grosime de ~5 cm.

	
	Montare capac peste cavitate
	Cavitatea va fi astupată prin prinderea capacului în minim 4 holșuruburi. 
	Capacul va fi poziționat cu găurile de intrare în partea inferioară a cavității.
Pentru a preveni crăparea capacului, vor fi realizate găuri cu un burghiu de diametru corespunzător, înaintea introducerii holșuruburilor în capac.

	








Realizare cavitate verticală îngustă pentru lilieci
	Realizare cavitate/fantă verticală
	Înălțime 25-30 cm, Lățime 6-10 cm, adâncime 5-10 cm.
	Adâncimea de 5-10 cm trebuie să fie după montarea capacului, așadar, cavitatea trebuie scobită la o distanță egală cu grosimea capacului plus 5-10 cm (aferentă cavității rămase după montarea capacului).
Cavitatea se va realiza la minimum 4 m deasupra solului.

	
	Confecționare capac
	Înălțime 20-35 cm, Lățime 6-10 cm, grosime ~5 cm.
	În cazul în care capacul nu poate fi confecționat din materialul lemnos extras din cavitate, capacul se va realiza din alt material lemnos procurat de către prestator.
Capacul va avea o înălțime de aprox. 3-5 cm mai mică decât cavitatea pentru a lăsa loc de intrare pentru lilieci.

	
	Montare capac peste cavitate
	Cavitatea va fi astupată prin prinderea capacului în minim 3 holșuruburi. 
	Capacul va fi poziționat cu gaura de intrare în partea inferioară a cavității, lăsând o deschidere de 3-5 cm pentru intrarea liliecilor.
Pentru a preveni crăparea capacului, vor fi realizate găuri cu un burghiu de diametru corespunzător înaintea introducerii holșuruburilor în capac.
Capacul trebuie poziționat astfel încât pe exterior acesta să fie la același nivel cu scoarța arborelui.



[bookmark: _Toc236908530]Intervenții pentru crearea de cavități în partea inferioară a trunchiului
	Intervenție
	Lucrări necesare
	Specificații tehnice
	Observații

	Realizare cavitate bazală mare
	Tăiere și extragere fâșii lemn în scopul realizării unor „buzunare” mari la baza arborilor
	Lățimea pe orizontală se va limita la 2/3 din latura vizibilă a arborelui în zona de intervenție, adâncimea buzunarelor va fi de 2/5 din diametrul arborelui, iar înălțimea pe verticala trunchiului va fi de 25-30 cm.
	Cavitatea va fi realizată astfel încât să rețină apa (să poată stagna la interior), motiv pentru care tăierea trunchiului se va realiza oblic, cavitatea/buzunarul creat va fi orientat de sus în jos.
Cavitatea se va realiza la ~0,5 m deasupra solului.

	Realizare cavități bazale în succesiune verticală
	Tăiere și extragere fâșii lemn în scopul realizării unor „buzunare” la baza arborilor
	Grosimea de ~15 cm, lățimea pe orizontală aprox. 2/3 din latura vizibilă a trunchiului,
adâncimea aprox. 1/5 din diametrul arborelui.
Pe fiecare arbore vor fi realizate 3 „buzunare” dispuse în succesiune verticală.
Pentru fiecare buzunar se taie oblic (de sus în jos către buzunar) un șanț de ghidare a apei de lățimea lanțului motoferăstrăului, adâncimea de aproximativ 1,5 cm și lungimea de 15-20 cm.
	Tăierea se face oblic, de sus în jos, astfel încât să rezulte „buzunare” care să rețină apa.

Toate cele 3 tăieturi vor fi realizate la o înălțime de max. 1,5 m față de nivelul solului.

	Realizare șanț vertical tip „trăsnet” pe trunchi
	Tăiere șanț sinuos pe trunchi
	Lungime 3-4 m, lățime 10-15 cm, adâncime 5-10 cm.
Traseul șanțului va fi unul sinuos.
	Șanțul de tip „trăsnet” va fi realizat pe trunchi, începând de la minim 1 m deasupra cavităților bazale, în linie cu acestea. Este necesar ca tăietura șanțului să străpungă alburnul.
În cazuri particulare (când trunchiul este scurt), tăietura va fi începută pe trunchi și continuată pe o ramură mai groasă.

	Decojire inelară ramuri groase expuse la soare
	Decojirea inelară/secuirea unor ramuri prin îndepărtarea scoarței și expunerea alburnului
	Scoarța se va îndepărta total, circular, pe 1-2 ramuri groase pe o lățime de 25 cm.
	Pentru creșterea gradului de însorire a ramurii, se vor tăia crengile care umbresc ramura selectată pentru intervenție.

	Forare găuri în ramuri și trunchi
	Realizare găuri prin forare în ramurile superioare groase și în trunchi
	Diametru gaură 7 cm, adâncime 10-15 cm.

	În cazul în care găurile sunt forate pe ramuri, acestea trebuie dispuse vertical, de sus în jos, astfel încât să rețină apa.
În cazul în care găurile sunt forate pe trunchi, acestea vor fi dispuse oblic, de sus în jos, astfel încât să rețină apa.
Atenție, aceste găuri forate sunt adiționale față de cele forate pentru ciocănitori!

Specii protejate
Boros schneideri, p. 6
Buprestis splendens, p. 6
Cerambyx cerdo (croitorul mare al stejarului), pp. 1–2, 6–7, 14–18, 34, 38–39, 41, 45, 48–49, 51–52, 54, 57–58, 61–67, 69, 71–73, 83, 87–88, 91–92
Cucujus cinnaberinus, p. 6
Limoniscus violaceus, p. 6
Lucanus cervus (rădașca), pp. 1–2, 6–7, 28–33, 35, 45, 48–49, 51–52, 54, 57–58, 61–63, 65–67, 69, 71–73, 82, 86, 93–97
Morimus funereus / Morimus asper funereus (croitorul cenușiu), pp. 1–2, 6–7, 24–28, 35, 43, 45, 48–49, 51–52, 54, 57–59, 61–67, 69, 71–73, 84–85, 97–99
Osmoderma barnabita / O. eremita complex (gândacul sihastru), pp. 1–2, 6–7, 19–23, 34, 41, 45, 48–49, 51, 54–58, 61–63, 65–67, 69–73, 77, 80, 82, 84–87, 92–93
Rosalia alpina (croitorul fagului; croitorul alpin), pp. 1–2, 6–7, 9–13, 34, 41, 45, 48–49, 51–52, 54, 57–59, 61–63, 65–67, 69, 71–73, 82, 86–87, 89
Măsuri de conservare
M1 Asigurarea de habitate favorabile pentru speciile de coleoptere saproxilice protejate, pp. 48, 74
M1.1 Menținerea și protejarea pe termen lung a arborilor-habitat pentru coleopterele saproxilice protejate, pp. 48, 50, 76
M1.2 Constituirea de insule de îmbătrânire ca arborete sau părți de arborete ca sursă de coleoptere saproxilice protejate, pp. 50, 76
M1.3 Menținerea pe termen lung a unei cantități suficiente de lemn mort pe picior și căzut pe sol ca habitat pentru coleoptere saproxilice protejate, pp. 50–51, 77
M1.4 Veteranizarea arborilor fără microhabitate pentru creșterea densității speciilor țintă și conectivității habitatelor, pp. 50, 53, 77
M1.5 Crearea de microhabitate artificiale pentru Osmoderma eremita complex, pp. 50, 55, 77
M2 Creșterea densității coleopterelor saproxilice protejate, p. 57
M2.1 Creșterea densității coleopterelor saproxilice protejate prin transfer de indivizi din alte zone, pp. 57, 77
M2.2 Reducerea impactului rampelor primare de depozitare a lemnului rotund asupra coleopterelor saproxilice, pp. 58, 77
M3 Corelarea documentelor de gestionare a ariilor naturale protejate și fondului forestier suprapus acestora cu prevederile planului de acțiune, p. 59
M3.1 Revizuirea planurilor de management, măsurilor minime de conservare și amenajamentelor silvice, pp. 59, 77
M3.2 Detalierea condițiilor specifice în care se face combaterea bolilor și dăunătorilor, cu accent pe promovarea metodelor care nu reduc diversitatea și abundența speciilor saproxilice și habitatele asociate, pp. 61, 77
M3.3 Actualizarea listei de specii saproxilice și a indicatorilor populaționali la nivel de sit Natura 2000, pp. 63, 77
M4 Creșterea nivelului de informare și a gradului de implicare a factorilor interesați în activități de conservare, p. 64
M4.1 Creșterea nivelului de cunoaștere și instruirea factorilor interesați privind ecologia coleopterelor saproxilice și managementul habitatelor ocupate de acestea, pp. 64, 78
M4.2 Instruirea factorilor interesați privind combaterea dăunătorilor prin metode care nu perturbă habitatele sau reduc densitatea coleopterelor saproxilice protejate, pp. 65, 78
M4.3 Implicarea publicului în managementul speciilor saproxilice, pp. 66, 78
M4.4 Legiferarea și operaționalizarea de măsuri compensatorii pentru deținători/administratori terenuri în care se aplică măsurile de conservare pentru coleopterele saproxilice protejate, pp. 68, 78
M5 Creșterea nivelului de cunoaștere a distribuției, biologiei și ecologiei coleopterelor saproxilice și a habitatelor ocupate de acestea, pp. 70, 74
M5.1 Cartarea și monitorizarea distribuției și abundenței speciilor de coleoptere saproxilice protejate, pp. 70, 78
M5.2 Analiza ecologiei speciilor de coleoptere saproxilice și a răspunsului populațiilor la schimbări de mediu, pp. 71, 78
M5.3 Întărirea cooperării dintre entitățile implicate în managementul și cercetarea speciilor de coleoptere saproxilice din România și din străinătate, pp. 72, 79
Instituții și organizații
Administrația Parcului Natural Putna-Vrancea, pp. 2, 7
Agenția Națională pentru Mediu și Arii Protejate (ANMAP), pp. 2, 7, 49, 51, 53, 55–56, 58–59, 61–67, 69, 71–75
Asociația pentru Conservarea Diversității Biologice, pp. 2, 7
Asociația Română de Arboricultură, p. 64
Coaliția Natura 2000, p. 64
Comisia Europeană, pp. 36, 83
Direcția Județeană de Mediu Vrancea, pp. 2, 7
European Environment Agency, pp. 12, 22, 26, 31, 83
Garda de Mediu, pp. 49, 51, 53, 55–56, 58–59, 61–67, 69, 75
Garda Forestieră, pp. 49, 51, 53, 55–56, 58–59, 61–67, 69, 75
Global Biodiversity Information Facility (GBIF), pp. 70–73, 88
Guvernul României, p. 84
IUCN, pp. 34, 57, 82, 84
Ministerul Agriculturii și Dezvoltării Rurale (MADR), pp. 39, 76, 85
Ministerul Educației și Cercetării, pp. 78–79
Ministerul Investițiilor și Proiectelor Europene, p. 76
Ministerul Mediului, Apelor și Pădurilor (MMAP), pp. 7, 34, 36, 39–40, 46, 57–58, 69–79, 85
Organizații neguvernamentale (ONG-uri), pp. 71–74, 76, 78
Parlamentul European și Consiliul Uniunii Europene, pp. 6, 35, 83, 86
Parlamentul României, p. 86
Regia Națională a Pădurilor – Romsilva (RNP), p. 7
Uniunea Europeană, pp. 2, 6–7, 9, 14, 35–36, 44, 62, 83, 86
Universitatea din București, pp. 2, 7
Concepte și termeni-cheie
Administratorii de arie protejată, pp. 8, 42, 49–54, 56, 58–67, 69–74
Amenajamente silvice, pp. 37–39, 49–53, 55–56, 58–69, 76–77
Arbori-habitat (arbori pentru biodiversitate), pp. 37, 39–40, 46, 48–51, 53–55, 60, 76, 88
Cioate (iescari), pp. 46, 52, 54, 57
Citizen science (cercetare participativă), pp. 66–67, 83, 86–87
Codul silvic, pp. 6, 37–38, 48, 65, 68, 86
Combaterea bolilor și dăunătorilor, pp. 38, 46, 61, 77
Consolidare populațională, p. 57
Cutii cu material vegetal în descompunere (WMB), pp. 55, 57, 60
Directiva Habitate, pp. 6–7, 9, 12, 14, 17, 19, 22, 24, 27–28, 31, 34–37, 39, 41, 47, 62
Feromoni (kairomoni), pp. 20, 56, 58, 60, 62–63, 66, 70, 80–81
Instruire, pp. 47, 64–65, 78
Insule de îmbătrânire, pp. 37, 50–51, 55, 60, 76
Legiferare, pp. 68, 78
Lemn mort, pp. 5–6, 20, 35–37, 39–40, 42, 45–48, 50–52, 54–55, 57, 60, 77, 81, 83, 88
Măsuri de compensare, pp. 57–58, 68, 76, 78
Măsuri minime de conservare, pp. 7–8, 38, 59–61, 68
Microhabitate, pp. 5, 39–40, 44–46, 48–50, 52–53, 55, 60, 77, 83, 85–88
Norme tehnice, pp. 37–40, 66, 85
Ordonanța de urgență a Guvernului nr. 57/2007 (OUG 57/2007), pp. 6–7, 9, 14, 19, 24, 28, 34–36, 39, 58, 62, 69, 85
Planul de management, pp. 7–8, 38, 42, 44, 47, 49–50, 59–64, 68–69, 75–77
Programe de cercetare științifică, pp. 65, 72
Protecție strictă, pp. 6, 9, 14, 19, 35–36
Rampe primare de depozitare, pp. 58–59, 77
Regulamentul 1991/2024, pp. 6, 35–36, 86
Reintroducere, pp. 57–58, 84–85
Situri Natura 2000, pp. 7, 16, 22, 34–35, 63–64, 78, 89, 91–93, 97
Specii invazive, pp. 43, 46, 58, 62, 85
Stare de conservare, pp. 1–2, 6–7, 12–13, 17–18, 22–23, 27–28, 31, 33–34, 36–38, 60, 74–76
Stive de lemn mort, pp. 47, 57, 60
Strategia UE privind biodiversitatea pentru 2030, pp. 36, 83
Veteranizare, pp. 47, 50, 53–55, 57, 60, 77, 100

